[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Országgyűlés! Az Országgyűlés tavaszi ülésszakának 1. ülésnapját megnyitom. Tájékoztatom önöket, hogy az ülés vezetésében Szűcs Lajos és Hiszékeny Dezső jegyző urak lesznek segítségemre. Köszöntöm kedves vendégeinket és mindenkit, aki figyelemmel kíséri munkánkat. Tisztelt Országgyűlés! Tájékoztatom önöket, hogy a 197 országgyűlési képviselő, a nemzetiségi képviselő és a 12 nemzetiségi szószóló leadta saját, illetve hozzátartozói vagyonnyilatkozatát. A vagyonnyilatkozatok a képviselők és a szószólók esetében nyilvánosak, és az Országgyűlés honlapján megtekinthetők. Bejelentem, hogy az Országgyűlés valamennyi tagja és a szószólók ennélfogva gyakorolhatják jogaikat. Tisztelt Ház! A mai napon a kormány nevében felszólalásra jelentkezett Kásler Miklós úr, az emberi erőforrások minisztere. Parancsoljon, miniszter úr, öné a szó.
Igen tisztelt Elnök Úr! Tisztelt Képviselő Asszonyok és Urak! Tisztelt Ház! A WHO első jelzésére az Emberi Erőforrások Minisztériuma azonnal megkezdte a felkészülést az országos tiszti főorvos, az Országos Mentőszolgálat, az Állami Egészségügyi Ellátó Központ és a Dél-pesti Centrumkórház bevonásával. A kormány január 31-én operatív törzset állított fel, amit belügyminiszter úr társelnökletemmel vezet. Tagjai: a Belügyminisztérium közbiztonsági főigazgatója, az országos rendőrfőkapitány, az Országos Idegenrendészeti és az Országos Katasztrófavédelmi Főigazgatóság, a TEK, valamint az előbb felsorolt EMMI-háttérintézmények főigazgatói.Az operatív törzs 28 pontos komplett akciótervet határozott meg, amelyből a legfontosabbak: a Nemzeti Népegészségügyi Központ a járványügyi helyzetet folyamatosan követi, az intézkedéseket a WHO iránymutatásai szerint hozza meg. Szakmai eljárásrendet dolgozott ki az egészségügyi intézmények számára, a fertőzésgyanús személyek elkülönítésére, szűrésére és a jelentési kötelezettségre, meghatározta a megelőzés rendszabályait. A Népegészségügyi Központ saját, az országban egyetlen nemzetközileg akkreditált járványügyi laboratóriumában kialakította a vírus közvetlen kimutatásának módszerét, amivel a fertőzést néhány órán belül igazolni vagy kizárni lehet. A Népegészségügyi Központ folyamatos, 24 órás készenléti ügyeleti szolgálatot tart fenn. Az Állami Egészségügyi Ellátó Központ a Katasztrófavédelmi Főigazgatósággal együtt felmérte az intézmények egyéni védőeszközigényét, felülvizsgálta az állami egészségügyi tartalékot, és további beszerzéseket indított el. A büntetés-végrehajtás megnövelte a sebészi maszkok gyártását és raktározását. A kijelölt hat közúti határátkelőhelyen a rendvédelmi szervek az Országos Mentőszolgálattal folyamatosan szűrik a Magyarországra belépő fertőzésgyanús utasokat. A Liszt Ferenc Repülőtéren vírusölőszerrel történő takarítást vezettek be, és érintés nélküli kézfertőtlenítőket helyeztek ki. A Kínából érkezőket hőkapuval ellenőrzik. A Külügyminisztérium folyamatos kapcsolatot tart a járvánnyal érintett területeken tartózkodó magyar állampolgárokkal, és koordinálta hét magyar Kínából való hazaszállítását orvosi felügyelet mellett, Franciaország segítségével. A hét főt, kéthetes elkülönítés után, tegnap panaszmentesen hazabocsátották. A kormány kiemelt figyelmet fordít a lakosság hiteles tájékoztatására, és határozottan fellép a rémhírterjesztők ellen. A rendőrség már több ízben intézkedett. A lakosság tájékoztatására két ingyenes zöldszámot indítottunk, és az írott és az elektronikus médiumok segítségével naprakész információkat biztosítunk mindenki számára. Az Emberi Erőforrások Minisztériuma tájékoztatta az uniós egészségügyi biztost a hazai intézkedésekről, és részt vett az uniós egészségügyi miniszterek február 13-ai rendkívüli ülésén. Mindezek alapján elmondhatom, hogy a kormány súlyának megfelelően kezeli és időben felkészült a koronavírus-helyzet kihívásaira. Koronavírussal fertőzött személy Magyarországon nincs. Köszönöm megtisztelő figyelmüket. [[Taps a kormánypártok soraiban.]]
Miniszter úr tájékoztató felszólalására reagálásképpen két-két perc áll a frakciók rendelkezésére. Először Korózs Lajosnak, az MSZP képviselőjének adom meg a szót.
Köszönöm a szót. Tisztelt Ház! Tisztelt Képviselőtársaim! Mintegy két héttel ezelőtt a Népjóléti bizottság elnökeként kezdeményeztem a bizottsági ülés összehívását, és kértem a tárcák tájékoztatását, amelyet ezúton is szeretnék megköszönni minden érintett minisztériumnak. Ugyanakkor a felszólalásomat azzal kezdtem, hogy kutya kötelességünk a lakosság tájékoztatása, kimerítő tájékoztatása ebben az ügyben. Hála a jóistennek, Magyarországon nincs fertőzött beteg, igaz, tudjuk jól, hogy egy borzasztóan agresszív vírusról van szó, amelyik meglehetősen gyorsan mutálódik, és meglehetősen gyorsan is terjed. Én akkor úgy fogalmaztam, hogy pánikra nincs ok, de aggodalomra van, és ez az aggodalom elsősorban részünkről abban fogalmazódik meg, hogy a téli időszakban, a téli szünetben nagyon sok olyan statisztikai adat látott napvilágot, amely tényleg aggodalomra ad okot, még akkor is, ha ez nem a koronavírusról szólt. A közelmúltban jelent meg az a felmérés, amelyben a rákkal diagnosztizált, illetve a rákbetegségben meghaltak között az Európai Unióban első helyezett Magyarország, és nincs olyan gyakori rákbetegség, ahol ne dobogós helyet foglalnánk el, akár a nők esetében a mellrák ügyében vagy esetében, akár a férfiaknál a vastagbél- vagy a prosztatarák esetében. Ebből adódóan, azt gondolom, hogy igenis nagyon nagy szükség van arra, hogy az egészségügy álljon a helyzet magaslatán. Miniszter úr is megszólalt ebben a kérdésben, és példát hozott a tüdőbetegségben szenvedők kapcsán arra, hogy nagyon sokat tehetnek az emberek. Ez vitathatatlan, hiszen az ember a saját maga egészsége megóvása érdekében sokat tehet, de azt hiszem, a kormányzat is, hogy legyen mindenhol CT-, legyen PET-CT-, legyen MR-szolgáltatás [[Az elnök a csengő megkocogtatásával jelzi az időkeret leteltét.]] és ne kelljen időpontot kérni az időpontkérésre. Köszönöm szépen a figyelmüket.
Most a DK részéről Arató Gergely következik.
Tisztelt Elnök Úr! Tisztelt Ház! Az a helyzet, hogy ön azt mondja, hogy a kormány a súlyán kezeli ezt a problémát. Sajnos, ez a súly az ön súlya a kormányon belül és az egészségpolitika súlya a kormányon belül, amely teljesen súlytalan, és nem a veszély súlyához igazodik. Azt kell mondanom, hogy a kormány intézkedései gyakran elkésettek és gyengék. Magyarországra még mindig vidáman lehet repkedni Kínából, miközben több országban már ezt bölcsen, idejekorán megtiltották, és nagy szerencse, ha Magyarországra valóban nem jut el a koronavírus az önök, egyébként nem különösebben felelős magatartása ellenére, mert a magyar egészségügy jelenleg is válsághelyzetben van, az összeomlás szélén áll. Ha ennek az egészségügynek kéne egy járvánnyal megbirkóznia, akkor tragikus következményei lennének. [[13.20]] Ne felejtsük el azt, hogy Magyarországon ma is több ezren halnak meg kórházi fertőzésben, még az önök statisztikája szerint is rohamosan romlik a helyzet. Tízezer betegre 2013-ban például 19 multirezisztens kórokozó általi fertőzés jutott, 2018-ban már 28, a magyar kórházakban harmadannyi kézfertőtlenítőt használnak, mint az Európai Unióban. Magyarországon több ezer betöltetlen orvosi állás van, és több ezer betöltetlen szakdolgozói állás van. És akkor még rakjuk azt is hozzá, hogy megszüntették a 250 éves központosított tisztiorvosi szolgálatot, valószínűleg ezért van az, hogy ma, mint erről a bizottsági ülésen is meggyőződhettünk, nem ön és nem az ön minisztériuma irányítja a védekezést, hanem a Belügyminisztérium, Pintér belügyminiszter úr; úgy látszik, hogy ott legalább tudnak egy szervezetet működtetni, még ha az egészségügyhöz nem is értenek. A helyzet tehát veszélyes, mindannyian abban reménykedünk, hogy elkerüli a koronavírus Magyarországot, de ez nem az önök érdeme lesz. Köszönöm szépen. [[Taps a DK és a Párbeszéd soraiban.]]
Most Keresztes László Lóránt úr következik, az LMP képviselőcsoportjából.
Köszönöm a szót. Tisztelt Elnök Úr! Tisztelt Országgyűlés! Valóban, a koronavírus egy valódi, komoly veszély, indokolt róla beszélni az Országgyűlés ülésén, és én egyetértek a képviselőtársaimmal, egy mondatban meg kell emlékezni róla, hogy az egészségügy most olyan leromlott állapotban van, hogy ha még konkrétan nincs egy ilyen krízishelyzet, akkor sem tudja ellátni a feladatát. Én azt gondolom, hogy a miniszter úr ebben a helyzetben különösen kell hogy érezze a saját felelősségét ebben a kérdésben. Ugyanakkor teljesen egyértelmű, hogy meg kell küzdenünk nekünk is ezzel a problémával, tehát fel kell készülni, és az LMP-nek az az álláspontja, hogy nincs olyan szigorú intézkedés, amit mi ne támogatnánk a kormány intézkedései terén annak érdekében, hogy a magyar emberek biztonságát meg lehessen tartani. Szeretnénk felhívni a kormány figyelmét arra, hogy mi is követjük, hogy a különböző szomszédos vagy közeli országok milyen szigorú intézkedéseket hoznak. Mi szeretnénk javasolni a kormánynak, hogy ezeket az intézkedéseket kövessék, és a maguk részéről is a lehető legszigorúbb elővigyázatosságnak feleljenek meg. Említette a miniszter úr a tájékoztatás jelentőségét. Mi azt gondoljuk, hogy ebben a kérdésben sem lehet éppen eleget tenni. El kell mondani világosan a magyar embereknek, hogy pontosan milyen kockázatokkal néznek szembe, és mit lehet tenni a megelőzés terén, és én javasolnám a miniszter úrnak is, illetve a kormánynak, hogy a kormányzati tájékoztatásra és a kormányzati kommunikációra szánt pénzt most csoportosítsák át, és a magyar emberek tájékoztatására használják fel ezeket a hatalmas összegeket, óriási szükség van rá. Nekem lenne konkrétan néhány kérdésem a miniszter úrhoz. A Népességügyi Központ tude összehangoltan működni a kormányzati hivatallal, katonasággal adott esetben, illetve pontosan hogyan készítik fel az orvosokat, nővéreket, ápolókat erre a helyzetre? Milyen módon tudják felkészíteni a vidéki kórházakat erre a helyzetre? A magyarok valamilyen módon részt veszneke a különböző kutatásokban? Lesze elég antivirális szer? És felkészítike megfelelően az oktatási intézményeket arra, hogy erre a helyzetre felkészüljenek? Tehát összességében azt tudom mondani, hogy mi minden intézkedést támogatni fogunk annak érdekében, hogy a kormány ebben a rendkívül nehéz helyzetben is fel tudjon készülni, és ismételten kérem, hogy a kormányzati kommunikációra, propagandára szánt összegeket [[Az elnök a csengő megkocogtatásával jelzi az időkeret leteltét.]] most arra használják fel, hogy ezzel a helyzettel kapcsolatban tájékoztassák a lakosságot. Köszönöm szépen.
Szabó Timea következik, a Párbeszéd frakcióvezetője.
Tisztelt Miniszter Úr! Az ön négy és fél perces hozzászólása nem volt más, mint egy elterelés, az egész arról szólt, hogy Orbán Viktor nem mert ma kiállni ide, és nem mert ma a dunaújvárosi tegnapi bődületes vereség után szembenézni az ellenzékkel és szembenézni a magyar emberekkel. [[Közbeszólások a kormánypártok soraiból.]] [[Közbeszólások a kormánypártok soraiból.]] Ehhez képest ön elmotyogott négy és fél percet, valamit a koronavírussal kapcsolatban, amit egészen részletesen és egyébként nagyon korrektül hallottunk már a múlt héten a Népjóléti bizottságban. Ennek így semmi értelme nem volt. És ne vegye zokon, miniszter úr, de ön tényleg azt gondolja, hogy pont ön fogja megnyugtatni a magyar embereket a koronavírussal kapcsolatban, aki rendre a tízparancsolatra szokott hivatkozni az egészségügy állapotával kapcsolatban? (Közbeszólások a kormánypártok soraiból.) Pánik van vagy lesz, aggodalom van, de ön ezekre most itt semmilyen választ nem adott. Nem véletlenül nem adott választ - mert nem tud választ adni az egészségügy alapvető kérdéseire sem, például arra, hogy miért kell 291 napot, azaz tíz hónapot várni egy csípőprotézis-műtétre, miért kell három hónapot várni egy epekőműtétre, miért nincs egy normális, átlagos influenzajárvány esetén elég lélegeztetőgép a gyerekeknek, ahogy az két évvel ezelőtt látszott az intenzív osztályon, miért romlik tíz éve a rákos halálozások száma folyamatosan Magyarországon, először 26 ezren, aztán 31 ezren, most már 46 ezren halnak meg a hivatalos statisztikák szerint idő előtt olyan daganatos megbetegedésben, amit lehetne gyógyítani. Tessék ezzel foglalkozni, tessék komolyan megvédeni a magyar embereket a betegellátásban, az egészségügyben, és nem négy és fél percben elterelni itt a figyelmet - ez valóban komoly kérdés, de - más komoly kérdésekről! Én is azt kérdezem, hogy akkor miért nem Pintér Sándor szólalt fel itt a kormány nevében, ugyanis ha az operatív törzs készenlétéről beszélünk, akkor, azt hiszem, ő részletesebb tájékoztatást tud adni. A koronavírussal kapcsolatban még azt sem láttuk, hogy lenne elég maszk az országban. Tudjuk, hogy gyártják ezeket, de sajnos azt is tudjuk, hogy azok a maszkok nem hatékonyak. Azt is tudjuk, hogy háromszáz háziorvos hiányzik a rendszerből. Ki az, aki a fertőzésgyanús eseteket [[Az elnök a csengő megkocogtatásával jelzi az időkeret leteltét.]] megállapítja? Senki. Köszönöm.
Lukács László György következik, a Jobbik képviselőjeként. Parancsoljon!
Köszönöm szépen. Tisztelt Miniszter Úr! Köszönjük szépen a tájékoztatót, és köszönjük szépen a Belügyminisztériumnak is, hogy foglalkozik ezzel a problémával, és erőket mozgósít arra, hogy védelemben legyenek, biztonságban legyenek a magyar emberek. Köszönjük szépen azoknak a dolgozóknak, akik a védekezésben eddig részt vettek és akik ezután is részt fognak venni, akár orvosok, háziorvosok vagy bárki más a szolgálatokon belül. Az is nagyon fontos, hogy a lakosságot folyamatosan tájékoztatva tartsák - én kérem, hogy erre fordítsanak figyelmet. Azt is mondhatjuk, hogy a kormány a maga módján azért viszonylag gyorsan, azt nem mondanám, hogy példásan, de gyorsan és jól reagált erre a kérdésre. És itt jutunk el oda, amit a többiek feszegettek: bár mindig lenne a kormány az egészségügyet vagy az egészségügyi helyzetet érintően ennyire gyors és ennyire felkészült a válaszadásban! Miniszter úr, nincs másról szó, ezt ön is tudja, nagyon nagy probléma a koronavírus-járvány, azonban még nagyobb probléma, hogy Magyarországon jelenleg 38 ezer ember hal meg úgy, hogy elkerülhető lenne az ő halálozásuk. Nagyon nagy probléma és nem szabad alulbecsülni a koronavírus-járványt és magát a vírust, de az is nagyon nagy probléma, hogy míg korábban a magyar betegségként a tbc-t hívták, most már a statisztikák alapján nyugodtan mondhatjuk, hogy a daganatos megbetegedések a magyar betegség, mert ebben sajnos vezető helyen van Magyarország a megbetegedések számában és a halálozásban is az európai összehasonlításban. De ha itt vagyunk, akkor nyugodtan feltehetjük azt a kérdést is, hogy vajon készen álle az összes intézményi hálózat akkor a vírusnak a kezelésére, ha esetleg járvány lesz belőle, amikor közel 600 praxis betöltetlen, akkor, amikor gyakorlatilag higiéniás eszközöket a kórházban nagyon sokszor privát gyűjtésekből vagy más forrásokból kell biztosítani. Tisztelt Miniszter Úr! Én csak arra hívom fel az ön figyelmét, hogy ha a belügyminiszter úrral vagy másokkal tudnak hatékonyan és gyorsan fellépni egy kérdésnek a kezelésére, ugyanezt a hatékony, gyors fellépést hasznosítsák az egészségügy megmentésére, mert a mai magyar egészségügyet meg kell menteni, mert egyébként nemhogy XXI. századi lesz, hanem meg se fogja élni azt, hogy XXI. századi lehessen. Köszönöm szépen. [[Taps a Jobbik soraiban.]]
A KDNP képviselője, Juhász Hajnalka következik. Parancsoljon!
Köszönöm a szót, elnök úr. Tisztelt Ház! Tisztelt Képviselőtársaim! Tisztelt Miniszter Úr! Köszönjük a témában nyújtott részletes tájékoztatást [[Derültség a DK soraiban.]] , mert megnyugtató azt a hírt hallani, hogy továbbra sem jelent meg a koronavírus Magyarországon, és a Vuhanból hazatért, két hétig karanténban tartott magyar állampolgárok fertőzöttsége sem igazolódott, így hazatérhettek családjukhoz. Kifejezetten fontos, hogy józanul, felkészülten válaszoljunk egy ilyen járvány jelentette kihívásokra. Véleményem szerint a megfelelő tájékoztatással el lehet kerülni a pánik kialakulását, a hisztériakeltést, a figyelmet a prevencióra és a megelőzésre kell fordítani. E téren Magyarország Kormánya példamutatóan jól reagált, hiszen már az első, a jelenlegi járványról szóló hírek után a koronavírus-fertőzés elleni védekezésért felelős operatív törzs felállítása mellett döntött. Itt szeretném megragadni az alkalmat, hogy elismerésemet fejezzem ki az operatív törzs megelőzésre hangsúlyt helyező munkájáért. Az általuk készített 28 pontos akcióterv minden elővigyázatossági, felkészülési, megelőzési döntést és intézkedést tartalmaz. Áldozatos munkájuknak köszönhetően egy jól összehangolt mechanizmus áll rendelkezésünkre, mely alkalmas a járvány megelőzésére, kezelésére. Köszönjük a lakosság kimerítő tájékoztatását és a probléma súlyának megfelelő kezelését. Köszönöm szépen. [[Taps a kormánypártok soraiban.]]
A Fidesz részéről Selmeczi Gabriella következik. Parancsoljon!
Köszönöm szépen. Tisztelt Elnök Úr! Tisztelt Képviselőtársaim! Először is engedjék meg, hogy üdvözöljük azt a hét magyar honfitársunkat, akik tegnap egészségesen elhagyhatták a karantént. [[Taps a kormánypártok soraiban.]] Magyarországon koronavírus jelenleg nincs; célunk, hogy ne is legyen. A kormány elsődleges feladata a vírus behurcolásának megakadályozása volt. A magyar kormány jól dolgozott, hiszen ez a cél teljesült. [[13.30]] Január 26-án, tisztelt képviselőtársaim, egy nappal még az előtt, hogy a WHO mérsékeltről magas szintre módosítja a koronavírus nemzetközi veszélyességét, Kásler miniszter úr összehívja az érintett egészségügyi szerveket, és intézkedési tervet dolgoznak ki, melyről másnap tájékoztatják a közvéleményt. Ugyanezen a napon Szijjártó miniszter úr tájékoztat, hogy nincs magyar érintettje a koronavírus-járványnak. Január 30-án a WHO kihirdeti a nemzetközi közegészségügyi vészhelyzetet. Január 31-én a magyar miniszterelnök úr felállítja az operatív törzset, amely azonnal munkához lát. Pár órával később már nyilvános a 28 pontos akcióterv, mindenki olvashatja. Azonban voltak ellenzéki politikusok, akik felelőtlenül viselkedtek. A Népjóléti bizottság február 7ei ülésén minden ellenzéki képviselő is meghallgathatta az operatív törzs vezetőit, Pintér Sándor belügyminisztert, Kásler miniszter urat, Menczer Tamás külügyi államtitkárt és a további szervek vezetőit. Feltehették a kérdéseket minden korlátozás nélkül, amelyekre megkapták a választ. Ezt követően kiálltak sajtótájékoztatót tartani, hogy a kormány intézkedései elégtelenek, valamint tömeges fertőzésről vizionáltak. A DK pedig kiállított egy olyan politikust, akiről több embernek jut eszébe a jeges vödör és a síró gyerek, mint az egészségügy. [[Zaj az ellenzéki oldalon.]] Tisztelt Arató képviselőtársam, amit pedig ön most itt előadott, az tipikusan a kannibálpolitika. Tisztelt Képviselőtársaim! Köszönet a kormánynak, hogy helytállt ebben a helyzetben. Köszönjük szépen. [[Taps a kormánypártok soraiban.]]
Folytatjuk a napirend előtti hozzászólások sorát. Szabó Timea frakcióvezető következik, a Párbeszéd részéről.
Tisztelt Képviselőtársaim! Tegnap az évértékelések napja volt. Orbán Viktor a Várkert Bazárban értékelte a saját teljesítményét, az emberek pedig Dunaújvárosban értékelték Orbán Viktor teljesítményét. Az eredmény egyértelmű: Orbán Viktor és a Fidesz megbukott, az egyesült ellenzék újra fölényesen győzött. Már hallom az államtitkári választ, hogy a Fidesz nem is indult Dunaújvárosban. Döntsék el nyugodtan, hogy akkor most önök nem indultak, vagy pedig hatalmasat buktak ezen a választáson. Addig is hadd gratuláljak Kálló Gergelynek a győzelemhez, és jó munkát kívánok neki. Az ellenzék elsöprő győzelme azonban nem a semmiből jött, képviselőtársaim. Aki hallgatta Orbán Viktor évértékelőjét, pontosan megértette, hogy mi is történik ma Magyarországon. A migránsozó, kommunistázó, sorosozó, unió- és cigányellenes retorika mögött üresség, szégyen és kudarc bújik meg. Ha nem üresség, szégyen és kudarc lenne Orbán Viktor mondanivalója mögött, akkor bizonyára szót ejtett volna arról, hogy januárban miért drágult 17 százalékkal a hús ára, vagy miért 340 forint az euró. Ha nem üresség és kudarc lenne Orbán Viktor mondandója mögött, akkor például beszél az egészségügy helyzetéről. De erről sem beszélt, hiszen akkor el kellett volna mondania, hogy egész Európában a magyarok halnak meg a legtöbben rákos megbetegedésben, hogy félmillió embernek nincs háziorvosa, vagy hogy egy tíz éve dolgozó ápoló fizetése 220 ezer forint. Ha nem üresség és kudarc lenne Orbán Viktor mondandója mögött, akkor bizonyára hallunk valamit az oktatásról is. De erről sem hallottunk, hiszen ki dicsekedne azzal, hogy a gyerekek egyre rosszabbul teljesítenek, hiszen totálisan ki vannak merülve, vagy hogy 2 ezer pedagógus hiányzik az iskolákból, mert a kormány semmibe veszi őket anyagilag és erkölcsileg. Ha nem üresség és kudarc lenne Orbán Viktor mondandója mögött, akkor hallunk arról, hogy 1 millió ember nem tudja fizetni a rezsijét, hogy a tavalyinál is több idős ember halt meg a fűtetlen saját otthonában. Szégyen és kudarc a maguk kormányzása! Szégyen, hogy tíz éve önök és Orbán Viktor tétlenül nézik azt, hogy férfiak gyilkolják a gyerekeiket és a feleségeiket. Az elmúlt két hónapban négy gyereknek kellett meghalnia azért, mert maguk évekig tagadták a családon belüli erőszak létezését is. Évente 12 ezer telefonhívás érkezik a rendőrséghez családon belüli erőszak miatt, de még mindig csak Varga Judit hajlobogtatását és a migránsozást halljuk. Üresség, kudarc és átverés - ez Orbán Viktor évértékelője. Átverés például a hangzatos klímaterv is. Orbán Viktor szerint 2030-ra 90 százalékban szén-dioxid-mentes lesz a magyar energiatermelés. Kár, hogy ez nem igaz. Gondolom, nem mondta, de nyilván Paks II.-re gondolt. Csakhogy Orbán Viktor elfelejtette hozzátenni azt, hogy a Paksi Atomerőmű 2030-ra biztos nem fog működni, hála Istennek, még egy kapavágás sem történt ebben az ügyben. A naperőművek kapacitásbővítése előtt pedig talán el kellene mondani azt, hogy egész Európában csak itthon nem kap a lakosság vissza nem térítendő támogatást a napelemekre. Kap viszont büntetőadót rá. Aztán azt is el kellett volna mondani, hogy ha most, helyesen, be akarják tiltani az egyszer használatos műanyag használatát, akkor az Európai Parlamentben miért csak a fideszes képviselők nem szavazták ezt meg Brüsszelben. Képviselőtársaim! A fentiekből teljesen egyértelmű az, hogy Orbán Viktor évértékelője nem szólt másról, mint a valóság elhallgatásáról és a hazudozásról. S miután a valóságról önök nem akarnak beszélni, el kell terelniük a figyelmet egy új ellenséggel. A Párbeszéd meghívására itt ülnek a gyöngyöspatai roma közösség tagjai, köztük Berki Sándor, a Párbeszéd Nógrád megyei elnöke is. Mondják az ő szemükbe azt, hogy az ő gyerekeik lesznek az új ellenség azért, mert önöknek szükségük van egy új gyűlöletkampányra! Mondják meg nekik most azt, hogy 100 millió forint kifizetése helyett inkább milliárdokat költenek egy hazug gyűlöletkampányra, csak azért, hogy megtartsák a hatalmukat! Orbán Viktor új ellenségei önök szerint a gyerekek. Szégyelljék magukat és szégyellje magát Orbán Viktor is! Veszélyes és aljas játék az, amit önök a magyar emberekkel űznek. S nem jönnek rá, és Orbán Viktor sem jön rá arra, hogy pont ebből van elegük a magyar embereknek, pontosan erről mondtak tegnap Dunaújvárosban véleményt is. Mi viszont nem a gyűlöletet képviseljük [[Derültség a kormánypárti oldalon. Dr. Rétvári Bence: Minden szavad a szeretetről szólt!]] nem az ellenségeskedést képviseljük. [[Felzúdulás a kormánypárti oldalon.]] Mi a magyar embereket képviseljük a gyűlöletpropaganda helyett. Meg lehet nézni a tegnapi dunaújvárosi eredményt! Önök még mindig csak röhögcsélnek ezen, de a tegnapi eredmény nem azt mutatja, hogy maguknak van igazuk. Mi az embereket fogjuk képviselni a jövőben, és folytatjuk az ellenzéki együttműködést, és az egyesült ellenzék pártjaival 2022-ben el fogjuk zavarni magukat a hatalomból. Köszönöm.
Orbán Balázs államtitkár úrnak adom meg a szót válaszadásra. Parancsoljon!
Tisztelt Elnök Úr! Tisztelt Ház! Tisztelt Képviselő Asszony! Legutolsó találkozásunk óta több időközi választás eredményén is túl vagyunk. Győrben Dézsi Csaba András, a kormánypártok jelöltje győzedelmeskedett [[Taps a kormánypártok soraiban.]] - gratulálunk neki -, Dunaújvárosban pedig az egyesült ellenzéki pártok jelöltje győzedelmeskedett. Azt lehet mondani, hogy mindkét eredmény hagyományosnak mondható. Gratulálunk a győzteseknek. A kormány kész együttműködni valamennyi településvezetővel, illetőleg valamennyi olyan egyéni választókerületi képviselővel, aki az adott terület, az adott régió fejlődéséért felelős. A legutóbbi találkozásunk óta több olyan makrogazdasági adat is napvilágot látott, amely alapvetően és egyértelműen cáfolja azt, amit képviselő asszony a napirend előtti felszólalásában elmondott. Ezek közül hadd emeljem ki azt, hogy az Eurostat adatai alapján a magyar gazdasági növekedés a tavalyi évben 4,9 százalékos volt az előzetes adatok szerint. Nagyon örülünk ennek, ugyanis ez az a gazdasági növekedés, ez az évek óta tartó gazdasági növekedés az, ami lehetővé teszi, hogy többek között az ön által említett társadalmi csoportban, a romák körében is felére csökkent a munkanélküliség aránya. Köszönjük a roma közösség tagjainak a kiállását és teljesítményét, akik hozzájárulnak a magyar gazdaság bővüléséhez és Magyarország erősödéséhez. [[Kunhalmi Ágnes: Milyen kétszínűek vagytok!]] Ha megengedi, ezen túlmenően még egy dologra szeretném felhívni a figyelmet, mert azt gondolom, az teljesen természetes, hogy e Ház falai között az ellenzék kritizálja a kormány teljesítményét. De azért mégiscsak vannak olyan területek, ahol nemzeti érdekekről van szó, nem pedig pártpolitikai logikát kellene érvényesíteni. Például előttünk állnak a következő ciklusban, tehát a 2021-2027 közötti ciklusban az uniós költségvetési tárgyalások. Minden más országban azt látjuk, hogy a kormányoldal és az ellenzék, a konzervatív és a liberális oldal vállt vállnak vetve küzd azért, hogy az adott nemzeti érdekek minél jobban érvényesüljenek, és minél jobb pozíciókban várják a tárgyalásokat. Legutóbb belefutottam egy olyan elemzésbe, amit egy román liberális képviselő asszony jegyzett. Ez a képviselő asszony valószínűleg ugyanabban a frakcióban ülne az Európai Parlamentben, amelyben az önök képviselője ülne, ha kijutott volna az Európai Parlamentbe, tehát azt lehet mondani, hogy az ideológiai azonosság önök között elég szoros. S ez a képviselő asszony amellett érvelt, hogy azok az uniós források, amelyekért küzdünk, nem könyöradományok, ráadásul a nyugati cégek ebből sokkal jobban részesednek, mint a kelet-európai gazdaságok részesednének belőle, ezért az Unió nyugati tagállamainak kutya kötelességük támogatni a keleti tagállamokat, s ennek olyan nemzeti ügynek kellene lennie, amely a pártpolitikai logikán túlmutat. [[13.40]] Kérdezem én az ellenzéki képviselőket, hogy melyikőjüknek fog megjelenni a Financial Timesban hasonló nyilatkozata, hasonló op-edje, hasonló cikke. Mikor várhatunk olyat önöktől, hogy valóban egyszer végre nem pártpolitikában gondolkoznak, hanem nemzeti érdekben gondolkodnak? És amikor ez a kérdés megfogalmazódott bennem, akkor került a kezembe Mikszáth Kálmánnak egy jóval több mint 140 évvel ezelőtt írt karcolata, amikor szintén egy olyan országépítő korszakban jártunk vagy annak küszöbén voltunk, mint most. Tisza Kálmán kormányával kapcsolatban ezt írta Mikszáth Kálmán: „Azért a Tisza Kálmán politikája mégiscsak a magyar nemzet politikája. És ha vannak, akik nem tudnának vele haladni egy úton, azok nem tudnának a létező ellenzékek egyikéhez sem csatlakozni. Mert a magyar nemzet politikájának ellenzéket csak a magyar nemzet politikája képezhet. Az egyenesen Tisza ellen, nem Tisza Kálmán-programmal megalakult habarékpárt pedig politikai svindlerek, erkölcsi halottak és nagyravágyó üresfejűek zagyvaléka, nem pedig a magyar nemzet politikáját a magyar nemzet politikájával ellenző oppozíció.” A hasonlóság, sajnos azt kell mondanom, képviselő asszony, kísérteties, a történelem ismétli önmagát. Azt kívánom önöknek, hogy legyenek a kormány ellenzéke, de a magyar nemzet politikáját a magyar nemzet politikájával ellenezzék. Köszönöm szépen a szót. [[Taps a kormánypártok padsoraiból.]]
Most Keresztes László Lóránt frakcióvezető úr következik, az LMP részéről. Megadom a szót.
Köszönöm a szót. Tisztelt Elnök Úr! Hát, én próbáltam követni Orbán Balázs államtitkár úr válaszát Szabó Timea frakcióvezető asszony felszólalására, és nem igazán tudtam, egy kicsit elvesztettem a fonalat, de annyit próbáltam, annyit megértettem talán belőle, hogy fontos lenne, hogy néhány dologban legyen egyfajta nemzeti konszenzus. Én azt gondolom, hogy ez üdvözítő volna valóban, ha például ki tudnánk mondani azt, hogy ennek a kormánynak a legsúlyosabb bűne az, hogy olyan politikát folytatott, amelynek nyomán százezrek vándoroltak el ebből az országból kényszerűség miatt, és családok ezrei szakadtak szét végleg. És amikor az Országház falai között ezt felrójuk a kormánynak, akkor önök azt mondják, hogy nincs itt semmi probléma, egyszerűen csak működik a közös uniós munkaerőpiac. Én azt gondolom, hogy a nemzeti álláspont az, amit ebben mi képviselünk, hogy igen, a Magyarországon született gyermekek itt tervezhessék meg a jövőjüket, a magyar családoknak ne kelljen abban gondolkodni, hogy az alacsony fizetések miatt kényszerűségből, gazdasági okok miatt, a kormány alapvetően rossz politikája miatt elvándoroljanak. Én azt gondolom, hogy ez például egy nagyon jó nemzeti konszenzus lehetne, ha ebben egyet tudnánk érteni. Sajnos erre eddig nem volt példa. És akkor visszautalva az aktuális eseményekre, tegnap nagyon szimbolikus események voltak a magyar belpolitikában. Orbán Viktor miniszterelnök évértékelő beszédet tartott, sőt annál továbbment, így értékelte tízéves kormányzati teljesítményét, aminek a megítélésében egyébként egyetértek Szabó Timea képviselő asszonnyal. De volt egy érdekes idézete Orbán Viktornak, a legendás ökölvívóbajnokot, Muhammad Alit idézte, majd ugyanezen a napon ez a miniszterelnök súlyos, kiütéses vereséget szenvedett Dunaújvárosban. Én azt gondolom, hogy ez mindenképpen szimbolikus, és tízéves sikertelen, kudarcos kormányzás után ez a kiütéses vereség meg járt a magyar miniszterelnöknek. Én azt gondolom, hogy azon túl, hogy én gratulálok a dunaújvárosi, minden ellenzéki párt által támogatott győztesnek, gratulálok a kampánycsapatnak, és gratulálok mindenkinek, aki ebben a munkában részt vett, én köszönöm mindenkinek, aki ott, abban a körzetben részt vett ezen az időközi választáson, függetlenül attól, hogy milyen oldalra szavazott, de nyilván nagyon-nagyon örvendetes és fontos volt ez a valóban, mondhatjuk így, ökölvívó-hasonlattal: kiütéses győzelem, amit az ellenzéki jelölt a kormány jelöltjére, illetve gyakorlatilag magára Orbán Viktorra és kormányára mért. Ez mindenképpen előre mutatja azt, hogy van megoldás, van lehetőség 2022 tekintetében, ha a kormányváltásról beszélünk, mert nyilván ez a kormány, pontosan azért, mert elárulta sokszorosan a magyar nemzeti érdekeket, megérett a bukásra. És nyilván rendkívül fontos, hogy legyen egyfajta koordináció, egyfajta együttműködés az ellenzéki pártok között, de azt is megtanulhatjuk ebből a dunaújvárosi választásból, hogy nagyon fontos, hogy egy megfelelő jelöltet találjunk, egy olyan jelöltet, aki ismeri a helyiek problémáit, és aki egy olyan programot tud letenni az asztalra, ami valóban megoldást kínálhat adott város vagy térség legfontosabb problémáira. Ez az együttállás megvolt Dunaújvárosban, és ez eredményezte azt a kiütéses győzelmet, amit az ellenzék elkönyvelhetett, és ez valóban egy nagyon fontos értékelése volt Orbán Viktor tízéves teljesítményének. Az emberek egyértelmű választ adtak, hogy mit gondolnak Orbán Viktor és a Fidesz politikájáról. Ugyanakkor nagyon-nagyon fontos, még sok idő fog eltelni viszonylag 2022-ig, és addig rengeteg tennivalónk van, és a miniszterelnök az évértékelőjében egy érdekes fordulatot vett, aminek már az elmúlt hetekben tanúi voltunk: néhány hónap alatt a magyar kormány, illetve miniszterelnök úr eljutott odáig, hogy az éghajlatváltozást már nem bolsevista trükknek tekinti, hanem az egyik legfontosabb kihívásnak, amivel szemben valóban intézkedésekre van szükség. Hasonlóképpen beszéltek különböző környezetpusztításokról és azoknak a hatásairól. És ugye, furcsa azt hallani tízéves, folyamatos kormányzás után egy miniszterelnöktől, hogy arról beszél, hogy ne csak beszéljünk, hanem cselekedjünk. Nagyon érdekes, és ha megnézzük, hogy mennyire hiteles az, hogy mennyire hitelesen próbálja zöldre festeni a politikáját Orbán Viktor, akkor nézzük meg, hogy az elmúlt tíz évben a fenntarthatóság, illetve a környezeti problémák kapcsán mit tekinthetünk cselekvésnek, milyen cselekvést tapasztalhattunk. A Fidesz-kormány szétverte a természetvédelmi intézményrendszert. Kiszolgáltatta, kiárusította a legfontosabb természeti kincseinket. Olyan gazdaságpolitikát vezetett be, ami az óriási energiaigényű összeszerelő üzemekre próbálja alapozni a gazdasági fejlődést. A közösségi közlekedés fejlesztése helyett szétverte a teljes ágazatot. A mai napig tagadják, rengeteget vitatkoztunk róla, hogy a teljes magyarországi közműrendszer az összeomlás szélén van, és minden adminisztratív eszközzel, szabályozási eszközökkel akadályozzák a megújuló energia fejlődését. Ma Magyarországon kialakulhatott az a szabályozási rendszer, hogy egy szélerőművet nem lehet egy település mellé építeni, cserébe egy atomtemetőt pedig igen. Ez egészen elfogadhatatlan. Az önök klímastratégiájának lényege egy olyan gigaprojekt, a paksi bővítés projektje, ami egyébként nem élvezi a magyar emberek többségének a támogatottságát. Azt gondolom, hogy az lenne a valódi cselekvés, ha elfogadnák azt, hogy az atomenergia sem nem olcsó, sem nem zöld és sem nem biztonságos és nem kiszámítható, és az lenne a valódi cselekvés az önök részéről, ha egy olyan energiapolitikai fordulatot hajtanának végre, ami valóban elvezetne minket a fenntarthatóságra. És ugyan sok illúziónk nincs e tekintetben, de az LMP frakciója készen áll arra, hogy most ebben a tavaszi ülésszakban is javaslatok sokaságát tegye le, ami valóban ebbe az irányba mutat. Kíváncsian várjuk majd, hogy a kormány valóban cselekedni kíváne az éghajlatváltozás ellen, vagy csak propaganda-hadjáratot folytat majd ez ügyben. Köszönöm.
A kormány nevében Schanda Tamás államtitkár úr válaszol. Parancsoljon!
Köszönöm a szót. Tisztelt Elnök Úr! Tisztelt Országgyűlés! Tisztelt Frakcióvezető Úr! Az a helyzet, hogy jó pár témát említett, és valóban jó lenne, ha lennének olyan témáink, ahol pártpolitikától függetlenül közösen tudnánk büszkék lenni egy teljesítményre, közösen tudnánk büszkék lenni valamilyen elért eredményre. Elég, ha csak arra gondolunk, hogy tavaly milyen gazdasági eredményeket ért el az ország, elég, ha arra gondolunk, hogy milyen tíz év van mögöttünk, hogyan nőtt Magyarországon a foglalkoztatás, hogyan csökkent a munkanélküliség, hogyan emelkedtek a bérek Magyarországon. Tisztelt Képviselő Úr! Valóban jó lenne, ha ezekben a témákban egyetértenénk, és valóban jó lenne, ha egyetértenénk abban, hogy a teremtett világnak a megőrzése fontos, jövőnket meghatározó, kiemelt kérdés. Hiszen abban egyetértünk, azt gondolom, hogy abban nincs közöttünk vita, hogy a gyermekeink számára tiszta levegőt, élhető klímát és környezetet kell hátrahagynunk. Ez a magyar emberek iránti felelősségérzet és hazafias kötelezettségünk is egyben. Viszont van egy jelentős különbség az önök és a szövetségeseik, valamint a kormány klímapolitikája között. Amíg önöktől valójában nem hallunk mást, mint üres szólamokat, addig a kormány ezzel szemben felelősen cselekszik, megoldásokat keres és talál, stratégiákat alkot, és vállalható intézkedéseket hajt végre. [[Zaj, közbeszólások.]] Tisztelt Képviselő Úr! Az, hogy az önök furcsa nevű pártja egy „zöld” jelzőt illeszt a neve mellé, még nem jelent semmit. Önök politikai kérdést igyekszenek csinálni egy jövőnket és a gyermekeinket befolyásoló kérdésből. Márpedig a klímaváltozással szemben nem szavakkal, hanem cselekvéssel lehet fellépni. A magyar kormány így tesz, mert nekünk a magyar családok érdeke az első. Már eddig is számos eredményt tudunk felmutatni; Magyarország a világ 21 olyan országa közé tartozik, ahol úgy nőtt a bruttó hazai termék, hogy közben csökkent a szén-dioxid-kibocsátás és az energiafelhasználás. A megújuló energiaforrások arányára vonatkozó 2020-ig kitűzött európai uniós célt már 2011-ben elértük és azóta meg is haladtuk, és ráadásul a hazai villamosenergia-termelés 60 százaléka üvegházhatásúgáz-semleges forrásból származik már most is. Lehetnének esetleg olyan bátrak, hogy megragadják az alkalmat, és önök is tesznek egy bátor lépést, és elismerik, hogy atomenergia nélkül nincs klímasemleges gazdaság, ezért Európában az atomenergia használatát nem korlátozni, hanem támogatni kell. [[13.50]] Tisztelt Képviselő Úr! Van még egy súlyos különbség a balliberális és a konzervatív értékmegőrző és nemzeti érdekeket figyelembe vevő klímapolitika között. Amíg önök a magyar emberekkel akarják kifizettetni a klímavédelem költségeit, addig mi a közös felelősségben hiszünk, és ezt elmondtuk Brüsszelben is. Magyarországot klímasemleges gazdaságú országgá lehet tenni 2050-re, de a kormány álláspontja szerint a klímaváltozás mérséklésének költségeit elsősorban azoknak kell állniuk, akik okozták, illetve okozzák ezeket a folyamatokat, a leggazdagabb államoknak, a legnagyobb szennyezőknek és a legnagyobb multinacionális cégeknek kell ebből a legnagyobb mértékben kivenni a részüket. A kormány éppen ezért önökkel szemben ragaszkodik ahhoz, hogy ne a magyar családokkal fizettessék meg a költségeket a klímarombolók helyett, és mindenképpen el fogjuk kerülni az élelmiszerek vagy az energia árának az emelését, ez ugyanis a magyar embereknek az érdeke. A tegnap bejelentett klímavédelmi akcióterv határozott intézkedéseket állapít meg. Július 1-jével megkezdjük az illegális hulladéklerakók felszámolását, és megbüntetjük a szennyezőket. Tiszta, rendezett és takaros ország képét akarjuk ugyanis mutatni. Betiltjuk az egyszer használatos műanyagok forgalmazását, lehetővé tesszük az üveg- és műanyag palackok, valamint a fémdobozok visszaváltását, és meg fogjuk védeni a folyóinkat a külföldről ideérkező hulladékoktól, megtisztítjuk a Dunát és a Tiszát a műanyagtól, szigorúan fellépünk a Magyarországon működő multinacionális cégekkel szemben. Köszönöm megtisztelő figyelmüket. [[Taps a kormánypárti padsorokban.]]
Mielőtt továbblépnénk, egyrészt méltányolom, hogy Hadházy Ákos megválasztott képviselő ezúttal nem a saját gigantikus névjegykártyáját lógatta ide [[Derültség és taps a kormánypárti padsorokban.]] de attól tartok, ez még attól az ülés megzavarásának minősül, úgyhogy felszólítom, hogy sürgősen hagyja abba, illetve tájékoztatom, hogy az ülésről a mai napra kitiltom, és későbbi szankcionálásáról pedig majd a Házbizottságot fogom tájékoztatni. [[Dr. Völner Pál dr. Hadházy Ákos felé fordulva: Szevasz! Dr. Hadházy Ákos továbbra is az elnöki pulpitus fölött tartja a táblát.]] Dacára annak, hogy a propaganda befejezésére ad utasítást, ennek ellenére megadom Gyurcsány Ferencnek a szót. Ön következik. [[Derültség a kormánypárti padsorokban. Dr. Vadai Ágnes: Elnök úr! Hogy képzeli? Ez mégis milyen megjegyzés? Hogy képzeli a házelnök úr?! Megsérti a Ház méltóságát a házelnök! Dr. Hadházy Ákos felhúzza a táblát. Moraj a kormánypárti sorokban.]]
A kormányfő tegnapi beszédének valóban az az egyik legrejtélyesebb része, hogy hogy a csudába lett a klímahisztériát emlegető kormányból és a kormányfőből egyszerre és hirtelen a klímavédelem hatalmas harcosa. Jó lenne megérteni, hogy mi játszódhat le a kormánypárti képviselők és a kormányfő fejében. Nehéz volt a megfejtés, de aztán rájöttem, és nagyon szépen köszönöm az egyik, egyébként doktori fokozattal rendelkező kormánypárti képviselőnek, hogy ebben segített nekem, amikor még nem is olyan régen azt mondta, hogy Greta Thunberg 16 éves klímaaktivista csak azért hívta fel a figyelmet a klímaváltozásra, mert Gyurcsány Ferenccel akart fotózkodni. [[Dr. Vadai Ágnes nevet.]] Őszintén szólva, hogyha a miniszterelnöknek is ez az álma, ezt megoldhattuk volna egyszerűbben is [[Derültség és taps a DK soraiból.]] legközelebb szóljon [[Taps a DK soraiból.]] állok a rendelkezésére, és akkor nem kell ilyen hihetetlen kommunikációs, politikai, eszmei csavarokat vinni a politikájába, ami valóban fejtörést okozott mindnyájunknak.Persze látjuk, hogy egyébként jó mentális és pszichikai állapotban van a kormányfő, mert nem kevesebbet állít magáról, mint hogy az elmúlt száz év legsikeresebb tíz évén vagyunk túl. [[Közbeszólás a Fidesz soraiból: Így van!]] Nézzék, nyilvánvalóan csak az a kérdés, hogy mit tekintünk sikernek, mi a siker kritériuma. Hogyha az a siker kritériuma, hogy Magyarország, az önök által alkalmazott adó- és járulékpolitika eredményeként fura módon Magyarország az a hely Európában, ahol leginkább nem csökkennek ennek hatására a családok és háztartások közötti jövedelmi különbségek, hanem nőnek, hát akkor tényleg sikeresek! Tehát ha maguk azt akarták, hogy növekedjen a különbség szegény és gazdag között, önök előtt le a kalappal, sikeresek! Ha az a siker, hogy minden korábbinál hosszabbak a várólisták, ha az a siker, hogy nincsen elegendő orvosunk és nővérünk, hogyha az a siker, hogy Magyarországon haláloznak el úgy a legtöbben, hogy egyébként megelőzhető lett volna az a betegség, amiben szenvednek, ha jó lenne az egészségügy, önök fantasztikusan sikeresek, tényleg. Ha az a siker, hogy minden nemzetközi felmérés szerint a magyar gyermekek tudáseredménye az elmúlt tíz évben érdemben romlott, hogy minden ötödik iskolából hiányzik valamilyen tanár, azt jól megcsinálták tényleg. Hát, iparkodjanak még egy kicsikét, lesz az eddiginél még akkor sikeresebb is, hogyha ez a sikernek a receptje. Ha az a siker, hogy mióta önök kormányoznak, azóta az éppen kereső, jövedelemmel rendelkező családok, dolgozók és a már nyugdíjban lévők közötti életszínvonal-különbség radikálisan növekszik az önök nyugdíjpolitikája miatt, hát, ezt nagyon sikeresen csinálják, hát, le a kalappal! Nem véletlen, hogy a kormányfő nem mer ezekről beszélni. Soha nem az a kérdés, amikor megszólal a kormányfő egy átfogó beszédet mondva, értékelve az elmúlt évet, hogy miről beszél, hanem az, hogy miről nem beszél. Na, ezekről nem mert beszélni - nem csodálom. Hát mi a csudát tudna mondani ezekre?! Lenne hozzá kifejezésem, amit én szoktam erre használni, elrontották, én más szavakat szoktam ebben használni időnként. [[Moraj a kormánypárti sorokból.]] Elrontották, hölgyeim és uraim, az elmúlt tíz évben önök nem a közjót szolgálták, hanem azt szolgálták, hogy páran, kevesen gazdagodjanak, éljenek, a többség pedig szenvedjen ebben az országban. Ha az a siker, hogy nem áll szóba a magyar kormányfővel önmagára valamit adó európai uniós kormányfő, akkor az siker persze nem csodálom, nem csodálom, nem könnyű koncentrálni, hogyha az embernek enyves a keze. Ja, bocsánat, tintás a keze, azt akartam mondani [[Derültség a DK soraiban. Felzúdulás és közbeszólások a kormánypárti sorokból, köztük: Te mondod, hogy tintás? Van, akinek csak a keze tintás!]] , akkor tényleg nem lehet neki könnyű. Egyébként pedig - ahogyan a kollégáim elmondták - értékelték az emberek a tavalyi évet Dunaújvárosban: elküldték önöket a pokolba, a politika poklába. Nagyon helyesen tették. Azt remélem, hogy a tegnapi szavazás után előbb-utóbb nemcsak Dunaújvárosban, hanem Magyarországon is győzni fog az ellenzék. Köszönöm szépen. [[Taps a DK és az MSZP soraiban.]]
Dömötör Csaba államtitkár úré a szó. Parancsoljon!
Köszönöm a szót, elnök úr. Tisztelt Frakcióvezető Úr! Először is engedje meg, hogy megjegyezzem, hogy tintásság ügyében pont öntől nem fogadnánk el kioktatást. [[Derültség a kormánypárti padsorokból. Dr. Vadai Ágnes: Elnök úr, nem sértegetheti!]] mi a tegnapi választást illeti, több szempontból is nagyon tanulságos ez a választás. [[Dr. Hadházy Ákos a pulpitus fölötti sajtópáholyból leereszt egy táblát, amin a felirat: „A miniszterelnöknek a majorságát!”]] Ha hozzáveszem az elmúlt napokban tett nyilatkozatait, ezt erősíti, mert a többéves bujdosás után ön egyre kevésbé próbálja meg titkolni, hogy a teljes baloldal vezető szerepére tör. Pár hete a liberálisok elnökét húzták be, most már ott ül az önök frakciójában, most hétvégén a Jobbikot húzták be, amely - úgy látszik - feladja az önállóság utolsó morzsáit is. Így a Gyurcsány-párt fesztávja most már a liberálisoktól a Jobbikig terjed. Így hát hiába törölte Gyurcsány Ferenc pártjának az oldalát a legnagyobb videomegosztó portál, úgy látszik, hogy a magyar baloldal nem tudja önt törölni az emlékeiből, és ahogy elnézem, a jövőjéből sem. Nagyon tanulságos ebből a szempontból az egyik tévéinterjúja, amit a napokban adott, ahol arról beszélt, hogy lehet, hogy nem ön lesz a miniszterelnökjelölt 2022-ben, de a háttérből mindenképpen irányítani akar. És mondott mást is, mégpedig azt, hogy ez jó lesz az országnak. Na, ez az a pont, amikor kiesik az ember kezéből, ami benne van, villáskulcs [[Dr. Vadai Ágnes: Lopott pénz!]] , könyv, fakanál vagy bármi. Azt mondja ön, hogy jó lenne Magyarországnak, ha újra Gyurcsány Ferenc irányítana. Na, ezzel kapcsolatban azért már van egy kis tapasztalatunk, és ön most a felszólalásában elhallgatta: utcára tett százezrek, kiszolgáltatottság a multiknak, beomló gazdasági mutatók, fizetős egészségügy, magyarok uszítása magyarok ellen, 12, azaz tizenkét százalékos munkanélküliség. [[14.00]] Csak pár dolgot említettem, de egyet ki ne hagyjunk: folyamatos privatizációk a káros fajtából. [[Közbeszólások a DK soraiból.]] Aki azt szeretné tudni, hogy mi ennek a hosszú távú következménye, az nézze meg, hogy Gyurcsány Ferenc hány száz milliós osztalékokat vesz ki minden évben a cégeiből, hogy aztán ide bejöjjön, és demokráciából oktasson, és hivatkozzon a szegényekre! Elindul az elkobzott villából, és erkölcsről tanít mindannyiunkat. Ez méltatlan! Az a helyzet, hogy ez ugyanaz a produkció, amit a kormányzása alatt is bemutatott, csak most már fiatalosnak hitt tornacipőkben és az interneten is csinálja. [[Derültség az ellenzéki padsorokban.]] Ön, ha jól idézem fel, akkor tegnap azt mondta, hogy Magyarország az elmúlt tíz évben a vesztesek közé került. Az a helyzet, hogy ha 2010-ben nem lett volna kormányváltás, akkor került volna a vesztesek közé. De nézzük a tényeket! Az önök kormányzása alatt 7 százalékkal zsugorodott a gazdaság, most 5 százalékkal nő, és nem ez az első év. Akkor százezrek voltak devizahitel-csapdában, ma már nincsen devizahitel. Akkor önök a szőnyeg alatt közlekedtek azért, hogy még egy kis IMF-hitelhez jussanak. Mára mi ezt visszafizettük, nincsen IMF-hitel. [[Arató Gergely: Más hitelek vannak!]] Akkor közel 12 százalék volt a munkanélküliség, most 3 és fél. És ami az orvosokat illeti: ma hatezerrel több orvos végzi a munkáját Magyarországon, mint az önök kormányzása idején. Tisztelt Frakcióvezető Úr! Az a helyzet, hogy ez itt nem Balatonőszöd. A számok és a tények igazságot tesznek a magyar gazdaság ügyében. Azt nem mondjuk, azt nem állítjuk, hogy nincs még teendő, de az országvesztőktől, az országrontóktól nem szeretnénk leckéket venni az országépítés tárgyában. Az a helyzet, hogy bármit is tervezzenek önök, türelmesek vagyunk, és mindenre felkészültünk. Túl sok jóra azért nem számítunk önöktől: trükkök százai, de az is lehet - ahogy elnézem -, hogy ezrei; a választók félrevezetése reggel, délben meg este; és hatalmi paktumok azokkal, akik ellen pár évvel ezelőtt még tömött sorokban tüntettek. Úgyhogy az a helyzet, tisztelt frakcióvezető úr, hogy egyszer már majdnem tönkretették ezt az országot. Bármilyen jelmezben, bármilyen felállásban is parádézzanak itt a következő években, nem fogjuk hagyni, hogy még egyszer megtegyék. Köszönöm, hogy meghallgatott. [[Taps a kormánypárti padsorokban.]]
Most az MSZP frakcióvezetője következik. Tóth Bertalan képviselő úrnak adom meg a szót, parancsoljon!
Köszönöm a szót, elnök úr. Tisztelt Országgyűlés! Képviselőtársaim! Első alkalommal ülésezik az Országgyűlés, a parlament a botrányos szájzártörvény elfogadása óta. És akkor is elmondtuk, hogy ez a jogkorlátozó szabályozás, ezek a szabályok ugyanúgy félelemből erednek, mint sok más, a civil szervezeteket, a tudományos és kulturális élet szabadságát vagy az önkormányzatok autonómiáját vagy éppen az igazságszolgáltatás függetlenségét korlátozó szabályozások.Elmondtuk azt is, hogy az önkényuralom előtt soha nem fogunk meghajolni. Egy szabadságszerető ország, mint amilyen Magyarország, nem lehet túsza egy önkényúrnak és szűk elitjének! Ezt fejezték ki a választók az önkormányzati választásokon tavaly októberben a megyei jogú városokban, a fővárosban, rengeteg településen, de ezt az akaratukat fejezték ki a választók Dunaújvárosban az időközi országgyűlési választáson, ahol, ha lehet így mondani, talán nem túl illetlen: a fideszes elit jelöltjét elvertük, mint jég a határt. [[Dr. Rétvári Bence: És Győrben?]] Innen is gratulálunk a jelöltnek. Köszönet a támogatóknak, aktivistáknak a munkájukért. Jó az az út, amin járunk, tisztelt ellenzéki képviselőtársaim, ezen kell továbbmennünk. Szájzártörvény ide, szájzártörvény oda, van néhány dolog, ami mellett nem mehetünk el. Nem mehetünk el amellett, hogy a forint árfolyama - ha megint nem túl illetlen - a bányászbéka feneke alá süllyedt. Soha nem volt még ennyire gyenge a forint. Egyszer régen, egy egykori Soros-ösztöndíjas, aki állítólag még soha nem hazudott - igen, jól gondolják, Viktor a keresztneve -, szóval, ő egyszer azt mondta, hogy a biztonsághoz hozzátartozik az is, hogy az emberek bízhatnak abban a pénzben, amiben a fizetésüket kapják. Akkor hogyan engedheti meg, hogy az emberek fizetése, az idős emberek nyugdíja hónapról hónapra kevesebbet érjen? Megbénult a jobb keze, Kárpátok géniusza? Akkor azt javasoljuk neki, hogy használja a balt, már ha tudja. Tisztelt Képviselőtársaim! A gyengülő forint gyengülő kormányzást és növekvő inflációt mutat. A gyengülő forint és a növekvő infláció jó lehet a multiknak, de nem jó a dolgozó embereknek. Nem jó a nyugdíjasoknak, nem jó a családoknak, mert egyre kevesebbet ér a nyugdíjuk, egyre kevesebbet ér a fizetésük. Az élelmiszerárak és az albérletárak elszabadultak, és önök nem tesznek semmit. Mondjuk ki: önök a 2,8 százalékos nyugdíjemeléssel kifosztják a nyugdíjasokat! Évről évre rosszabb helyzetbe kerülnek, mert nem biztosítják a nyugdíjak értékállóságát. Mi ezzel szemben fel akarjuk zárkóztatni az alacsony nyugdíjakat, és azt akarjuk, hogy a nyugdíjak emelésénél vegyék számba, vegyék figyelembe a munkabérek emelkedését is. De nagyobb béremelésre is szükség van, legalább a közszférában, mert a kórházi dolgozók, pedagógusok, szociális munkások tisztességes és áldozatos munkáját meg kell fizetni, mindannyiunk érdekében. Éppen ezért, amikor a miniszterelnök évértékelőt tart, jó, ha tudjuk, hogy csak a korrupt fideszes elit és oligarchái nevében beszél, nem a becsületes, tisztességes emberek nevében. Mert nem becsületes az, aki támadja a bírói függetlenséget és a bírói döntéseket! Nem becsületes az, aki leépíti a jogállamot, aki üzemelteti a korrupt gépezetet. Nem becsületes az, aki csorbítja a sajtószabadságot, csökkenti a tudomány és a kultúra mozgásterét és szabadságát, támadja az autonómiát. Mondjuk ki: Orbán Viktor és a korrupt fideszes elit nem a magyar embereket képviseli, nem az ő érdekükben cselekszik, és gyűlöletet szít társadalmi csoportok között azért, hogy a színfalak mögött szabadon garázdálkodhasson. A fideszes elit bűnös, nincs joga ítélkezni a bíróságok döntései fölött, nincs joga a becsületes többséget képviselni, és nincs joga uszítani, gyűlöletet kelteni. A Fidesz önkényuralmi tobzódása egyre irracionálisabb mértékeket ölt. Ezért eljött az ideje, hogy közös erővel, összefogva a mérsékelt konzervatív erőket, sokszínű demokrata és zöld baloldali mozgalmakat, létrehozzuk az új valódi köztársaságot, az esélyteremtő államot, és megálljt parancsoljunk a hatalmi tébolynak. Ezért dolgozunk közös jövőnkért, Magyarországért. [[Balla György: A köztársaságért! Azt is tedd hozzá!]] És még egy jó tanács: a lebegéssel kapcsolatban az a tiszteletteljes javaslatom, hogy ne Borkai Zsoltról vegyenek példát. Köszönöm szépen.
Völner Pál államtitkár úrnak adom meg a szót, parancsoljon!
Köszönöm a szót, elnök úr. Tisztelt Ház! Tisztelt Képviselő Úr! Úgy látszik, Hadházy képviselő úr performansza kicsit eltérítette az eredeti felszólalás tartalmától a hozzászólását. Talán ez a jelenség is bizonyította, hogy az a szájzár, ami szerepelt a címben - és gondolom, a parlamenti képviselőkkel kapcsolatos szabályozásra terjedt volna ki -, védhetetlenné tette azt az álláspontot, hogy nem volt szükség arra a fajta szabályozásra, ami a parlament méltóságának megvédését szolgálja; és azt a fajta tobzódást, amit itt egyes ellenzéki képviselők megengedtek maguknak korábban, megszünteti, vagy remélhetőleg egy-két, kivert vadkan alkatot kivéve, kellő szabályozó kereteket ad ahhoz, hogy ne kockáztassák meg, hogy ebbe az irányba induljanak tovább. Az akkori vitában is elhangzott, hogy az európai országok többségében igenis a parlamenti képviselőkre is vonatkoznak szabályok. Csak azért mondom ezt tájékoztatásul, hogy ha netán majd vitatják, hogy milyen szankciók lesznek ezen akció után, akkor láthassák, hogy ez nem példa nélkül álló és nem magyar jelenség. De hogy az elhangzottakhoz - ami ilyenfajta kanyart vett - is néhány gondolatot hozzáfűzzek: a forint árfolyamáról hallottunk itt kesergő szavakat. Én azért szeretném arra felhívni a képviselő úr figyelmét, ha követte az elmúlt húsz év történéseit, hogy 2002 után a szocialista kormányok megszüntették azt a fajta lakáshoz jutási lehetőséget, ami forinthitelek útján tette lehetővé, hogy a családok otthonhoz jussanak, és önök a devizahitel erőltetett bevezetésével eladósították nemcsak az államot, a vállalatokat, az önkormányzatokat, hanem a családokat is. Nagyon kényes helyzetben voltunk 2010-ben, hiszen a forintárfolyamhoz ragaszkodnunk kellett annak ellenére, hogy egy exportorientált országban az árfolyam nem lehet elsődleges cél, hanem az, hogy munkahelyek legyenek, és azok a munkahelyek exportképes termékeket állítsanak elő. [[14.10]] Dömötör Csaba államtitkár úr az előzőekben is elmondta, hogy 12 százalékról 3 és fél százalékra sikerült levinnünk a munkanélküliség mértékét ezzel a gazdaságpolitikával, amely az exportra koncentrált, és lehetővé teszi azt, hogy fejlett iparágazatok jöjjenek be az országba, és az a fajta gazdasági működés, ami a folyamatos bővülést, fejlesztéseket lehetővé teszi, érvényesülni tudjon. Persze, ezt önök támadhatják, önök ellenkező irányba meneteltek: eladósodás, devizahitelek felvétele és mindaz, ami a munkahelyek megszüntetését eredményezte. Említette képviselő úr az infláció kérdését. Ha nem követte volna a múlt hét eseményeit, a jegybank igenis megszólalt ebben az ügyben, hogy az inflációt természetesen figyeli, figyelemmel kíséri, ha szükséges, akkor beavatkozik. Az a fajta riogatás, ami itt a nyugdíjakkal kapcsolatban elhangzik, az pedig egyszerűen számonkérendő csúsztatás, ugyanis nagyon jól tudja, hogy minden évben a nyugdíjkorrekció egyik eleme az inflációkövetés, tehát a nyugdíjak értékállóságát, ahogy 2010-ben megígértük, folyamatosan biztosítja a kormányzat, tehát ha véletlenül magasabb az infláció a költségvetési törvényben prognosztizált szintnél, ez minden esetben kompenzációra kerül. [[Közbeszólások az ellenzéki padsorokból.]] Úgyhogy megkérem a képviselő urat, hogy ezzel a fajta riogatással hagyjon fel. Hallottuk a beszédben, amikor krokodilkönnyeket ejtett az egészségügy helyzete felett. Az egészségügyi szakdolgozóknál éppen egy 72 százalékos béremelési program fut. Ezt nagyon jól tudjuk, ezt a Házban többször megvitattuk. Ezek után azt állítani, hogy az egészségügyi dolgozók helyzetével nem foglalkozik a kormányzat, a legerősebb csúsztatások közé tartozik. Elhangzott a „gyűlölet” szó; azt hiszem, hogy ilyen feliratok után vagy a 2018. évi ellenzéki parlamenti fellépés után önöknek nincs joguk bárkit megvádolni azzal, hogy gyűlöletet keltenek, hogy felrúgják a társadalmi normákat. Arról nem is beszélve, hogy ez a fajta gyűlöletkeltés, ami megjelenik abban, hogy különböző csoportokat akarnak összeugrasztani úgynevezett NGO-k menedzselésével ebben az országban, az szintén önökhöz köthető. [[Közbeszólások az ellenzék soraiból.]] A bíróságok függetlenségével kapcsolatban pedig ezt kikérem magamnak, a bírósági ítéleteket ez a kormány tiszteletben tartja. [[Közbeszólások az ellenzék soraiból, köztük Kunhalmi Ágnes: De nem fizeti ki!]] Az, hogy a politika megőrzi azt a lehetőséget, hogy véleményt nyilvánítson róla, vagy a szabályzókon keresztül változtasson ezen a helyzeten, az pedig kötelességünk. [[Az elnök a csengő megkocogtatásával jelzi az idő leteltét.]] Köszönöm a figyelmet. [[Taps a kormánypártok soraiban.]]
Napirend előtti felszólalásra jelentkezett Jakab Péter, a Jobbik részéről.
Köszönöm a szót. Tisztelt Elnök Úr! Tisztelt Ház! Hétvégén időközi országgyűlési választás volt Dunaújvárosban. Hát, képviselőtársak, mesés volt. Önök, tisztelt fideszes Döbrögik, évek óta azt hiszik, hogy bármit megtehetnek ebben az országban. Azt hiszik, hogy következmények nélkül lophatnak, urizálhatnak, fenyegetőzhetnek, nagyképűsködhetnek. Aztán jöttek a dunaújvárosi Lúdas Matyik, akik háromszor verték ezt önökön vissza. 2018-ban önök vereséget szenvedtek Dunaújvárosban az országgyűlési választáson, ’19-ben az önkormányzati választáson, és most 2020-ban az időközi országgyűlési választáson is Kálló Gergelytől, akinek innen is gratulálunk. Dunaújváros megmutatta, hogy három a magyar igazság. Az első igazság úgy szól, képviselőtársak, hogy ne nézd hülyének a magyart, mert pórul jársz! Önök mégis ezt teszik évek óta. Önök kiplakátolják az országban, hogy Magyarország erősödik, és azt gondolják, hogy ettől majd a magyar nyugdíjas meg a magyar melós azt fogja hinni, hogy több pénz van a zsebében. Csak a szlogenekből nem lehet venni semmit, képviselőtársak! Önök kiírhatják a magyar égre, hogy Magyarország jobban teljesít, de higgyék el, a boltban a kasszánál minden kiderül! Kiderül, hogy ilyen infláció meg ilyen áremelkedés mellett mennyit is ér 2,8 százalék nyugdíjemelés meg 8 százalék minimálbér-emelés. Úgyhogy nem hülyíteni kell ezt az országot, képviselőtársak, hanem kormányozni, méghozzá jól kormányozni. A második igazság úgy szól, hogy a pénz nem azé, aki ellopja, hanem azé, aki megdolgozik érte. Önök azt gondolják, hogy ha valami az államé, akkor az valójában nem mindenkié, hanem az önöké. Önöké a közvagyon, önöké a Balaton, önöké Tokaj-Hegyalja; ha nyereséges, akkor önöké a Mátrai Erőmű, ha veszteséges, akkor persze megint a népé. Önök konkrétan milliókat vesznek el a dolgozók zsebéből, mert azt gondolják, hogy ezt büntetlenül megtehetik, mert a Polt Péter vezette ügyészség úgysem fogja önöket megbüntetni, és ebben igazuk van - csak a magyar nép bünteti meg önöket, ha kell, akkor háromszor. A harmadik igazság úgy szól: kard által vész, ki kardot ragad. Önök, képviselőtársak, lassan az egész ország ellen kardot ragadnak. Önök azt gondolják, amit Rákosi Mátyás is gondolt, hogy aki nincs velünk, az ellenünk van. Önök ellenségnek tekintenek szinte mindenkit, aki nem hajbókol a rezsim előtt. Ellenségnek tekintik, az önök szóhasználatával élve: Soros-bérencnek tekintik a civileket, a gyári melósokat, a szakszervezeteket, a tanárokat, a tudósokat, a színészeket, mindenkit, aki hajlandó gondolkodni ebben az országban. Aki meg hajbókol önöknek, azt megjutalmazzák. Ugye, Dömötör Csaba hazudozásért felelős államtitkár úr [[Derültség a Jobbik soraiban.]] nyilván a hajbókolásért kapott 2,6 millió forint jutalmat. Jól mondom, elvtárs? Jól mondom. [[Derültség az ellenzéki sorokban.]] Közben az a mentős, aki meg életeket ment, kapott év végén 4500 forintot. Egészen elképesztő! Szégyelljék magukat! Képviselőtársak, Orbán Viktor tegnap értékelte az évet, magának adott egy jelest. Csakhogy a nép is értékelte önöket, és elégtelent kaptak. Legyen már eszük, tanuljanak már a bukásból, és változzanak, változtassanak a saját politikájukon! Mint ahogy a Jobbik is változtatott a saját politikáján. [[Nagy derültség, közbeszólások és taps a kormánypártok soraiban.]] És még mielőtt a kormány papagája megszólal, igen, a Jobbik 2003-ban tolvajok ellen jött létre. Csak tudják, 2010-ben meg jöttek önök. Meg jött a kétharmad, meg jött egy elmeháborodott. [[Felzúdulás és közbeszólások a kormánypártok soraiból, köztük: Ezt nehéz kimagyarázni.]] És minden megváltozott, emberek! Mert észre kellett vennünk, hogy önök nemcsak a pénzünket veszik el, de a jogainkat, az igazságunkat, a szabadságunkat, az életünket is. Márpedig, ha valaki a nemzet életére tör, akkor nekünk, nemzetben gondolkodó magyaroknak kutya kötelességünk együttműködni azokkal is, akiktől világok választanak el bennünket egymástól. És félreértés ne essék, az elszámoltatást soha senki nem fogja elkerülni, erre én vagyok a garancia. [[Derültség és taps a kormánypártok soraiban.]] De a változás lehetőségét ne vitassuk el, könyörgöm, senkitől! Én nem vitatom el a változás lehetőségét a baloldali pártoktól, sőt önöktől, fideszes képviselőktől sem. Változzanak, tanuljanak tőlünk! [[Derültség a kormánypártok soraiban.]] Mi is változtunk. Nem véletlenül hívtuk vissza a mandátumából azt a Kulcsár Gergelyt, aki megszégyenített egy történelmi tragédiát. Mi tanultunk a múltból és lezártuk a múltat. De képviselőtársak, a Fidesznek is megvan a maga Kulcsár Gergelye, úgy hívják, hogy Orbán Viktor, csak ő nem egy emlékművet szégyenített meg, hanem egy országot köpött szemen akkor, amikor nemet mondott a bérunióra, de igent a rabszolgatörvényre; amikor rendszerszintűvé tette a korrupciót; amikor kizsákmányolja a minimálbéren élőket is [[Közbeszólás a Fidesz soraiból: Duplájára emelte a minimálbért.]] ; amikor felcsúti Döbrögiként képes azt mondani, hogy elégtételt vesz a saját népén, ha ő nem ért vele egyet. Képviselőtársak, Dunaújvárosban egy Lúdas Matyi verte el önöket, tanuljanak belőle, és tanúsítsanak némi tiszteletet végre a nép iránt, mert ha ezt nem teszik meg, akkor 2022-ben nem egy Lúdas Matyi, hanem 106 fogja önöket móresre, tisztességre és becsületre tanítani. Higgyék el, készülünk rá!
Dömötör Csaba államtitkár úr következik. Parancsoljon!
Köszönöm a szót, elnök úr. Tisztelt Frakcióvezető Úr! Engedje meg, hogy válaszom elején önt idézzem: „Ma az országban az az általános közvélekedés, hogy a Fidesz ezt a választást elcsalta.” Nem olyan rég mondta ezt, a 2018-as választás után, akkor még a Nemzeti Választási Iroda vezetőjét is csalással vádolta meg. Azért hozom ezt ide, mert tegnap ugyanebben a választási rendszerben zajlott a voksolás, ugyanaz vezeti a Választási Irodát, de önök nem tiltakoznak, illetve ha jól érzékelem, akkor büszkék is az eredményre.Ebből két dolog következik. Az egyik az, hogy a magyar választási rendszer demokratikus [[Zaj, felzúdulás az ellenzéki sorokban.]] mindenkinek megadja a lehetőséget a győzelemre. A másik pedig az, hogy önök korábban nem mondtak igazat, hazudtak és félrevezették a magyarokat. [[Közbeszólások a Fidesz soraiból: Úgy van!]] Az elmúlt két hétben, ön ezt nagyívűen elhallgatta, de két helyen is volt időközi választás, az egyik Győrben, a másik pedig Dunaújvárosban. Az egyik választást a Fidesz, a másikat a baloldali koalíció jelöltje nyerte, és az most már mindegy is, hogy éppen most jobbikos jelmezben. A parlamenti erőviszonyok ettől nem változtak, a papírforma érvényesült, de bárhogy is legyen, minden győztesnek jó munkát kívánunk, a kormány minden olyan megválasztott vezetővel együttműködésre törekszik, aki az építkezésben és nem pedig a hadakozásban érdekelt. Most mindenkinek van lehetősége részt venni az országépítésben. Ami az önök politikáját illeti - erről is szólt -, ha már felhozta, a tegnapi választás gyakorlatilag véglegesített egy pár éve megindult folyamatot, azt, hogy a Jobbik szedte a sátorfáját, és a nemzeti oldalról átállt a baloldali táborba, most talán már a fogkeféjüket is átvitték. Az a helyzet, hogy önök nem köpönyeget forgatnak, hanem egy egész ruhatárat, aminek csak az egyik eleme a kisnyilas nadrág és a vörös mellény. [[Zaj, közbeszólások a Jobbik soraiból.]] [[14.20]] Önök már mindenféle - mindenféle! - gúnyát felvettek, de ebből az ellenzéki kreatúrából egy dolog azért hiányzik, mégpedig a szív, azért, mert a nyers hataloméhség került a helyére. [[Moraj az ellenzék padsoraiból.]] Ön, tisztelt frakcióvezető úr, itt a Házban gyakran hivatkozik arra, hogy a nép pártján állnak, de hogy mennyire, azt jól láttuk pár héttel ezelőtt Ózdon. Az ózdi polgármester úr uszodázni méltóztatott vala, ezért nyomott áron kivette az uszodát úgy, hogy a vendégeknek hamarabb kellett távozniuk. Pont annyira vannak önök a nép pártján, mint Bástya elvtárs volt [[Dr. Rétvári Bence: Lúdas Matyi! Közbekiáltások a kormánypárti padsorokból: Döbrögi! Taps a Fidesz és a KDNP padsoraiból.]] , ami egyébként abból is látszik, hogy miközben itt a Házban hangzatosan béremeléseket követelnek, azokon a helyeken, ahol felelős pozícióban vannak, például polgármestert adnak, semmit, de semmit nem valósítottak meg. Tisztelt Frakcióvezető Úr! Ön nem tudja itt annyira megemelni a hangját, nem tud annyit provokálni, hogy az elfedje azt a nyilvánvaló tényt, hogy a Jobbik azokkal kötött paktumot, akik egyszer már a szakadék szélére lökték ezt az országot, vagy - ahogy ön fogalmazott - tolvajokkal szövetkeznek. Lehet, hogy egy-két baloldali jelöltet bejuttatnak, de közben a Jobbik 20 százalékról az 5 százalékos küszöb környékére esett, és önnek ebben személyesen is nagy szerepe van [[Balla György: Úgy van!]] amivel majd el kell számolnia. [[Arató Gergely: Most volt tisztújítás náluk!]] Javaslom, hogy idézzük fel Jakab Péter korábbi mondatait. Idézem: „Gyurcsányék célja nem a rend, hanem a hatalom megszerzése bármi áron, ha kell, korábbi elveiket is szembeköpve.” Önök most ebbe a klubba igényeltek tagságit és meg is kapták. Mostanra a Jobbik végleg eggyé lett a baloldallal, akár nagyítóval, akár távolról nézzük. Innen, azt gondolom, nem lesz visszaút, az öröm Gyurcsány Ferencé, a felelősség az önöké. Köszönöm, hogy meghallgattak. [[Taps a kormánypártok padsoraiból.]]
Napirend előtti felszólalásra jelentkezett Harrach Péter frakcióvezető úr, a KDNP részéről. Megadom a szót. Parancsoljon!
Tisztelt Elnök Úr! Tisztelt Képviselőtársaim! Gondolom, senki nem kapja fel a fejét arra a hírre, hogy az ellenzéki képviselők bírálják a miniszterelnök évértékelését, még akkor sem, ha ezek a beszédek nem különböznek az előző években elmondottaktól, függetlenül attól, hogy az évértékelésnek mi volt a tartalma. Persze az is igaz, hogy kormánypárti képviselők idéznek ebből a beszédből. Valami hasonlót teszek én is, amikor erre hivatkozom. Három részre osztható ez a tegnapi évértékelés. Az első Trianonról szólt, a második az elmúlt tíz évről és a harmadik a jövőről, amire, azt hiszem, a legérdemesebb figyelnünk most. A trianoni értékelés és az elmúlt tíz év eredményei ugyanazt a gondolatot ébresztették, és azt hiszem, erre érdemes figyelnünk, ez az önértékelés, a nemzeti önértékelés, elkötelezettség és - tegyük hozzá - a hozzáértés elismerése volt mindkét esetben, hiszen Trianon után talpra állt az ország, illetve a 2010-es pénzügyi válságból is kikeveredtünk. Én leginkább elővenném itt is az ökölvívás hasonlatát, mert kell ahhoz technikai érettség, kell ahhoz erő, hogy valakinek a kezét a végén felemeljék, de igazából, ha önbizalom van egy versenyzőben, akkor van esélye megnyerni a mérkőzést. Azt hiszem, hogy ennek a beszédnek az első két része erről szólt, a nemzeti önbizalomról és felelősségről. De beszéljünk a harmadik részről, hiszen nekünk itt most fontos erről szólni, ez pedig a következő nehéz évek, az arra való felkészülés gondolata, először is a klímaválság. Nézzék, itt valóban az előbb a frakcióvezető-társam említette a nemzeti konszenzust. Ebben a kérdésben én inkább azt mondanám, hogy egy közös ökológiai gondolkodás kezd kialakulni, és ehhez a nagy brit filozófus, Scruton a következőt mondta: a konzervatívok a területi kötődés gondolatát teszik hozzá az ökológiai gondolkodáshoz. Mit jelent ez? Az otthonnak és a tágabb otthonnak, a környezetünknek, a hazánknak a tisztelete, szeretete, a hozzá való kötődés megjelenik az ökológiai gondolkodásban, hiszen egyfajta szemléletet tükröz. De hadd tegyem hozzá a kereszténydemokrata gondolatot, ami nem más, mint a teremtésvédelem. Ez egy kétezer éves szemlélet, magatartás, ami, ha minden emberben meglenne, nem lenne ökológiai probléma, hiszen a teremtett világ törvényszerűségeinek felismerése, illetve az a mindnyájunk által ismert, olvasott parancs, ami a művelésről és az őrzésről szól, ennek a teljesítése. Még egy gondolat erről a kérdésről. Azt hiszem, hogy számunkra és a magyar emberek számára a lokális megoldások a kézenfekvőek. Ha megnézzük azt a klímavédelmi akciótervet, amiről a miniszterelnök is beszélt, akkor pont erről van szó. Csak címszavakban hadd említsem ennek egy részét: az, hogy ’30-ra az energiatermelés 90 százaléka szén-dioxid-mentes lesz, már egy ismert törekvés; az, hogy az illegális szemétlerakókat megszüntetjük - aki jár az erdőben, az látja, hogy miről van szó, és sajnos hiába viszik el újból és újból, visszakerülnek ezek a szemétlerakó helyek -; az egyszer használatos műanyagok gyártásának letiltása; a kkv-k 32 milliárdos támogatása a megújuló energia felhasználásában. De kiemelném a faültetési programot. A szakemberek véleménye is az, hogy mi a klímaváltozás előtt talán leginkább a fák ültetésével tudunk tenni, és ha ez a mérték megvalósul, ami már meg is jelent a tárca szándékaiban, akkor léptünk ezen a téren, és nemcsak a lokális, hanem a globális megoldások felé is. Köszönöm a figyelmüket. [[Taps a kormánypártok padsoraiból.]]
Válaszadásra Rétvári Bence államtitkár úré a szó.
Köszönöm szépen a szót, elnök úr. Tisztelt Frakcióvezető Úr! Tisztelt Ház! Valóban, ha a következő nemzedékekről gondolkodunk és gondoskodni is akarunk róluk, akkor egyszerre kell a népességfogyással is foglalkoznunk, és azzal is, hogy a következő nemzedékek számára egészséges környezet legyen. Nyilván, ha valaki nem gondolkodik abban, hogy mi lesz egy vagy két nemzedék múlva Magyarországgal, itt, a Kárpát-medencében levő legnagyobb nemzettel, akkor kicsit másodlagosan nehezebb megindokolnia, hogy pontosan kiknek is akarja ezt a bolygót egészségesen továbbadni.Ezért fontos egyszerre foglalkozni a népesedési kérdésekkel, hogy minden vágyott gyermek megszülethessen, és a környezetvédelem kérdésével, hogy ezek a gyermekek ne egy túlfogyasztói társadalomba kerüljenek bele, ne egy multinacionális cégek reklámja által uralt gazdasági rendszerbe, amely csak a vásárlás, vásárlás, vásárlásra, fogyasztásra épül, amely aztán persze annyi terméknek, annyi cikknek a megvásárlását hozza magával, amelyeknek jó része rövid úton a szemétben fejezi be a tevékenységét, hanem valóban felelősen gondolkozzunk, védjük a környezetünket is, és mellette a mindennapi szokásainkban is csak azt vásároljuk vagy csak annyival terheljük a környezetet, amennyire feltétlenül szükség van. A kormányzat 2010 óta elsődleges feladatának a magyar családok támogatását tűzte ki, éppen ezért az elfogadott költségvetésekben is ez visszatükröződik, nemcsak szavak, nemcsak deklarációk, nemcsak nyilatkozatok, hanem konkrét jogszabály-módosítások keretében is. Nem volt olyan esztendő 2010 óta, amikor ne nőtt volna egyik évről a másikra a családtámogatások mértéke, újabb és újabb családtámogatási intézkedéseket bevezetve. Így tíz év alatt közel két és félszeresére emeltük a családokra fordított forrásokat, 996 milliárd forint környékéről indulva 2228 milliárd forint szintjére emelve azokat a forrásokat, amelyeket családtámogatásként a magyar családoknak kínál a kormányzat. Nem igazak azok az ellenzéki vádak, amelyek azt mondják, hogy ezek keveseknek kedveztek, sokak számára pedig nem voltak elérhetők. Ha csak a családi típusú adórendszert nézem, ezt a kedvezményt a családoknak 95-97 százaléka tudja igénybe venni, százezres nagyságrendűre tehető azoknak a családoknak a száma és sok százezerre azoknak a családtagoknak a száma, akik teljes mértékben ki tudják használni az adó- és járulékkedvezményt is, tehát sem adót, sem járulékot nem fizetnek. [[14.30]] Nyilván van egy baloldali liberális alternatívája a családpolitikának, ezt illegális bevándorlásnak hívják. Máshol ezeket az összegeket emelik messze a zöld- vagy iparfejlesztési, vállalkozásfejlesztési kiadások fölé. Magyarországon úgy gondoljuk, hogy családpolitikára, családtámogatásra kell minél többet fordítani. Az elmúlt egy esztendőben a családvédelmi akcióterv is beváltotta a hozzá fűzött reményeket. Összesen 113 ezer család igényelte már egy esztendő alatt, és 643 milliárd forinttal tudtuk a magyar családokat segíteni. Babaváró támogatást 68 ezren kérelmeztek, 531 milliárd forint értékben. Ennyivel vannak előrébb ezek a fiatal családok a saját életterveik megvalósításában. A nagycsaládosok autóvásárlási támogatását 24 ezren kérelmezték már, a falusi CSOK-ot 7 ezren igényelték, használt lakás vásárlására szolgáló kamattámogatott kölcsönt 5 ezer többgyermekes család vett igénybe az elmúlt egy évben, a lakáshitel-tartozás csökkentéséhez pedig 1-4 vagy még több millió forint értékben eddig 6 ezer család esetében sikerült segítséget nyújtanunk. A bölcsődék fejlesztése is zajlik, hiszen amikor átvettük a kormányzást 2010-ben, kevesebb mint 30 ezer bölcsődei férőhely volt, most pedig már több mint 50 ezer bölcsődei férőhely van Magyarországon, és ez az ütem nem fog megcsappanni a következő két esztendőben sem. A nagyszülői gyed is bevezetésre került, amelynek az a célja, hogy a mindennapos gyermeknevelési feladatokba a fiatal nagyszülők, akik még aktív korúak, be tudjanak kapcsolódni, és a négygyermekes édesanyák személyijövedelemadó-mentessége is megvalósult. Sokszor követelik balliberális oldalról, hogy a nők és a férfiak jövedelme közötti különbségek csökkenjenek. De amikor ilyen javaslat előkerül, amely a négygyermekes anyák számára, akik valószínűleg hosszú időt töltöttek a munka világán kívül, és a gyermekneveléssel foglalkoztak, és ezért alacsonyabb a jövedelmük, mint azoknak, akik mondjuk, abban a 10-15 évben, amíg ők gyesen voltak, addig a karrierjüket építették, most az, hogy ők személyijövedelemadó-mentessé válnak életük végéig, ez pontosan a férfi és női jövedelmek közötti különbséget tudja hatékonyan csökkenteni. Ilyen intézkedéseket nemcsak hogy nem vezettek be a baloldalon, nem is támogattak akkor, amikor ide, a parlament elé hoztuk ezeket a döntéseket. Ezt a családbarát és klímabarát politikát szeretnénk a későbbiekben is folytatni. Köszönöm szépen. [[Taps a kormánypártok soraiban.]]
Most Horváth László képviselő úr következik, a Fidesz részéről. Parancsoljon!
Köszönöm a szót, elnök úr. Tisztelt Képviselőtársaim! Szerettem volna külön köszönteni nagy tisztelettel cigány származású magyar vendégeinket is. Sajnálom, hogy ők már elmentek.Gyöngyöspatán egy fiatalember mondta hetekkel ezelőtt, hogy a törvény erejével nem lehet jogossá tenni az igazságtalanságot, és bár sokszor mondják el nekünk, hogy az igazságszolgáltatás nem igazságot, hanem jogot szolgáltat, de a megbántott igazságérzet, ha szükség van rá, mégis szót kér. Most sokan érzik úgy, hogy megsebzett lett az igazságérzetük. Nem értik azt, és nem tartják igazságosnak azt, hogy egy egész települést lehet büntetni igazságtalanul, egyoldalúan és aránytalanul a kisebbség kisebbségének vélt vagy valós sérelmeiért, amit, megjegyzem, részben bizonyítani is engedtek a bíróságon. Mert ez a kártérítés Gyöngyöspatának az azonnali csődöt jelentené, ha kifizetné, úgyhogy meg lehetett volna ide hívni a páholyba Gyöngyöspata képviselő-testületét is. És azt sem érti a több mint 80 százalék többség, hogy hogy kaphatnak most azok kártérítést pénzben, akik arra kényszerítették a többséget, hogy kihátráljon a saját iskolájából. Meg lehetett volna hívni annak a 86 tanulónak a szüleit is, akik ma reggel sem Gyöngyöspatára indultak az iskolába, mert kiszorultak ebből az iskolából. És nem érti azt a többség, hogy miért jár kártérítés azoknak, akik miatt nem lehetett sem tanítani, sem tanulni, akik nem tisztelték sem a tanáraikat, sem a társaikat, akik megfenyegették, megalázták, bántalmazták tanáraikat, meg lehetett volna hívni a bántalmazott diákokat és a bántalmazott tanárokat is. És azokat is meg lehetett volna hívni, akik sokszor és sokat nem jártak iskolába, mégis jár nekik a teljes kártérítési összeg. Azokat is meg lehetett volna hívni, akik 200-300-400 vagy akár 550 órát nem voltak iskolában. És azt kérdezi a többség, hogy hogy van az, hogy mindenért az iskola és a megbélyegzett tanárok a felelősek, és hogy van az, hogy az érintett diákok és családok, akik most kártérítést várnak, és akik nem járatták rendesen, tisztességesen iskolába a gyerekeiket, nem felelnek semmiért. És miért van az, és jóe az, hogy ez a kártérítési per egy olyan modellt állít a középpontba és tesz sikeressé, amelyik azt üzeni, hogy aki nem tiszteli tanárait, társait, és nem tanul, az végül is sok pénzhez juthat, persze csak akkor, majd ha jön egy jogvédő szervezet, egy jóságos, akit persze külföldről pénzelnek? Azon már olyan nagyon nem is csodálkozunk, hogy Soros György a donor. De Gyöngyöspatán sem magától állt elő ez a helyzet. Egy jól megtervezett és megszervezett pénzszerző akció eredménye az, amivel most szembesülnünk kell. A cigány tanulókat és családokat csak a pénz ígéretével csábították be és szervezték be ebbe a perbe. Jól látni, hogy ennek a szervezetnek - és figyeljék meg a következő napokat, mert bizonyítani fogják állításom igazságát - a szegregáció csak ürügy volt, a cigány családok csak eszközök, mert ami a lényeg, az a lényeg, hogy elérje politikai céljait. Mi is az a politikai cél? Semmi új; megvádolni Magyarországot etnikai szegregációval, rasszizmussal, cigányüldözéssel, feljelenteni az országot, a vádlottak padjára ültetni, és ahogy ők mondják, kicsikarni majd valamiféle büntetőeljárást Magyarországgal szemben. Tisztességese az, hogy azzal az országgal szemben teszik ezt, ahol soha nem látott számban dolgoznak újra cigány emberek, és jutnak tisztességes megélhetési forráshoz cigány családok? Tisztességese az, hogy azzal az országgal szemben teszik ezt, ahol bölcsődék épülnek és bővülnek? Gyöngyöspatán is vadonatúj a bölcsőde. Tisztességese ez azzal az országgal szemben, ahol óvodák épülnek és bővülnek - Gyöngyöspatán is bővült az óvoda, és most fogjuk felújítani az óvoda kertjét -, és ahol iskolákat újít fel a kormány? Gyöngyöspatán is a tavalyi évben 250 millió forint felújítási pénz jutott az iskolára. És abban az országban vane rasszizmus, ahol ingyen van a tankönyv, Gyöngyöspatán is; ahol ingyen van az étkezés a cigány gyerekeknek, Gyöngyöspatán is; ahol a kormány támogatja a tanodát, Gyöngyöspatán is; ahol nyitva van a szakképzés a cigány tanulók előtt - ma délben három gyöngyöspatai hölgy Gyöngyösön sikeresen vizsgázott és kapott oklevelet, innen is gratulálok nekik [[Taps a kormánypártok soraiban.]] -, és van ösztöndíjrendszer és egyebek? [[Az elnök a csengője megkocogtatásával jelzi az időkeret leteltét.]] [[Taps a kormánypártok soraiban.]] -, és van ösztöndíjrendszer és egyebek? (Az elnök a csengője megkocogtatásával jelzi az időkeret leteltét.) Köszönöm szépen, hogy meghallgattak. (Taps a kormánypártok soraiban.)
Dömötör Csaba államtitkár úré a szó. Parancsoljon!
Köszönöm a szót, elnök úr. Tisztelt Ház! Tisztelt Képviselő Úr! Amint azt önök is tudhatják, a kormány és a kormánypártok között egyetértés van abban, mi több, döntés is született arról, hogy nemzeti konzultáció indul, s minden olyan esetben érdemes feltenni azt a kérdést, hogy miért van erre szükség. Elsősorban azért van erre szükség, mert olyan új jelenségeket látunk, amelyek gyengítik a biztonságot, és nem mellékesen alapvetően sértik a magyar emberek többségének igazságérzetét. Amint arra ön is utalt, nagy hullámokat vert az elmúlt hónapokban a gyöngyöspatai per. Ez a település egy azok közül, ahol sokan nagyon sokat dolgoznak azért, hogy a leghátrányosabb helyzetű embereket fel lehessen zárkóztatni. És akkor jön egy külföldről pénzelt szervezet, és beperli az önkormányzatot. Az eredmény ismert: százmilliós bírság úgy, hogy ekkora összeg szabadon nem is áll rendelkezésre egy ilyen önkormányzat számláján arra, hogy erre a célra fordítsák. A fő kérdés most az, hogy hogyan lehetne olyan megoldást találni, amelyik mindenki javát szolgálja, például hogyan lehetne készpénz helyett oktatási programban részesíteni azokat a roma fiatalokat, akiknek az utóbbi jelentene esélyt arra, hogy munkát találjanak, és kitörjenek a szegénységből. Szabó Timea képviselő asszony - az előbb még itt volt, most már nincs itt - hivatkozott arra, hogy hívott gyöngyöspatai vendégeket is. Most egy dolgot szerettem volna nekik mondani, ha itt lennének, hogy ez a kormány volt az, amely idején felére csökkent a munkanélküliség a romák körében, és ez az a kormány, amelyik ingyentankönyvet, ingyenétkezést biztosít mindenkinek, minden gyermeknek az országban azért, mert nem szeretnénk, ha előfordulna, ami korábban előfordult, hogy valaki azért nem tudja iskolába járatni a gyermekét, mert pénzügyileg erre nincsen lehetősége. [[14.40]] A konzultációs íven szerepel majd a börtönbiznisz is. Mint tudjuk, elítélt bűnözők már több mint 12 ezer pert indítottak a magyar állam ellen a rossz börtönkörülményekre hivatkozva. Ez önmagában is abszurd, de még inkább az, hogy csak eddig a magyar adófizetőknek ez 8,5 milliárd forintjába került. Azt is tudjuk, hogy a kiperelt összegeknek 60-70 százaléka ügyvédi számlákra kerül. Arra is emlékezhetünk az elmúlt hónapokból, hogy olyan bevándorlók perelték be a magyar államot, akik a rossz körülményekre hivatkoztak a tranzitzónában. A végén itt is a magyar államnak, így az adófizetőknek kellett fizetni. Ez is egy olyan kérdés, amelyről ki szeretnénk kérni a magyar állampolgárok véleményét. És hogy még egyet említsek: a győri gyermekgyilkosság kapcsán láthattuk, hogy erőszakos, elítélt bűnözők idő előtt szabadulva újabb erőszakos bűncselekményeket követhetnek el. Szerintünk fel kell számolni ezt a gyakorlatot, de vannak olyanok is, akik szerint a társadalomnak az a jó, ha a bűnözők minél kevesebbet vannak rács mögött. Amely kérdéseket most itt említettem, ezek érzékeny és vitás kérdések, ezért is szeretnénk, ha minden állampolgár elmondaná a véleményét, mert egyáltalán nem mindegy, hogy a magyarok milyen irányt szabnak a jövőbeni politikának. A kormány kész cselekedni minden területen, de most előbb a meghallgatáson lesz a hangsúly. Ha a konzultációt nézzük, akkor egy olyan eszközről van szó, amely korábban már bizonyított: öt olyan konzultáció van a hátunk mögött, amit legalább egymillióan kitöltöttek. [[Arató Gergely: Hogyne!]] És nagyon érdekes dolognak tartom azt [[Arató Gergely: 22 millióan!]] , hogy miközben a baloldali pártok állandóan támadják a nemzeti konzultációt - hogyha jól látom, akkor most is elkezdték -, gyakorlatilag minden ellenzéki párt kezdeményezett az elmúlt években konzultációt. Az más kérdés, hogy sokkal csekélyebb érdeklődés mellett. Még az új fővárosi szmsz is magában foglalja a konzultáció indításának lehetőségét. Szóval, bárhogy is legyen, a szívük mélyén még az ellenzéki pártok is tudják, hogy ez egy demokráciát erősítő lehetőség. Úgyhogy azt kérném tőlük, hogy ne a párbeszéd lehetőségét támadják, hanem foglaljanak állást ezekben a kérdésekben, a gyöngyöspatai helyzet kérdésében, a börtönbiznisz ügyében és a kártérítési perek ügyében. Azt szeretnénk kérni az ellenzéki pártoktól, hogy ne álljanak újra azoknak az oldalára, akik ezeket a balhékat eleinte külföldről kezdeményezték. Köszönöm, hogy meghallgattak. [[Taps a kormánypártok soraiból.]]
Tisztelt Országgyűlés! Most Ritter Imre nemzetiségi képviselő napirend előtti felszólalására kerül sor, ötperces időtartamban. Megadom a szót képviselő úrnak, aki nemzetiségi nyelvén ismerteti felszólalásának első mondatait, majd magyarra fordítja azokat. Parancsoljon, képviselő úr!
Sehr geehrter Herr Vorsitzender! Sehr geehrtes Parlament! Tisztelt Házelnök Úr! Tisztelt Országgyűlés! 74 évvel a magyarországi németek elűzése után, 2019. január 19-én, Mányban került sor, a magyarországi németek elhurcolása és elűzetése 74. évfordulóján, a kormányzati megemlékezésre.Ugyanezen a napon a Petőfi Irodalmi Múzeum és a Petőfi Irodalmi Ügynökség által közösen indított Hajónapló című műsor Gumiszoba elnevezésű műsorblokkjában többek között a németség teljes kiirtásáról vizionáltak, általánosító, a német közösség tagjait súlyosan sértő kijelentések hangzottak el. A műsorban a kollektív bűnösség elve alapján a német közösséget összemosták a náci Németország által elkövetett bűnökkel, sértő és gúnyos megjegyzéseket tettek a magyarországi németségre is. A Hajónaplóban elhangzottakat döbbenten hallgattuk mindannyian. A Magyarországi Németek Országos Önkormányzatával közösen január 27-én az alábbi közleményt adtuk ki: „Mélységes felháborodással értesültünk arról, hogy a magyarországi németek elhurcolásának és elűzetésének emléknapján a Petőfi Irodalmi Ügynökség Hajónapló című műsorában bennünket, magyarországi németeket sokkoló és sértő gondolatok hangzottak el. Az országos német önkormányzat és Ritter Imre, a magyarországi németek országgyűlési képviselője rendkívül károsnak tartják és visszautasítják az efféle megnyilvánulásokat.” A magam részéről az inkriminált műsort megküldtem a magyarországi nemzetiségekért, valamint a magyarországi kultúráért felelős politikusoknak, és kértem a felelősségi körükbe tartozó szükséges intézkedések haladéktalan megtételét. Kihangsúlyoztam, hogy a Hajónapló című műsor Gumiszoba műsorblokkjában a németségről, így a magyarországi németekről elhangzott kijelentések is teljes mértékben védhetetlenek és vállalhatatlanok. Mindezeket követően a Hajónapló című műsort leállították. A magyarországi németség 1946-48-as, a kollektív bűnösség elve alapján történt elűzetését követően, hat évtized hallgatása után az utóbbi 15 évben a magyar politika sokat tett azért, hogy egy tisztességes emlékezetpolitikát alakítson ki. 2007-ben Szili Katalin házelnök asszony itt a Parlamentben megtartott Vertreibung emléknapon a magyar kormány és parlament nevében megkövette a magyarországi németséget, az üldözést elszenvedőket. A magyar Országgyűlés 2012. december 12-én egyhangú határozatot hozott, melyben január 19-ét a magyarországi németek elűzetésének és elhurcolásának emléknapjává nyilvánította. A magyar politika ezzel példát mutatott Európának. Nem véletlen, hogy a német kormány képviseletében professzor Bernd Fabritius úr, a nemzeti kisebbségekért és kitelepültekért felelős kormánybiztos az alábbiakat mondta a megemlékező beszédében az idei kormányzati emléknapon: „Es zeugt von beachtenswertem Geschichtsbewusstsein, dass ein Staat an das in seinem Namen begangene Unrecht in der Vergangenheit mahnend und versöhnend - und damit zukunftsorientiert - erinnert“. Magyarul: figyelemre méltó történelmi tudatosságnak a bizonyítéka, ha egy állam a múltban az ő nevében elkövetett tettekre - a jövőre összpontosítva - békítőleg emlékeztet. Ezért is volt megdöbbentő, hogy Magyarországon ilyen műsor elhangozhatott, ráadásul a Petőfi Irodalmi Múzeum főigazgatója - a jogos felháborodást követően - még utólag is a védelmébe vette a műsort, annak védhetetlen tartalma ellenére. Demeter Szilárd végül tegnap este küldött részemre e-mailben egy levelet, melyben az adás vendégei és a saját nevében is megköveti a magyarországi német közösséget. Tisztelt Országgyűlés! A budaörsi Ó-temetőben áll az elűzött magyarországi németek országos emlékműve. A szobor talpazatán Valeria Koch költőnőtől olvasható egy rövid idézet: „Stoppt schon den kleinssten Haß, sagt rechtzeitig halt!” A fiatalon elhunyt magyarországi német költőnő intelme magyarul így hangzik: „Állítsátok meg a legkisebb gyűlöletet is, mondjátok időben, hogy állj!” Köszönöm, hogy meghallgattak. Danke für Ihre Aufmerksamkeit!
Válaszadásra Soltész Miklós államtitkár úrnak adom meg a szót.
Tisztelt Elnök Úr! Tisztelt Képviselő Úr! Tisztelt Országgyűlés! A magyar Országgyűlés döntése alapján 2012 óta - kormánypárti kezdeményezésre - január 19e a magyarországi németek elhurcolásának és elűzetésének emléknapja. Európában elsőként tettük meg ezt a hiánypótló gesztust. Felidézi az emléknap azt a gyalázatos kommunista gaztettet, melynek következtében a térség országaiban, így Magyarországon is tíz- és tízezrek pusztultak el és százezreket üldöztek el hazájukból. Mindezt azért, mert német származásúak voltak; azért, mert a második világháború rémtetteiért, szörnyűségeiért őket akarták felelőssé tenni. Annak ellenére, hogy őseik által választott hazájukat otthonuknak tekintették és szerették, szorgalmukkal és kitartásukkal építették, a bosszú őket érte el mások bűneiért, jogtalanul őket sújtotta, kimondhatatlan szenvedést és fájdalmat okozva a magyarországi németeknek. Éppen ezért teljességgel elfogadhatatlan - bármely más etnikai vagy vallási közösséget érintő tragédiához hasonlóan - emléküket meggyalázni, gúnyolódni rajtuk, az őket ért tragédia súlyát kicsinyíteni vagy akár kétségbe is vonni. Ezért is fájtak mindannyiunknak az elhangzott mondatok, mert néhány nappal korábban közösen emlékeztünk a szenvedőkre, a meghurcoltakra. Tisztelt Képviselő Úr! A kormány nemcsak szavakban, hanem tettekben is bizonyította teljes elkötelezettségét az országban élő őshonos nemzetiségek iránt. [[14.50]] Az összefogásnak köszönhetően a nemzetiségek parlamenti képviselete, a nemzetiségi oktatási és kulturális intézményeknek, civil szervezeteknek biztosított kormányzati támogatások és lehetőségek megsokszorozódása a megmaradásukat, nyelvük, kultúrájuk, identitásuk továbbadását szolgálja, jelenlétük nemzetünket erősíti; még akkor is, ha mindezzel ellentétes európai törekvésekkel szembesülünk, még akkor is, ha egyes országok vezetői még mindig nem ismerték fel a nemzetiségek országot erősítő szerepét. Kiemelten támogatjuk a második legnagyobb hazai nemzetiség, a németek küzdelmét is. A közös törekvések eredményeképpen 406 önkormányzatban, több száz civil, hagyományőrző szervezetben és közel 70 nemzetiségi oktatási és kulturális intézményben képviselik a hazai németeket, küzdenek megmaradásukért. Őket is bántották az ön által is idézett úgynevezett műsor kijelentései, amelyeket elutasítunk, elfogadhatatlannak tartunk, ahogy ezt nyilatkozatban is egyértelművé tettük. Az elhangzottakért, ha megkésve is, de mégis megkövette önöket a Petőfi Irodalmi Múzeum főigazgatója is. [[Dr. Brenner Koloman: Mondjon le! Zaj.]] Tisztelt Országgyűlés! Tisztelt Képviselők! Egy rövid gondolatot azért szeretnék hozzátenni, mert a szomorú esemény, illetve a szomorú idézetek bizony nem mindig fordulnak úgy elő, hogy azok, akik bűnt követnek el, utána bocsánatot kérnek vagy levonják a következtetéseket. Gyöngyösi Márton 2012-ben itt a parlamentben akarta listázni azokat a képviselőket, akik zsidó származásúak; eddig soha senki nem kért ezért bocsánatot. Jakab Péter a cigányságot fenyegette meg Miskolcon 2012-ben, hogy pokollá teszik az életüket; következmény nem volt, bocsánatot nem kért. [[Dr. Brenner Koloman: Demeter Szilárd! Szégyen!]] Kulcsár Gergely 2015-ben a holokauszt áldozatainak emlékére állított Duna-parti emlékművet gyalázta meg, ezek után még most is megyei képviselő közös listájukon. 2019-ben Bangóné Borbély Ildikó itt a parlamentben patkányozta le az összes Fidesz- és KDNP-szavazót. [[Dr. Brenner Koloman: Szégyelld magad! Demeter Szilárd mondjon le! Az elnök csenget. Dr. Brenner Koloman: A magyarországi németek értik majd, mit mondasz! Szégyen!]] Niedermüller Péter a következőt mondta rasszista kifejezéseivel: ott marad egy rémisztő képződmény középen: ezek a fehér, keresztény, heteroszexuális férfiak, meg azért nők is vannak közöttük; bocsánatkérés itt sem volt. [[Folyamatos zaj. Dr. Brenner Koloman: A németek tudják, kik vagytok! Mondjon le Demeter Szilárd!]] Tisztelt Országgyűlés! Ha a közéletünket meg akarjuk tisztítani ettől a szennytől, akkor a parlamentben nem őrjöngésre van szükség, hanem arra, hogy egymást tiszteletben tartva tudjunk vitatkozni. [[Dr. Harangozó Tamás: Demeter Szilárddal mi van?]] Ha pedig megtörténik egy-egy gyalázatos, elfogadhatatlan tett, kijelentés, azt el kell ismerni, azért bocsánatot kell kérni annak, aki mondta [[Dr. Brenner Koloman: Farkas Flórián ott ül még mindig! Az elnök csenget.]] pártjának pedig fel kell hagynia a kettős mércével, és nem kell mentegetni azt, aki elkövette; mi ezt megtettük, tisztelt képviselő úr, köszönöm megszólalását. [[Taps a kormánypártok soraiban. Dr. Brenner Koloman: Szégyen!]]
Tisztelt Országgyűlés! A napirend előtti felszólalások végére értünk. A mai napon napirend utáni felszólalásra jelentkezett a Jobbik részéről Brenner Koloman, Magyar Zoltán, Z. Kárpát Dániel, Rig Lajos, Potocskáné Kőrösi Anita, Lukács László György; az LMP részéről Ungár Péter és Keresztes László Lóránt; a KDNP részéről Simicskó István; a DK részéről Varju László és Hajdu László; és Apáti István független képviselő. Tisztelt Ház! Most a mandátumigazolás és a képviselői eskütétel következik. Tájékoztatom a tisztelt Országgyűlést, hogy a Nemzeti Választási Bizottság a Gréczy Zsolt képviselő lemondása miatt megüresedett országgyűlési képviselői mandátumot a Demokratikus Koalíció pártlistáján szereplő Varga Zoltán úr részére adta ki. A mandátumvizsgáló bizottság az ülést megelőzően tanácskozott, és a választási iratok alapján Varga Zoltán úr megbízólevelének szabályszerűségét megvizsgálta. Tisztelt Ház! Megadom a szót Hargitai János úrnak, a Mentelmi bizottság elnökének, aki a mandátumvizsgálat eredményéről az egyes házszabályi rendelkezések 9. § (2) bekezdésének megfelelően tájékoztatja az Országgyűlést.
Köszönöm a szót, elnök úr. Tisztelt Országgyűlés! Gréczy Zsolt 2019. december 31. napjával mondott le a mandátumáról, így a Demokratikus Koalíció mint jelölő szervezet listáján egy képviselői hely megüresedett. Ezt a helyet a Nemzeti Választási Bizottság január 30-ai határozatával Varga Zoltán részére kiadta. Ez a határozat február 2-án 16 órától kezdve jogerős, így a Mentelmi bizottság a mai nap tárgyalhatta ezt a mentelmi ügyet, az ilyenkor szokásos iratok benyújtása a bizottsághoz megtörtént. Varga Zoltán képviselő úr arról tájékoztatott minket, hogy vele kapcsolatban összeférhetetlenségi ok nem áll fenn, ezért a Mentelmi bizottság a mai ülésén egyhangúlag döntött úgy, hogy az Országgyűlésnek javasolja Varga Zoltán országgyűlési képviselő úr mandátumának igazolását. Köszönöm.
Köszönöm. Tisztelt Országgyűlés! Felhívom figyelmüket, hogy a mandátumvizsgálat eredményéről szóló jelentéshez módosító javaslatot nem lehet benyújtani, a mandátumot az Országgyűlés vita nélkül igazolja.Kérdezem tehát a tisztelt Házat, hogy igazoljae Varga Zoltán úr mandátumát. Kérem, szavazzanak! [[Szavazás.]] Megállapítom, hogy a Ház 171 igen szavazattal, nem szavazat nélkül, 1 tartózkodás mellett Varga Zoltán úr mandátumát igazolta. Most a megválasztott képviselő eskütételére és az esküokmányok aláírására kerül sor. Felkérem a képviselő urat, hogy fáradjon az ülésterem közepére, és tegye le esküjét. Felkérem majd Hiszékeny Dezső jegyző urat, hogy olvassa elő az eskü szövegét, a tisztelt Házat pedig kérem, hogy szokásainknak megfelelően felállva hallgassuk ezt. [[A teremben lévők felállnak. Varga Zoltán a terem közepére lép. Hiszékeny Dezső előolvassa az eskü szövegét.]]
Én, Varga Zoltán fogadom, hogy Magyarországhoz és annak Alaptörvényéhez hű leszek, jogszabályait megtartom és másokkal is megtartatom; országgyűlési képviselői tisztségemet a magyar nemzet javára gyakorolom.
Tisztelt Ház! Engedjék meg, hogy képviselő úrnak az Országgyűlés és a magam nevében gratuláljak, és munkájának ellátásához sok sikert kívánjak.Felkérem Móring József Attila jegyző urat, hogy aláírásra adja át az esküokmányokat, Varga képviselő urat pedig, hogy kézjegyével lássa el azokat. [[Megtörténik. Az esküokmányt aláírató Móring József Attila gratulál Varga Zoltánnak, és átadja az aláírt esküokmány egyik példányát. Varga Zoltán a terem közepén állva: Minden erőmmel küzdeni fogok a köztársaságért, Magyarországért, Európáért! Varga Zoltánnak elsőként dr. Vadai Ágnes, majd Szabó Timea, Tóth Bertalan, dr. Semjén Zsolt, Harrach Péter, dr. Kocsis Máté, dr. Brenner Koloman, Ritter Imre, dr. Keresztes László Lóránt és dr. Szűcs Lajos gratulál. Taps az ellenzéki sorokban.]] Tisztelt Országgyűlés! Áder János köztársasági elnök úr államtitkári megbízatás megszűnéséről és új államtitkár kinevezéséről szóló átiratokat küldött az Országgyűlésnek. Felkérem Szűcs Lajos jegyző urat, hogy ismertesse a köztársasági elnök úr átiratait.
„Kövér László úr, az Országgyűlés elnöke részére. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 205. §-a alapján - a miniszterelnök javaslatára - Bodó Sándort, a Pénzügyminisztérium államtitkárát 2020. január 14-ei hatállyal e megbízatása alól felmentettem. Egyúttal az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 202. § (2) bekezdése alapján - a miniszterelnök javaslatára - Bodó Sándort 2020. január 15-ei hatállyal az Innovációs és Technológiai Minisztérium államtitkárává kineveztem. Budapest, 2020. január 3. Üdvözlettel: Áder János”„Kövér László úr, az Országgyűlés elnöke részére. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 202. § (2) bekezdése alapján - a miniszterelnök javaslatára - 2020. január 3-ai hatállyal dr. György Istvánt a Miniszterelnökség államtitkárává kineveztem. Budapest, 2019. december 20. Üdvözlettel: Áder János” [[15.00]] „Kövér László úr, az Országgyűlés elnöke részére. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 205. §-a alapján - a miniszterelnök javaslatára - dr. Tuzson Bencét, a Miniszterelnökség államtitkárát 2020. január 2-ai hatállyal e megbízatása alól felmentettem, egyúttal az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 202. § (2) bekezdése alapján a miniszterelnök javaslatára dr. Tuzson Bencét 2020. január 3-ai hatállyal a Miniszterelnöki Kabinetiroda államtitkárává kineveztem. Budapest, 2019. december 20. Üdvözlettel: Áder János.”
Tisztelt Országgyűlés! Engedjék meg, hogy magam és az Országgyűlés nevében gratuláljak államtitkár uraknak, és sok sikert kívánjak a munkájuk ellátásához. Tisztelt Ház! Tájékoztatom önöket, hogy a Házbizottság ülésén megegyezés született a 2020. évi tavaszi ülésszak javasolt munkarendjéről, melyet képviselőtársaim a futárpostával megkaptak és a honlapon is megismerhettek, valamint a munkarendet tartalmazó kártyanaptárak az üléstermi helyükön kiosztásra kerültek. Tájékoztatom önöket, hogy a kormány benyújtotta a tavaszi ülésszak törvényalkotási programját, amelyet az érdeklődők az informatikai hálózaton megismerhettek. Az Állami Számvevőszék ehhez előterjesztette ajánlását, amely ugyancsak az informatikai hálózaton keresztül érhető el. Tisztelt Ház! Soron következik ma kezdődő ülésünk napirendjének megállapítása. A napirendre, az ülés időtartamára, a felszólalási időkeretekre az elnöki jogkörben előterjesztett javaslat alapján döntünk. Kérdezem a tisztelt Országgyűlést, hogy elfogadjae a napirendi ajánlást. Kérem, kézfelemeléssel szavazzanak! [[Szavazás.]] Köszönöm, megállapítom, hogy a látható többség a napirendet elfogadta. Tisztelt Országgyűlés! A kormány benyújtotta a börtönzsúfoltsági kártalanításokkal kapcsolatos visszaélések megszüntetése érdekében szükséges haladéktalan intézkedésekről szóló T/9241. számú előterjesztést, valamint kezdeményezte annak sürgős tárgyalását. Kérem, Szűcs Lajos jegyző urat, hogy ismertesse a sürgősségi javaslatot.
Tisztelt Országgyűlés! Az előterjesztő azt javasolja, hogy az előterjesztés általános vitájára a lezárásig az Országgyűlés 2020. február 20-ai rendkívüli ülésnapján kerüljön sor, módosító javaslat benyújtására 2020. február 20-án az általános vita lezárásáig legyen lehetőség, a részletes vitaszakasz a törvényjavaslat általános vitájának lezárásával nyíljon meg, hogy a Törvényalkotási bizottság a házszabály 46. § (1) bekezdés szerinti tájékoztatás beérkezését követően, de a 46. § (2) bekezdésében meghatározott határidő előtt értékelhesse a részletes vitát lezáró bizottsági módosító javaslatokat.
Tisztelt Országgyűlés! Felhívom figyelmüket, hogy a sürgős tárgyalás elrendeléséhez a jelen lévő képviselők kétharmadának igen szavazatára van szükség. Kérdezem a tisztelt Országgyűlést, elrendelie a T/9241. számú előterjesztés sürgős tárgyalását. Kérem, szavazzanak! [[Szavazás.]] Megállapítom, hogy a Ház 127 igen szavazattal, 49 nem ellenében, tartózkodás nélkül a sürgős tárgyalást elrendelte. Tisztelt Országgyűlés! Házbizottsági egyetértés hiányában az elnöki jogkörben előterjesztett indítvány alapján most előterjesztések bizottsági megtárgyalásáról és döntéshozataláról határozunk. Kérdezem a tisztelt Országgyűlést, hogy felkérie a kijelölt Igazságügyi bizottságot a Nemzeti Választási Bizottság elnökének beszámolója a Nemzeti Választási Bizottságnak, az Európai Parlament tagjainak 2019. május 26-án megtartott választásán végzett tevékenységéről című, B/8428. számú előterjesztés határozathozatalára. Kérem, szavazzanak! [[Szavazás.]] Megállapítom, hogy a Ház 124 igen szavazattal, 53 nem ellenében, tartózkodás nélkül a bizottságot határozathozatalra és tárgyalásra felkérte. Kérdezem a tisztelt Országgyűlést, felkérie a kijelölt Igazságügyi bizottságot a Nemzeti Választási Bizottság elnökének beszámolója a Nemzeti Választási Bizottságnak a helyi önkormányzati képviselők és polgármesterek és a nemzetiségi önkormányzati képviselők 2019. október 13-án megtartott választásán végzett tevékenységéről című, B/8429. számú előterjesztés határozathozatalára. Kérem, szavazzanak! [[Szavazás.]] A tisztelt Ház a bizottságot ugyancsak felkérte a határozathozatalra 124 igen szavazattal, 52 nem ellenében, tartózkodás nélkül. Kérdezem a tisztelt Országgyűlést, hogy felkérie a kijelölt Honvédelmi és rendészeti bizottságot a honvédelmi feladatok 2018. évi megvalósításáról, a Magyar Honvédség felkészítéséről, állapotáról és fejlesztéséről szóló B/8528. számú előterjesztés határozathozatalára. Kérem, szavazzanak! [[Szavazás.]] A Ház 124 igen szavazattal, 53 nem ellenében, tartózkodás nélkül a bizottságot határozathozatalra felkérte. Kérdezem a tisztelt Házat, hogy felkérie a kijelölt Igazságügyi bizottságot az országgyűlési beszámoló a Nemzeti Emlékezet Bizottsága 2018. évi tevékenységéről című, B/8551. számú előterjesztés határozathozatalára. Kérem, szavazzanak! [[Szavazás.]] A Ház az Igazságügyi bizottságot 125 igen szavazattal, 53 nem ellenében, tartózkodás nélkül felkérte. Soron következik a Magyar Nemzeti Bank 2018. évről szóló üzleti jelentése és beszámolója elfogadásáról szóló H/8144. számú határozati javaslat zárószavazása. Mivel az előterjesztéshez összegző módosító javaslat nem érkezett, most a határozati javaslat benyújtott szövegéről határozunk. Kérdezem a tisztelt Országgyűlést, hogy elfogadjae a H/8144. számú határozati javaslatot. Kérem, szavazzanak! [[Szavazás.]] Megállapítom, hogy az Országgyűlés 125 igen szavazattal, 53 nem ellenében, tartózkodás nélkül a határozatot elfogadta. Soron következik az Országgyűlés bizottságainak létrehozásáról, tisztségviselőinek és tagjainak megválasztásáról szóló 5/2018. országgyűlési határozat módosításáról történő határozathozatal. Az elnöki jogkörben előterjesztett S/9245. számú javaslatot a honlapon megismerhették. Felkérem Hiszékeny Dezső jegyző urat, hogy ismertesse az elnöki jogkörben előterjesztett személyi javaslat tartalmát.
Az Országgyűlés bizottságainak létrehozásáról, tisztségviselőinek és tagjainak megválasztásáról szóló 5/2018. országgyűlési határozat 1. pontja a következők szerint módosul: az Országgyűlés a Költségvetési bizottságba Bősz Anettet, DK, a Kulturális bizottságba Gréczy Zsolt, DK, korábban megüresedett tagsági helyére Arató Gergelyt, DK, a Népjóléti bizottságba Arató Gergely, DK, helyett Varga Zoltánt, DK, a bizottság tagjává megválasztja. Ez a határozat az elfogadásakor lép hatályba.
Kérdezem a tisztelt Országgyűlést, hogy elfogadjae az S/9245. számú személyi javaslatot. Kérem, szavazzanak! [[Szavazás.]] Az imént ismertetett személyi javaslatot a Ház 174 igen szavazattal, 3 tartózkodás mellett, ellenszavazat nélkül fogadta el. Most, tisztelt képviselőtársaim, 15 óra 9 perckor áttérünk az interpellációk tárgyalására. Nunkovics Tibor, a Jobbik képviselője, interpellációt nyújtott be az innovációért és technológiáért felelős miniszterhez. [[A Jobbik, az MSZP, a DK, az LMP és a Párbeszéd képviselői elhagyják az üléstermet.]] Megvárom, míg képviselőtársaim fontosabb dolguk után néznek. [[15.10]] Megadom Nunkovics Tibor képviselő úrnak a szót. [[Jelzésre:]] Úgy látom, Nunkovics Tibor képviselő úr nincs a teremben. Hasonlóképpen megadnám Hiller István képviselő úrnak is a szót, aki nincs a teremben; Arató Gergely képviselő úrnak, aki szintén nincs a teremben; Schmuck Erzsébet, Ungár Péter és Keresztes László Lóránt képviselő hölgynek és uraknak, akik szintén nincsenek a teremben; Burány Sándor, a Párbeszéd képviselője szintén nincs. Akkor Budai Gyula következik, aki a Fidesz képviselőjeként [[Taps a kormányzó pártok padsoraiból.]] az igazságügyi miniszterhez interpellál. Parancsoljon, képviselő úr, öné a szó. [[Dr. Budai Gyula: Hatodikból első!]] [[Az elnöki széket dr. Latorcai János, az Országgyűlés alelnöke foglalja el.]]
Köszönöm szépen. Tisztelt Elnök Úr! Tisztelt Ház! Az elmúlt években az emberek társadalmi igazságérzetét alaposan felkavaró bírói ítéletek születtek, amelyek nagy összegű pénzbeli kártalanítások fizetésére kötelezték a magyar államot, mégpedig olyan személyek részére, akik bűncselekményt követtek el, és ezért jogerős szabadságvesztés büntetésüket töltik. Ezek az elítéltek arra hivatkoztak, hogy a magyar állam nem biztosított emberhez méltó fogvatartási körülményeket számukra. Aggasztó és egyben felháborító, hogy az esetek túlnyomó többségében eljáró balliberális oldalhoz, valamint a Soros-szervezetekhez kötődő ügyvédek jelentős hasznot húznak az állam ellen indított perekből. Kimutatható, hogy az említett ügyvédeknél landolt a börtönkártalanításra kifizetett összegek közel 70 százaléka. A börtönbiznisz néven futó tízmilliárdos iparág egyértelműen visszaélés a joggal, károsítja az államot, és rontja az igazságszolgáltatásba vetett közbizalmat, valamint sérti az emberek igazságérzetét. Elfogadhatatlan, hogy olyan gyilkosok, mint az olaszliszkai lincselők vagy a battonyai rém, több millióra perlik a magyar államot. Ezek a szervezetek a börtönökben nyíltan hirdetik a raboknak, hogy miként perelhetik be a magyar államot. Ezekhez a perekhez viszont busás sikerdíj zsebrevágása mellett asszisztálnak a Helsinki Bizottság és a TASZ ügyvédjei, és az országosan ismert, korábban az MSZP-Párbeszéd képviselőjelöltjeként ringbe szálló Magyar György. Statisztikai adatokkal alátámasztható, hogy hazánkban a börtönkörülmények sokat javultak, az elmúlt években több lett a férőhely, és folyamatosan épülnek az új börtönök. Világossá kell tenni, hogy Magyarországon a jog eszközeivel nem a bűnözőket kell védeni, nem a bűnözőknek jár jutalom, hanem a bűnözőknek büntetés jár. Tisztelt Államtitkár Úr! Ezért kérdezem önt, hogy miként kíván a kormány megálljt parancsolni a börtönbiznisznek. Köszönöm szépen. [[Taps a kormányzó pártok padsoraiból.]]
Köszönöm szépen, képviselő úr. Szeretettel köszöntöm képviselőtársainkat. Folytatjuk munkánkat. A választ Völner Pál államtitkár úr fogja megadni erre az interpellációs kérdésre. Parancsoljon, államtitkár úr!
Köszönöm a szót, elnök úr. Tisztelt Képviselő Úr! Tisztelt Ház! Mindenekelőtt meg kívánom jegyezni, hogy 2010-ig szinte senkinek nem jutott eszébe, hogy a börtönviszonyok miatt perelje a magyar államot, pedig előtte sem a szabályozás, sem a körülmények nem voltak jobbak.A nemzeti polgári oldal kormányra kerülése után a külföldről pénzelt szervezetekkel együttműködő ügyvédi irodák felismerték a kártérítési ügyekhez kapcsolódó pénzszerzési lehetőséget. A börtönzsúfoltság miatt megítélt kártalanítások kifizetése az Igazságügyi Minisztérium feladata, így évekre visszamenőleg rendelkezünk adatokkal arról, hogy mennyi közpénzhez jutottak így az elítéltek. A kártalanítási eljáráshoz kapcsolódóan 2017-2019 között összesen 8,6 milliárd forintot fizetett ki a tárca. Az összes kifizetés 61 százaléka és az összegek 70 százaléka ügyvédi számlára érkezett. Okkal irritálja a társadalmat, hogy az elítéltek vagy egyéb jogcímen fogva tartottak részére milliókat fizetünk ki az adófizetők pénzéből, valamint dörzsölt ügyvédeket finanszírozunk busásan, egy olyan jól körülhatárolt kört, amely rátelepedett a lehetőségekre. Hangsúlyozom, nem azokkal a védőkkel van gond, akik a büntetőeljárás során képviselik a védenceiket, hanem azokkal, akik saját bizniszükre toborozzák a börtönökben az elítélteket. Ez a visszaélésszerű joggyakorlat károsítja az államot és az adófizető állampolgárokat, károsítja az igazságszolgáltatásba vetett közbizalmat, és sérti az emberek igazságérzetét. A börtönbüntetésnek nem az a célja, hogy ott a bűnözők meggazdagodjanak és milliomosokká váljanak. A kormány úgy döntött, hogy azonnali hatállyal felfüggeszti a börtönkártérítések kifizetését, és felülvizsgálja a szabályozást. Tisztelt Ház! 2010 óta sok minden megváltozott a börtönviszonyok tekintetében. Új börtönöket építettünk; folyamatosan javítunk a börtönviszonyokon; férőhelybővítéssel enyhítjük a zsúfoltságot; javultak az ellátás körülményei; munkalehetőséghez jutottak a rabok, de ennek ellenére sem csökken a kártalanítási igények száma. Fontos figyelembe venni azt a társadalmi elvárást, hogy a visszaéléseket megelőzzük, illetve hogy a jövőben a börtönviszonyok miatti kártérítési igényeket az áldozati térfélre terelhessük át, és ezáltal rendezésre kerüljenek a sértettek oldalán fennálló tartozások. Mindezekre tekintettel a kormány úgy döntött, hogy többek között a börtönzsúfoltság témakörében is nemzeti konzultációt indít. A kormány elkötelezett aziránt, hogy a nemzeti konzultáció eredményének figyelembevételével, a társadalom felhatalmazása alapján az Országgyűlés megalkossa a társadalom igényeinek megfelelő jogszabályokat. A legfontosabb cél, hogy az elítéltek jogai semmiképpen nem előzhetik meg az áldozatok jogait. Természetesen az emberi méltóságot mindenki esetében garantálni kell, az elítéltek esetében is. Az igazságszolgáltatásba vetett közbizalom helyreállítása érdekében a célunk az, hogy a megítélt kártalanítások személyhez kötötten, közvetlenül az elítéltek vagy egyéb jogcímen fogva tartottak részére kerüljenek kifizetésre, és az adófizetői pénzek ne azokhoz a külföldről pénzelt szervezetekhez kötődő ügyvédekhez vándoroljanak, akik képviselik az elítélteket ezekben az ügyekben. A tervezett új szabályozás alapvető célja, hogy a bűncselekmények áldozatainak és hozzátartozóik jogos követeléseinek kielégítését a jelenleginél hatékonyabb és gyorsabb módon biztosítsa. Nagyon sajnálatos, hogy pont ezt az előterjesztésünket éppen az ellenzék nem volt hajlandó megszavazni, hogy napirendre vegyük. Köszönöm megtisztelő figyelmüket. [[Taps a kormányzó pártok padsoraiból.]]
Köszönöm szépen, államtitkár úr. Megkérdezem Budai Gyula képviselő urat, hogy elfogadjae az államtitkári választ. Parancsoljon!
Tisztelt Államtitkár Úr! Közel 12 ezer pert indítottak a magyar állam ellen liberális ügyvédek és a Soros-hálózathoz tartozó ügyvédek. Ez egy több mint tízmilliárdos üzletág, és ennek az összegnek közel 70 százaléka ügyvédi letéti számlákon landol. Ez egy olyan kérdés, amely az emberek igazságérzetét mindenképpen borzolja, és az embereknek az igazságszolgáltatásba vetett hitét teljes mértékben átalakítja. Ezért arra kérem a kormányt, hogy ennek a kérdéskörnek a rendezésére minél hamarabb hozzon olyan döntést, amely ezeket a kérdéseket megnyugtatóan rendezi, és valóban ezekre a kérdésekre megfelelő választ ad. Természetesen a nemzeti konzultációban feltett, erre vonatkozó kérdés mindenképpen a magyar emberek véleményét fogja tartalmazni. Köszönöm szépen a válaszát. [[Taps a kormányzó pártok padsoraiból.]]
Köszönöm szépen, képviselő úr. Mint hallottuk, képviselő úr elfogadta az államtitkári választ. Tisztelt Képviselőtársaim! Arra való tekintettel, hogy az eddigiekben néhány interpellációs kérdés nem hangzott el amiatt, hogy az előterjesztője nincs jelen, tájékoztatom a tisztelt Házat, egyszer és mindenkorra való tudomásulvétel szempontjából, hogy az új házszabály 122. §-ának (5) bekezdése értelmében minden ilyen esetben, amikor nincs jelen az interpellációt benyújtó képviselő, az interpellációt visszavontnak kell tekinteni. [[Taps a kormányzó pártok padsoraiból. Dr. Rétvári Bence: Ott vannak a függöny mögött!]] bekezdése értelmében minden ilyen esetben, amikor nincs jelen az interpellációt benyújtó képviselő, az interpellációt visszavontnak kell tekinteni. (Taps a kormányzó pártok padsoraiból. - Dr. Rétvári Bence: Ott vannak a függöny mögött!)Ennek megfelelően Nunkovics Tibor jobbikos képviselő úrnak: "Mennyibe kerül az adófizetőknek a Mátrai Erőmű megvásárlása?”; Hiller István MSZP-s képviselő úrnak, az Országgyűlés alelnökének: „A NAT-ról és a magyar diákok jövőjéről” benyújtott interpellációját; Arató Gergely DK-s képviselő úrnak: „Hogyan nevezzük azokat, akiknek nem tetszik a gyermekellenes Nemzeti alaptanterv?” címmel benyújtott interpellációját; Schmuck Erzsébet, Ungár Péter és Keresztes László Lóránt közösen benyújtott interpellációját: „Miért szabotálja el tizedik éve a Kormány, hogy érvényesüljön az emberek Alaptörvényben foglalt joga a tiszta levegőhöz?”; és Burány Sándor képviselő úrnak, a Párbeszéd képviselőjének interpellációját: „Csökkenteni akarjae a kormány az önkormányzatok bevételeit?” címmel, mivel nem voltak jelen a lehetséges időpontban, ezért az interpellációjukat visszavontnak kell tekinteni. [[15.20]] Tehát amennyiben visszajönnek vagy visszajönnének most, ebben az esetben is már ez a helyzet érvényesül rájuk, tehát ezek az interpellációk nem hangozhatnak el. Tisztelt Országgyűlés! Lukács László György, a Jobbik képviselője, interpellációt nyújtott be: „Miért sodorja életveszélybe a Kormány a betegeket a kórházi beszállítók tönkretételével?” címmel. Mivel a képviselő úr nincs jelen, az interpellációt visszavontnak kell tekinteni. Aradszki András képviselő úr, a KDNP képviselője, interpellációt nyújtott be a Paksi Atomerőmű bővítéséért felelős tárca nélküli miniszterhez: „Milyen kihívásokkal és megoldandó feladatokkal néz szembe a hazai villamosenergia-rendszer?” címmel. Parancsoljon, képviselő úr, öné a szó.
Tisztelt Miniszter Úr! Az emberiség és a bolygónk megmentése érdekében nem lehet elégszer elmondani, hogy a klímaváltozás milyen súlyos következményekkel jár. Egy hosszan tartó folyamat közepén vagyunk, amely folyamatnak fontos eseménye volt a párizsi klímacsúcs, ahol történt egyfajta megegyezés annak érdekében, hogy miként csökkentsék a Földön a CO2-típusú gázok kibocsátását a különböző kibocsátó szektorok képviselői. Az országok vállalásokat tettek, és ezeket a vállalásokat egyezménnyel szentesítették. Fontosnak tartom kiemelni, hogy a klímaveszedelem, illetve a klímavészhelyzet egyik legfőbb okozója az energiatermelés. A Nemzetközi Energia Ügynökség tavaly novemberben közzétett, a világ energetikai kitekintéséről szóló 2019-es kiadványa jelezte és elmondta, hogy a párizsi forgatókönyv egyértelmű üzenete elérésének érdekében a globális klímavédelmi célokat úgy kell megfogalmazni, hogy az atomerőművek, a megújuló energiaforrások részarányát jelentősen növelni kell az energiatermelésben, csökkentve ezzel a jelentős szén-dioxid-kibocsátású, szenes alapú erőművek termelését. A kormány e tekintetben elfogadta az energia- és klímapolitikai stratégia dokumentumait, amely 2030-ig a hazai villamosenergia-termelés 90 százalékát klímabaráttá kívánja tenni. Ennek nagyon fontos része a Paks I. erőmű működtetése és mellette a megkezdődött Paks II. atomerőmű beruházása és majdan termelésbe állítása. Azért is fontos, hogy erről beszéljünk, mert jelentősen hozzájárul az atomerőmű - a jelenlegi és a jövőbeni - ahhoz, hogy Magyarország ne csak teljesítse a klímavédelmi elképzeléseit, hanem jelentősen csökkentse a függőségét a határon túlról megvásárolt villamos energia tekintetében. December 5-én ugyanis a villamosenergia-fogyasztás újabb rendszerterhelési csúcsot ért el 7105 megawattos értékben, amelyből 2402 megawatt volt import. Kérdezem a miniszter urat, hogy a Paksi Atomerőmű működése és az új beruházások milyen mértékben és milyen arányban járulnak hozzá a klímavédelmi célokhoz, és milyen mértékben segítik Magyarország függőségének megszüntetését a villamosenergia-ellátásában. Köszönöm. [[Taps a kormánypártok soraiban.]]
Köszönöm szépen, képviselő úr. Tisztelt Miniszter Úr! Mielőtt megadnám a szót, egy perc türelmét kérem. Tisztelettel kérem a teremszolgálatot, mivel úgy látom, hogy a II. páholyban vélhetően Tordai képviselő úr ottfelejtette a kameráját, gondosan vigyék el, nehogy valami baja legyen ennek a kamerának, és majd próbálják megkeresni a tulajdonosát és eljuttatni hozzá. Köszönöm szépen a segítségüket. [[Taps a kormánypártok soraiban.]] Miniszter úr, öné a szó.
Tisztelt Elnök Úr! Tisztelt Képviselőtársaim! A kérdés az elmúlt évek termelési, fogyasztási adatai szempontjából is fontos, hisz megvannak az elmúlt évek adatai, ez alapján egyértelmű, hogy a kormány szándéka az, amit a klímavédelem érdekében döntést meghozott, hogy Magyarországon hosszú távon a megújulók és az atomenergia részarányának növelésével próbálja megoldani mind a termelési célkitűzéseket, mind a klímavédelmi célkitűzéseket, ez az egyetlenegy járható út. Az elmúlt időszakban folyamatosan nőtt Magyarország villamosenergia-igénye, ez átlagban 1,3-1,5 százalékkal növekedett, az import is ennek függvényében folyamatosan 32-28 százalék körül mozgott éves szinten, és azt is külön meg kell mondani, hogy ha bármely egyéb blokkunk karbantartás vagy akár a lignitösszefagyás miatt üzemen kívül volt, akkor ez az importhányad elérte az 54 százalékot. Ez a kitettség olyan mértékű, hogy ezt a magyar állam hosszú távon nem vállalhatja be. Tehát az a szándék, hogy mind a megújulók arányát - a miniszterelnök úr tegnapi tájékoztatóján, évértékelőjén elhangzott - a hatszorosára szeretné növelni, ez azt jelenti, hogy eléri majd a 7000 megawattot, mind pedig a paksi erőmű két új blokkjának az építése, a tervek engedélyezése zajlik, akkor pedig 2400 megawatt új atomerőmű-kapacitás jön létre, ezek teszik lehetővé, hogy ellátásbiztonság szempontjából és klímavédelmi szempontból is folyamatosan kielégítjük a célkitűzéseket. December 5e megint megmutatta - és sajnálom, hogy nincs bent az ellenzék -, hogy alaperőmű nélkül nem lehet Magyarország villamosenergia-ellátását megoldani, hisz 1200 megawatt naperőmű-kapacitás van megépítve Magyarországon, ebből ebben a délutáni fél öt körüli időszakban, amikor a Mavir ezt a csúcsteljesítményt érzékelte, a 7105 megawattból 9 megawattot tudtak a naperőművek biztosítani az országos hálózatra, a 270 megawatt szélkerék-kapacitásból 70 megawattot. Tehát azt lehet mondani, hogy ha nincs alaperőmű és nincs egyéb szabályozórendszerünk, mint akár a Mátra, akkor ezeket a célkitűzéseket csak áramszünetek, fogyasztói korlátozások mellett tudná Magyarország kielégíteni. Tehát nagyon fontos a megújulók arányának növelése, itt nincs is vita nekünk az ellenzékkel, de ezt alaperőművek nélkül, atomerőmű nélkül nem lehet megoldani, és itt egyre több nemzetközi szervezet is kimondja a magyar kormánnyal együtt, hogy klímavédelmi célkitűzéseket atomerőmű megépítése nélkül nem lehet megvalósítani. Azt tudni kell, hogy ha megépítjük ezt a két blokkot, 17 millió tonna szén-dioxidot váltunk ki, tehát ha ezt szenes erőművekben állítanánk elő, ez ennyit jelentene. Azt is lehet tudni, hogy nálunk a villamos energia ára 38 forint, a példaként vett Németországban már 112 forint, mert a megújulók és az egyéb szénerőművekben előállított villamos energia költsége jelentős, ők 40 százalékkal több szén-dioxidot bocsátanak ki egységnyi villamosenergia-termelésre, mint mi, és Európában ők a legnagyobb szénfelhasználók, 222 millió tonna feketeszenet használnak föl. Ezek mind lényeges adatok. A magyarországi irányt tekintve azt kell mondanom, hogy mindenféleképpen ez a járható és jó út. Köszönöm a figyelmet. [[Taps a kormánypártok soraiban.]]
Köszönöm szépen, miniszter úr. Kérdezem képviselő urat, hogy elfogadjae a miniszter úr válaszát.
Igen, elfogadom a válaszát a miniszter úrnak, elnök úr, ugyanis az az elképzelés, amit ő is vázolt, egybeesik a világtrendben megfogalmazott elképzelésekkel, a világ elképzeléseivel. Örömmel lehet elmondani, hogy 2019-ben a fejlett világ, a fejlett államok CO2-kibocsátása jelentősen és érzékelhetően csökkent, amelynek egyik fontos eszköze volt az atomerőművek magasabb kapacitáson történő kihasználása, valamint a szénerőműveknek gázerőművekké történő átalakítása. [[15.30]] Magyarországon - adottságainál fogva - jelenleg is minimális a szénerőmű felhasználása, és ha az energiafüggetlenségünket az elektromos áram tekintetében fenn akarjuk tartani, illetve a függőséget csökkenteni, akkor az elkerülhetetlen, hogy a CO2-mentes villamosenergia-termelést az atomerőművek fokozatos és folytonos használatával tudjuk megvalósítani. Köszönöm megtisztelő figyelmüket. [[Taps a kormánypártok soraiban.]]
Köszönöm szépen, képviselő úr. Képviselő úr, tisztelt Ház, elfogadta a miniszteri választ. Tisztelt Országgyűlés! Dúró Dóra képviselő asszony interpellációt nyújtott be az emberi erőforrások miniszteréhez: „Miért nem a spontán szegregáció magyar áldozatainak fizetnek kártérítést?” címmel. Dúró Dóra képviselő asszonyt illeti a szó. Parancsoljon!
Köszönöm a szót. Tisztelt Elnök Úr! Tisztelt Államtitkár Úr! Gulyás Gergely is elismerte, hogy, idézem: „Egyes megyékben úgy alakulnak ki teljesen cigány osztályok az iskolákban, hogy a nem cigány szülők elviszik onnan a gyermekeiket.” Eddig az idézet. Tehát nem én neveztem a magyarokat nem cigánynak, hanem Gulyás Gergely, ezt fontos már az elején nyomatékosítani. Mindezen ténymegállapítás ellenére azt is mondta, hogy a kormány, nem pénzbeni juttatás formájában ugyan, de teljesíti kártérítési kötelezettségét. Ezzel párhuzamosan azzal is büszkélkedik a kormányoldal több prominense, hogy megszüntették a szegregációt Gyöngyöspatán. Hogy is van ez akkor, államtitkár úr? A Mi Hazánk Mozgalom szerint a szegregációt nem megszüntetni, hanem törvényesíteni kellene, és akkor nem lenne lehetőség kártérítési perekre sem. Nem trükközni kellene tehát, hanem radikálisan megoldani a problémát az ország egész területén, nem csak Gyöngyöspatán, de úgy tűnik, hogy eddig már nem mernek elmenni. Pedig a probléma nem csak Gyöngyöspatán létezik és nem is teljesen új keletű. Elismerik tehát ugyan, hogy a magyar családok kényszerülnek arra országszerte, hogy más településre vagy egy távolabbi iskolába járassák a gyermekeiket - csak Gyöngyöspatán 86 ilyen gyermek él -, mert bizonyos iskolákban egyszerűen nem tudhatják őket biztonságban a szüleik. A vak is látja, hogy ezeknek a gyerekeknek igenis sérül a tanuláshoz való joga, és a családok többletterhet kénytelenek vállalni, azért, hogy a biztonságukat és a tanuláshoz való jogukat garantálni tudják, és ez ezekre a családokra anyagi terhet is ró. Ők nem érdemelnek kártérítést a kormány szerint? Miért nem vetik fel azt, hogy nekik is járna valami? Vagy önök szerint nem? Az igazságosság akkor teljesül, ha kimondjuk, hogy a tisztességes, normákat betartó gyerekek jogainak érvényesítése az első, és nem nekik kell szedni a sátorfájukat, hanem azoknak, akik képtelenek a közösségbe beilleszkedni. A kormány miért nem mondja ezt ki? [[Dr. Apáti István: Így van!]] Miért nem ennek szellemében cselekszenek? A Mi Hazánk szerint szakítani kell azzal a szemlélettel, ami harminc éve uralkodik az oktatásban, mérgezi ezeket a közösségeket, és azokat kell kiemelni a normál osztályokból, akik élhetetlenné teszik azokat. Ha ezt szegregációnak hívják, akkor felőlem nevezhetik szegregációnak. Bármilyen megbélyegzés ellenére valójában ez jelenti a megoldást. Kérdezem mindezek miatt államtitkár urat, hogy hajlandóke végre a tisztességes családoknak fizetni a kártérítést, és radikálisan megváltoztatni a bűnözőket védő szemléletet, vagy továbbra is marad a felszín kapargatása. Várom érdemi válaszát. [[Taps a függetlenek soraiban.]]
Köszönöm szépen, tisztelt képviselő asszony. A választ Rétvári Bence államtitkár úr fogja megadni. Parancsoljon, államtitkár úr!
Köszönöm szépen a szót, elnök úr. Tisztelt Képviselő Asszony! Tisztelt Ház! A kétfajta megközelítés ehhez a kérdéskörhöz általánosságban, nem csak a konkrét esetben: van, amit néha a radikális oldalról, néha a liberális oldalról szoktak alkalmazni, amely ezt a kérdéskört teljes mértékben alapjogi kérdésnek tekinti, és csak és kizárólag azzal hajlandó foglalkozni, hogy egyes esetekben ki milyen származású; és van egy olyan megközelítés, amely szerintem eredményre tud vezetni, amely elsősorban szociális megközelítésű. Nem azt vizsgálja, hogy ki milyen bőrszínű, hanem azt, hogy ki milyen szociális helyzetben van, kinek van szüksége segítségre abban, hogy a többi osztálytársához fel tudjon zárkózni a tanulásban, kinek van segítségre szüksége ahhoz, hogy olyan egészségi állapotba kerüljön, hogy munkát tudjon vállalni, kinek kell segíteni abban, hogy szakképzettséget tudjon szerezni, és a másik oldalon, hogy ki az, aki tehetséges, aki jobb teljesítményt tud nyújtani az átlagnál, azoknak pedig természetesen tehetséggondozásra és másfajta segítségre van szüksége. De akár ha az önök álláspontját vagy az önök álláspontjához hasonló álláspontokat nézek, vagy a liberális, Soros által képviselt alapítványoknál, sokszor hasonló az alapállás, csak és kizárólag egyfajta alapjogi kérdésnek tekintik ezt a kérdéskört, abból indulnak ki, hogy kinek mi a származása, és nem abból, hogy kinek mi a teljesítménye. Ha túl tudunk ezen lépni, akkor tudunk igazán a problémának a megoldására jutni. [[Folyamatos zaj a Fidesz soraiban.]] Az az alapítvány, a CFC, amelyet Soros György pénzel, több éven keresztül 90 százalék fölött volt a Soros-alapítványok támogatása a teljes alapítványi költségvetésben, ők is azt az irányt, azt a téves irányt követik, hogy csak és kizárólag származási, alapjogi, jogérvényesítési alapon pereket indítanak, amely perek nem hiszem, hogy bárkit is közelebb fognak vinni az egyéni boldoguláshoz. Mi nagyon fontosnak tartjuk, képviselő asszony, az ön felszólalására reagálva, minden szülő és gyermek szabad iskoláztatáshoz, iskolaválasztáshoz való jogának a fenntartását, hogy minden gyermek a maga adottsága, képessége, érdeklődése szerinti iskolába kerüljön, aki akarja, nemzetiségi vagy felekezeti iskolába tudja járatni a gyerekét. Tisztelt Képviselő Asszony! Ebben a gyöngyöspatai ügyben azok a balliberális ellenzéki politikusok voltak a leghangosabbak, akiknek az idején, 2004-ben ez a helyzet létrejött, amely gyerekek egy része számára nem teremtette meg a szegénységből való kitörés lehetőségét kellő mértékben. Azok a leghangosabbak, és azok állnak most mindig ezen Soros-pénzelte alapítvány mellé, akik semmit nem tettek valójában kormányzati pozícióban, kormányzati eszközökkel azért, hogy ezt a helyzetet megszüntessék. Egy ilyen per nem viszi közelebb sem egymáshoz a gyöngyöspataiakat, a cigányokat és az ott lévő magyarokat semmiféleképpen, a magyar cigányokat és az ott lévő magyarokat, sem a saját boldogulásukhoz nem viszi közelebb ezeket az embereket. El is mondták az alapítvány alapítói, a céljuk az, hogy nemzetközi eljárásokat vigyenek, nemzetközi bíróságok elé citálják Magyarországot, és így próbálják Magyarországot negatív színben feltüntetni [[Az elnök csenget.]] , rasszistának beállítani sok esetben. Mi sürgősségi kérelmet is benyújtottunk, a tankerület és az önkormányzat, pontosan azért, hogy minél hamarabb meglegyen a kúriai döntés. A kormány kész volt az egyeztetésre minden érintettel, és a tankerület és a polgármester közös levelet küldött minden érintettnek, hogy állapodjanak meg abban, hogy ha valaki úgy érezte, és azért indított pert, hogy az oktatás minőségében érte kár, alacsonyabb minőségű oktatást kapott, akkor a kártérítés is ezen alacsonyabb minőségű oktatás kompenzációjaként akár szakképzés, akár informatikai képzés, akár nyelvi képzés, akár bármilyen más képzés legyen. Közel két hete minden érintettnek kiküldtük ezt a felhívást, egyelőre még válaszok nem érkeztek, de bízunk benne [[Moraj a Fidesz soraiban. Az elnök csenget.]] hogy lesznek olyanok, akik készek a tárgyalásra és készek az együttműködésre abban, hogy valóban egész életükre használható képzést kapjanak, ne pedig készpénzt, amely nyilvánvalóan hamarabb elfogy, mint egy képzésből megszerezhető többletjövedelem. Köszönöm szépen. [[Mozgás. Taps a kormánypártok soraiban.]]
Köszönöm szépen, államtitkár úr. Tisztelt Képviselőtársaim! Arra kérem mindazokat, akiknek valami fontos, sürgős megbeszélnivalója van, hogy azok szíveskedjenek elhagyni az üléstermet, aki pedig bent van, az foglalja el a helyét. Megvárom, amíg képviselő urak leülnek. Megkérdezem Dúró Dóra képviselő asszonyt, elfogadjae az államtitkári választ. Parancsoljon!
Tisztelt Államtitkár Úr! A probléma nem a bőrszín, hanem az alulszocializáltság. Az már egy más kérdés, ha szakmai alapon hozzuk létre a szegregációt, annak nyilvánvalóan lesznek etnikai vetületei is, hiszen ez a fajta viselkedésmód a cigányság körében sokkal inkább elterjedt. Álszent dolog az ön részéről az, hogy a szabad iskolaválasztás jogáról beszél, magyarul, felteszik a kezüket.Gyöngyöspatán nem tudjuk érvényesíteni a tanulni akaró gyerekek jogait, de elmehetnek más településre, megvan hozzá a joguk. Igen, államtitkár úr, csak ezeknek a családoknak kell többletterhet vállalni, ami felháborító. Felháborító az, hogy egy szülő biztonságban szeretné tudni a gyermekét az iskolában, és az önök kormánya nem tudja garantálni minden településen vagy minden iskolában azt, hogy ezeknek a gyerekeknek a biztonsága és a jogai érvényesüljenek, és amíg ezt nem tudják megtenni, addig ezeknek a gyerekeknek kártérítést kellene adni, nem azoknak, akiknek jelenleg készülnek ezt kifizetni, hanem azoknak, akiknek valójában sérülnek a jogai. Mindezekért a választ természetesen nem fogadom el. [[Taps a függetlenek soraiban.]] [[15.40]]
Köszönöm szépen. Tisztelt Ház! A képviselő asszony nem fogadta el az államtitkári választ, kérdezem önöket, elfogadjáke azt. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 106 igen szavazattal, 4 nem ellenében és 1 tartózkodás mellett elfogadta. Tisztelt Országgyűlés! Tóth Csaba képviselő úr, az MSZP képviselője, interpellációt nyújtott be az innovációért és technológiáért felelős miniszterhez: „Mi az akadálya az akadálymentesítésnek?” címmel. Mivel a képviselő úr nincs az ülésteremben, ennek megfelelően az interpelláció visszavontnak tekintendő. Varju László képviselő úr, a DK képviselője, interpellációt nyújtott be a pénzügyminiszterhez: „Nem fedezi a megélhetést a magyar minimálbér” címmel. Mivel a képviselő úr nincs az ülésteremben, interpellációja visszavontnak tekintendő. Ungár Péter képviselő úr, az LMP képviselője, interpellációt nyújtott be az emberi erőforrások miniszteréhez: „Mikor fogja a kormány az igéreteit megvalósítani és támogatni az otthonápoló hozzátartozókat?” címmel. Mivel a képviselő úr nem tartózkodik az ülésteremben, az interpellációja visszavontnak tekintendő. Tisztelt Ház! Ágh Péter képviselő úr, a Fidesz képviselője, interpellációt nyújtott be a belügyminiszterhez: „Várhatóe a déli határszakaszunk illegális migránsok általi újabb ostroma?” címmel. Képviselő úr, öné a szó, parancsoljon!
Köszönöm a szót. Tisztelt Államtitkár Úr! Az elmúlt hetek, hónapok ismét rávilágítottak arra, hogy amikor a nagy ellenzéki összeborulás tagjai időről időre gúnyt űznek az egész Európát sújtó bevándorlási válságból, és feleslegesnek állítják be a kormány illegális migráció elleni küzdelmét, akkor folyamatosan mekkorát tévednek. A kormány már 2019 végén megkongatta a vészharangokat egy újabb, minden eddiginél erősebb migrációs hullám érkezését illetően. Nem kellett sok időnek eltelnie ahhoz, hogy a saját bőrünkön érezzük a helyzet komolyságát. Történt ugyanis, hogy a felbőszült illegális migránsok egy csoportja, közel 60-70 fő erőszakkal, agresszív kifejezéseket skandálva törte át a magyar államhatárt és próbált meg erőszakkal belépni a schengeni övezet területére. Komoly köszönettel tartozunk az éjszakai szolgálatot teljesítő fegyveres biztonsági szolgálat munkatársainak és a rendőrségnek, hogy ezen váratlanul érkező tömeg láttán sem vesztették el a lélekjelenlétüket, és egytől egyig el tudták fogni az illegális határsértőket. Tisztelt Államtitkár Úr! Bátran kijelenthetjük, hogy több év távlatából is még mindig Magyarország Kormánya az egyetlen az Európai Unió kormányai közül, amely szemmel látható és érdemi lépéseket tesz az illegális migráció megfékezése érdekében. Ezt azonban ne csak úgy értsük, hogy teljeskörűen meg tudjuk védeni a déli határszakaszunkat, hanem úgy is, hogy mi, magyarok oda visszük a segítséget, ahol arra szükség van, és nem a bajt kívánjuk importálni Európába. Mindemellett pedig nem hagyhatjuk szó nélkül a határvadászok, a rendőrség és a Magyar Honvédség áldozatos munkáját sem, minek köszönhetően kiváló eredményességgel tudjuk elfogni az illegális határátlépést végrehajtó migránsokat. Tisztelt Államtitkár Úr! A helyzet déli szomszédunknál, de kijelenthetjük, hogy az egész balkáni térségben egyáltalán nem megnyugtató. Belföldi és külföldi híradások sora számol be arról, hogy a 2015. évhez hasonlóan ismét milyen jelentős migránscsoportok torlódtak fel a déli határon vagy úton odafelé. Fentiekre tekintettel kérdezem, hogy várhatóe déli határszakaszunk újabb ostrom alá vétele, és ha igen, akkor a rendőrség felkészülte egy esetleges támadásra. Várom a megtisztelő válaszát. [[Taps a kormánypártok soraiban.]]
Köszönöm szépen, képviselő úr. A képviselő úr interpellációjára a választ Kontrát Károly államtitkár úr fogja megadni. Parancsoljon, államtitkár úr, öné a szó.
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Úr! Ma a biztonság a legfontosabb közösségi érték, és Magyarország biztonságos ország, Európa talán egyik legbiztonságosabb országa. Ezt többek között annak köszönhetően is értük el, hogy 2015-ben a parlament meghozta a szükséges döntéseket a déli határ megvédéséről, a honvédség részvételéről a határ védelmében, a rendőrség megerősítéséről és a szükséges hármas védelem létrehozásáról. A jogi élőerős védelmet létrehoztuk, és az ideiglenes biztonsági határzárat is felépítettük, és ennek köszönhetően azt mondhatjuk, hogy meg tudjuk védeni a déli határunkat. De azt is mondtuk kezdettől fogva, hogy a veszély nem múlt el, hiszen az adatok azt mutatják, hogy most százezer migráns szeretne Európába bejutni, ők a balkáni útvonalon vannak, és ha hagynánk, bejutnának Magyarországra. Boszniában 2019 végén mintegy 8 ezer ember tartózkodott illegálisan, Szerbiában 2020 elején közel 10 ezer migráns torlódott fel. Az ENSZ január végi tájékoztatása alapján 112 300 fő migráns és menekült tartózkodik Görögországban, 2019-ben 50 százalékkal többen érkeztek, mint 2018-ban. Egyre szervezettebb a tiltott határátlépés, az embercsempész-hálózat nemzetközivé vált, és az egy évvel ezelőtti adatokhoz képest négyszeres az embercsempész-tevékenység a déli határon, amellyel szemben a magyar rendőrség eredményesen fellép. Azt is szeretném elmondani, hogy a határ nincs lezárva; aki legálisan be akar jönni Magyarországra, szeretettel várjuk, illegálisan pedig senkit nem engedünk be Magyarország területére, úgy, ahogy eddig is tettük, a jövőben se engedünk be senkit. A január 28-ai röszkei események, illetve a február 6-ai migránskaraván fellépése is azt mutatja, hogy meg tudjuk védeni a déli határt, meg tudjuk védeni Magyarország, a magyar emberek biztonságát, de azt is elmondjuk, hogy a veszély nem múlt el. Mivel ilyen hatalmas tömeg tartózkodik a balkáni útvonalon, Boszniában, Szerbiában, bármelyik pillanatban várható, hogy újabb kísérletet tesznek. A magyar hatóságok a szolgálatokkal együttműködve és a nemzetközi szervezetekkel, a társszolgálatokkal együttműködve minden információt értékelnek, és a rendőrség együttműködve a honvédséggel mindent megtesz annak érdekében, hogy 2020-ban is meg tudjuk védeni a magyar emberek biztonságát, Magyarország biztonságát, és 2020-ban is Magyarország Európa egyik legbiztonságosabb országa lesz. Kérem a képviselő urat, hogy a válaszomat fogadja el. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Kérdezem Ágh Péter képviselő urat, hogy elfogadjae az államtitkári választ. Parancsoljon!
Tisztelt Országgyűlés! Jómagam egy olyan választókerületből érkeztem, ahol nagy hagyománya van az ország megvédésének, gondoljunk csak Kőszegre és Jurisics Miklósra, valamint Sárvárra és a Nádasdyakra, ezért elkötelezett vagyok jómagam is és frakciónk minden tagja annak érdekében, hogy megvédjük az országot, és a kor kihívásainak minden körülmények közepette meg tudjunk felelni. Ezért azt gondolom, hogy amíg ezek a frakciók adják az ország parlamentjének a többségét, stabilan ott állunk a kormány mögött annak érdekében, hogy a biztonságot, ami egy közös érték, meg tudjuk őrizni a jövőben is. Ehhez sok erőt kívánunk mindazoknak, akik a határon teljesítenek szolgálatot, a kormánynak pedig ahhoz, hogy minden nemzetközi támadás ellenére meg tudja védeni azt a határvédelmi rendszert, amely nemcsak Magyarország, hanem a kontinens biztonságát is biztosítja. Köszönöm a figyelmet, és elfogadom a választ. [[Taps a kormánypártok soraiban.]]
Köszönöm szépen, képviselő úr. Mint hallottuk, a képviselő úr elfogadta az államtitkári választ. Tisztelt Országgyűlés! Steinmetz Ádám képviselő úr, a Jobbik képviselője, interpellációt nyújtott be az emberi erőforrások miniszteréhez: „Ha Önnek baja lenne a látásával, várna tizenöt hónapot egy szemvizsgálatra?” címmel. Steinmetz Ádám képviselő úr nem tartózkodik az ülésteremben, így az interpellációját visszavontnak kell tekinteni. Bangóné Borbély Ildikó képviselő asszony, az MSZP képviselője, interpellációt nyújtott be az emberi erőforrások miniszteréhez: „Miért hallgatnak a miskolci kórház botrányairól?” címmel. Bangóné Borbély Ildikó képviselő asszony nem tartózkodik az ülésteremben, így interpellációját visszavontnak kell tekinteni. Demeter Márta képviselő asszony, az LMP képviselője, interpellációt nyújtott be a pénzügyminiszterhez: „Mikor lesznek végre a magyar gazdasági élet központi szereplői a hazai kisvállalkozások?” címmel. Mivel Demeter Márta képviselő asszony nem tartózkodik az ülésteremben, így interpellációját visszavontnak kell tekinteni. Ezzel az interpellációk végére értünk. Most az azonnali kérdések órája következik. Tisztelt Országgyűlés! Jakab Péter képviselő úr, a Jobbik frakcióvezetője, azonnali kérdést kíván feltenni a miniszterelnök úrnak: „Mennyire hiteles a kormány politikája?” címmel. A miniszterelnök úr távolléte miatt válaszadásra Gulyás Gergely, Miniszterelnökséget vezető miniszter urat jelölte ki. Tisztelettel kérdezem a frakcióvezető urat, hogy elfogadjae a válaszadó személyét, vagy a miniszterelnök úrtól személyesen kéri a választ.
Megvárom a miniszterelnök urat. Köszönöm szépen. [[15.50]]
Köszönöm szépen. Tájékoztatom frakcióvezető urat és a tisztelt Házat, hogy miniszterelnök úrnak a második soron következő azonnali kérdések órájában kell válaszolnia. Tisztelt Országgyűlés! Bencsik János képviselő úr, a Fidesz képviselője… - elnézést kérek, eggyel mellélapoztam. Tisztelt Országgyűlés! Z. Kárpát Dániel képviselő úr, a Jobbik képviselője, azonnali kérdést kíván feltenni a miniszterelnök úrnak: „Mennyire hiteles a kormány politikája?” címmel. Miniszterelnök úr távolléte miatt válaszadásra Gulyás Gergely Miniszterelnökséget vezető miniszter urat jelölte ki. Tisztelettel kérdezem önt, képviselő úr, elfogadjae a válaszadó személyét. [[Jelzésre:]] Képviselő úr jelzi, hogy elfogadja a válaszadó személyét. Z. Kárpát Dániel képviselő úré a szó. Parancsoljon, képviselő úr!
Tisztelt Elnök Úr! Tisztelt Ház! Hogyha nagyságrendileg tíz évvel visszagondolunk a magyar történelemben, emlékezhetünk Orbán Viktor miniszterelnök úr részéről egy igen maradandó nyilatkozatra, melynek a lényege nagyjából annyi volt, hogy csak gyenge emberek akarhatnak gyenge forintot, illetve, ha bizonyos forintárfolyam fölé mozog az az árfolyam, amiről beszélünk, akkor a kormánynak alkalmatlansága okán le kell mondania, távoznia kell.A helyzet az, hogy ez egy olyan környezetben történt, amikor nagyjából 260-280 forintot kellett adni egy euróért. Jelen pillanatban napjainkban 340-ig is eltolódott ez az árfolyam. Most végre a Magyar Nemzeti Bank kissé, akár csak retorikailag, ha máshogy nem is, de beavatkozott, de akkor is azt láthatjuk, hogy egy egyszerű magyar állampolgár annyira ki van téve a rossz forintárfolyamnak, hogy egyszerűen nem tudja ezt a helyzetet elkerülni. Értjük mi, látjuk azt, hogy a Fidesz-KDNP túl akarja kedvezményezni azokat a multicégeket, akiknek a tudatosan gyengén tartott forintárfolyam révén olcsóbb gyártósort telepíteni, olcsóbb kitermelni a magyarok megalázóan alacsony bérét, de azt is látjuk mindeközben, hogy a magyar emberek az importtermékek kényszerű megvásárlása során ennek a gyenge árfolyamnak a többletárát éves szinten több száz millió forintot kitevő módon fizetik meg. Hiszen én lennék a legboldogabb, ha egy egyszerű bevásárlóközpontban magyar termékekből mindent lehetne fedezni. De hát azért egy okostelefont csak nem lehet magyar előállítású módon megvásárolni, azért a ruhatermékek és ruházati cikkek jó túlnyomó többsége, döntő hányada szintén külföldi, importtermék, és most már a zöldségek, gyümölcsök megvásárlása is nagyon nehéz, ha az ember kizárólag magyar terméket szeretne a kosarába tenni. A kérdésünk tehát egyértelmű, magától adódik: miért gyenge emberek önök, meddig tűrik meg ezt a kiszolgáltatott állapotot, illetve a kormányzat és a Magyar Nemzeti Bank tudatos forintgyengítő stratégiájának árát meddig fizettetik meg még a magyar állampolgárokkal? Várom érdemi válaszát.
Köszönöm szépen, képviselő úr. A választ, mint már említettem, Gulyás Gergely Miniszterelnökséget vezető miniszter úrtól fogjuk hallani. Parancsoljon, miniszter úr, öné a szó.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Arról nem tett csupán említést a felszólalásában, hogy a helyzet alapvetően változott meg, elsősorban nem az árfolyam az, ami alapvetően változott. Az önök szövetségesei által támogatott Bajnai Gordon időszakában 317 forint/euró árfolyam volt, most - azt hiszem - a mai napon 333 forint körül van a forint/euró-árfolyam. [[Dr. Brenner Koloman: Nem szégyelled magad?]] Ehhez képest ebben az időben az ön által magyarok megalázóan alacsony bérének nevezett bérek ahhoz az időszakhoz képest, amikor szintén az önök szövetségesei kormányoztak, 100 százalék körüli összegben emelkedtek meg. [[Dr. Brenner Koloman: Meséld el, 1930-ban mi volt!]] Tehát ott tartunk most, hogy az idei évben a 80-85 százalékot fogjuk elérni, de ebben a ciklusban abban bízunk, hogy elmondhatjuk, hogy 2010-hez képest a kétszeresére nőttek az átlagfizetések Magyarországon. Ráadásul még azt a statisztikai csalást sem kell ehhez használni, amit az önök szövetségesei, amikor kormányon voltak, használtak. Úgy gondolom tehát, hogy a helyzet alapvetően más, és a legnagyobb előrelépés talán mégiscsak azon a területen áll fenn, hogy ma már devizahitel-szerződésekből nincs 1,1 millió, mint ahogy akkor volt, amikor a kormányzást átvettük. Számtalan egyedi törvénymódosítással köteleztük arra egyébként a bankokat, hogy szerepet vállaljanak abban a kárban, amit részben ők okoztak, részben pedig az önök szövetségeseinek a teljesen felelőtlen politikája. Úgy gondoljuk, hogy ma az államadósságnál is a korábbi 50 százalék fölötti devizaarány 17-18 százalékra csökkent. Tehát mindezek alapján ma az árfolyam módosulása mást jelent, mint korábban, de szíves figyelmébe ajánlom, hogy mialatt 85 százalékos béremelkedés volt Magyarországon, a 317-es Bajnai Gordon-féle csúcshoz képest - akikkel, én úgy látom, hogy ma már közösséget vállalnának - most 333 forinton áll az euró/forint-árfolyam. Köszönöm a türelmet. [[Taps a kormánypártok padsoraiból.]]
Köszönöm szépen, miniszter úr. Egyperces viszonválaszra Z. Kárpát Dániel urat illeti a szó. Parancsoljon, képviselő úr!
Tisztelt Elnök Úr! Tisztelt Ház! Miniszter úr, szégyellje magát! [[Felzúdulás a kormánypártok soraiban.]] Ezzel a csehszlovák, mindenféle szakmaiságtól távol álló szöveggel egy lakossági fórumon nem sokra jutna, a parlamentben sem. Szeretném önnek elmondani, hogy sem a Bajnai-kormányt, sem az Orbán-kormányokat nem támogatjuk a forintárfolyammal kapcsolatos mozgásaiban. Válaszoljon őszintén, legyen férfi! Mondja ki, hogy önöknek tudatos stratégiája a forint gyengítése, egyfajta csúszó leértékelése, és ne hazudozzanak itt nekünk a devizahitelesek megmentéséről! Hát, miniszter úr, ön tudja a legjobban, évente háromezer családot lakoltatnak ki Magyarországon! Miről beszél ön?! Ön is nagyon jól tudja, hogy önök kvótát szabtak meg a magyar emberek kilakoltatásaira vonatkozóan. Hát, az ön szavazatával is lakoltatják ki az embereket Magyarországon! Mit képzel ön?! [[Dr. Rétvári Bence: A ti jobbikos önkormányzati képviselőitek lakoltatnak ki!]] 4,7 százalék fölötti az inflációs ráta, az alapvető élelmiszerek egyike-másika több mint 20 százalékkal drágult, és az egész régió tekintetében a legalacsonyabb bérnövekmény Magyarországon mutatható ki, mert ha statisztikai trükközésről beszélünk, önöké a csalás. Mit csináltak? Eltörölték a legtöbb kafetériaelemet, a jóhiszemű munkáltatók ezt beépítették az alapbérekbe, ön pedig kiáll a mikrofonhoz, és elmondja, hogy nőttek az alapbérek. Gratulálunk, de ettől egy forinttal nem kap többet senki, mert az önök boszorkánykonyhájában a statisztikai trükközések mentén az idegen érdekeket szolgálják ki, a multinacionális érdekeket, lepaktáltak a bankokkal, EBRD-paktumot írtak alá velük, szégyellje magát! Próbáljon… [[Felzúdulás a kormánypártok soraiból, közbeszólások az ellenzéki oldalon. Dr. Rétvári Bence: A ti Karácsonyotok írt alá ilyet! Taps az ellenzék soraiból.]]
Tisztelt Képviselőtársaim! Arra kérem önöket, hogy a viták hevében a személyes sértegetésektől próbálják magukat visszatartani. Egyperces viszonválaszra miniszter urat illeti a szó. Parancsoljon!
Köszönöm a szót. Tisztelt Elnök Úr! Tisztelt Országgyűlés! Úgy látom, hogy a Jobbik és a Demokratikus Koalíció között létrejövő szövetségnek, amiben önök mindannyian részesek, az alapja a hazugsághoz való viszony, ami hasonló lett, mint amilyen viszonya Gyurcsány Ferencnek mindig is volt a hazugsághoz, és miután itt már érdemi különbség nem áll fenn, ezért az együttműködésnek és az összeborulásnak sincs semmilyen alapja. Azt tudom csak mondani, hogy aki nem látja a különbséget a között a helyzet között, amikor 1,1 millió ingatlanszerződés van jelzálogban, és ezért aztán bármilyen forint/euró vagy forint/svájci frank árfolyam-módosulás 3-4 millió embernek jelent jelentős terheket, meg aközött, amikor ezt teljesen megszüntettük, aközött, amikor az árfolyamban azt lehet mondani, hogy ugyan egy 10 százalékos csökkenés vagy 10 százalékos romlás bekövetkezett, de eközben 85 százalékos fizetésemelés volt, aki a kettő között nem tud különbséget tenni, annak kár ilyen indulatosan itt a parlamentben felszólalnia. Köszönöm a figyelmet. [[Közbeszólás a kormánypártok soraiból: Úgy van, úgy van! Taps ugyanott.]]
Köszönöm szépen, miniszter úr. Tisztelt Országgyűlés! Harangozó Tamás képviselő úr, az MSZP képviselője, azonnali kérdést kíván feltenni a miniszterelnök úrnak: „Aktuális kérdésekről” címmel. Miniszterelnök úr halaszthatatlan feladata ellátása miatt válaszadásra Gulyás Gergely Miniszterelnökséget vezető miniszter urat jelölte ki. Tisztelettel kérdezem önt, elfogadjae a válaszadónak miniszter urat, vagy miniszterelnök úrtól személyesen kéri a választ.
Nem fogadom el miniszter úr személyét.
Köszönöm szépen. Tájékoztatom… [[Moraj.]] Kérem, korrekt válasz volt! Miniszterelnök úrnak a harmadik soron következő azonnali kérdések órájában kell válaszolnia. Harangozó Tamás képviselő úr tudta, hogy ő a következő, ezért maradt állva. [[Derültség.]] Köszönöm szépen. Harangozó Tamás képviselő úr, az MSZP képviselője, azonnali kérdést kíván feltenni a honvédelmi miniszternek: „Szándékosan törvényt sértenek, vagy csak teljesen alkalmatlanok?” címmel. A miniszter úr távolléte miatt válaszadásra Németh Szilárd István államtitkár urat jelölte ki. Tisztelettel kérdezem önt, elfogadjae a válaszadó személyét. [[Dr. Harangozó Tamás bólint.]] Jelzi képviselő úr, hogy elfogadja a válaszadó személyét, úgyhogy parancsoljon, öné a szó. [[16.00]]
Köszönöm a szót, elnök úr. Tisztelt Országgyűlés! Tavaly év végén először az Átlátszó blog hozta nyilvánosságra azt a hírt, miszerint a frissen beszerzett nem honvédségi repülőgépek, nem kormánygépek, az a két Airbus, illetve magán business jetnek is beillő Falcon új típusú repülőgépek az elmúlt egy év során megjárták Dubajt, Abu-Dzabit, Las Vegast, Máltát, Panamát, a Kanári-szigeteket, Thesszalonikit vagy éppen Párosz szigetét. Sokakban felmerült a gyanú, hogy esetleg ezek a nem kormányzati gépek - amelyekről teljesen egyértelmű, hogy azok, hiszen Orbán Viktor rendszeresen nyilvánosan repked ezekkel a gépekkel - talán nem a legtörvényesebben és a legtisztességesebben vannak üzemeltetve.Ezzel kapcsolatban írásbeli kérdéssel fordultam a miniszterhez, kérdezvén, hogy pontosan hol és mikor jártak a repülőgépek, ezek katonai, kormányzati vagy magánúton jártake ott, és hogy a költségeket pontosan mennyiért és kik állták. A miniszter úr válaszában akkor - engem egy picit ki is oktatva - azt mondta, hogy ezek nem nyilvános adatok, de mint a Honvédelmi bizottság tagja és C típusú átvilágítással rendelkező képviselő, a Honvédelmi Minisztériumban betekinthetek ezekbe az iratokba, keressem a Parlamenti Kapcsolatok Főosztályát. Meg is tettem, január 6-án megtettem ezt a kérésemet írásban, majd telefonon többször egyeztettünk, majd tizenvalahány időpontot adtam meg a minisztériumnak, ami számomra alkalmas, majd január 22-én egy teljesen abszurd választ kaptam a minisztériumtól írásban, miszerint tájékoztatnak arról, hogy jogom van képviselőként jogszabályban meghatározott módon tájékoztatáskérési lehetőséggel élni. Ez volt az elmúlt másfél hónap tevékenysége a minisztérium részéről. Kérdezem tehát államtitkár urat, hogy szándékosan nem mutatják meg nekem ezeket a papírokat, vagy arra is alkalmatlanok, hogy másfél hónap alatt egy időpontot leegyeztessenek. Várom válaszát.
Köszönöm szépen, képviselő úr. A válaszra megadom a szót Németh Szilárd István államtitkár úrnak. Parancsoljon, államtitkár úr!
Köszönöm szépen, elnök úr. Tisztelt Képviselő Úr! Én sem tudnék ennél jobb választ adni önnek, mint amit a miniszter úr már egyszer adott. Ha akarja, felolvasom, de ez önnek rendelkezésére áll, és tisztelettel várjuk a minisztériumban, hogy gyakorolja a képviselői jogát. Hogyha ön nem jön el a minisztériumba, akkor nehéz lesz ott tájékoztatást kapnia. A Honvédelmi Minisztérium és a magyar kormány mindig figyelt arra, hogy a Magyar Honvédség vagy maga a Honvédelmi Minisztérium civil irányítása, civil kontrollja megtörténhessen akár a parlament által úgy, ahogy ön említette, a bizottsági munka során, vagy pedig az országgyűlési képviselők tájékozódási joga, illetve tájékoztatási kötelezettsége alapján. Köszönöm szépen. [[Taps a kormánypárti padsorokból.]]
Köszönöm szépen, államtitkár úr. Egyperces viszonválaszra Harangozó Tamás képviselő úré a szó. Parancsoljon!
Köszönöm a szót, elnök úr. Erről beszélünk, egyszerűen vérlázító, államtitkár úr! A tisztelt főosztályvezető asszony munkatársával, X. Y.-nal történt beszélgetésre hivatkozva az alábbi időpontokat adom én képviselőként, hogy fogadjanak végre, és mutassák meg a papírokat: január 8., január 10., január 13., január 14., január 15. Semmi, államtitkár úr! Naponta telefonáltunk direkt oda, naponta a minisztériumba, a végén a kollégája már letagadta azt is, hogy ott van. Önök egyszerűen törvénytelenül visszaélnek egyrészt az én türelmemmel, másrészt pedig magukkal a törvényekkel. Hát hogyan képzeli azt, hogy a minisztere január elején leírja, hogy nekem meg kell mutatnia ezeket a papírokat, majd egyszerűen fizikailag elszabotálja ezt az egészet? Hát teljesen hülyének néznek mindenkit!Államtitkár úr, most mondja meg nekem: melyik nap hány órakor tudok menni, hogy ezekbe a papírokba belenézhessek? Ott leszek! Tessék tisztességes, egyenes választ adni! Köszönöm, hogy meghallgattak.
Köszönöm szépen, képviselő úr. Egyperces viszonválaszra államtitkár úré a szó. Parancsoljon!
Tisztelt Képviselő Úr! A főosztály ki fogja önt értesíteni arról az időpontról [[Dr. Harangozó Tamás: Úgy, mint előzőleg? Moraj az MSZP soraiból.]] arról az időpontról, amiben önök meg tudnak egyezni. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! Arató Gergely képviselő úr, a DK képviselője, azonnali kérdést kíván feltenni a miniszterelnök úrnak: „Vállalja a felelősséget, Miniszterelnök Úr?” címmel. A miniszterelnök úr távolléte miatt válaszadásra Gulyás Gergely, Miniszterelnökséget vezető miniszter urat bízta meg. Kérdezem a tisztelt képviselő urat, hogy elfogadjae a válaszadó személyét, vagy személyesen a miniszterelnök úrtól várja a választ.
Miután miniszterelnök úr ezek szerint nem vállalja a felelősséget, megvárnám, amíg túlteszi magát a dunaújvárosi sokkon, és személyesen megjelenik. Köszönöm szépen. [[Taps a DK soraiban.]]
Köszönöm szépen. Tájékoztatom képviselő urat és a tisztelt Házat, hogy a miniszterelnök úrnak a harmadik soron következő azonnali kérdések órájában kell válaszolnia.Tisztelt Országgyűlés! Bősz Anett képviselő asszony, a DK képviselője, azonnali kérdést kíván feltenni az emberi erőforrások miniszterének: „Miért nem racionalizálják a bölcsődei férőhelyteremtésre szánt forrást?” címmel. A miniszter úr távolléte miatt válaszadásra Rétvári Bence államtitkár urat jelölte ki. Már jelezte felém képviselő asszony, hogy elfogadja a válaszadó személyét. Bősz Anett képviselő asszonyé a szó. Parancsoljon!
Köszönöm a szót, elnök úr. Tisztelt Államtitkár Úr! Tisztelt Képviselőtársaim! El kell mondani, hogy a bölcsődei ellátás nem pusztán a gyermekek biztonságát és a nappali ellátást hivatott biztosítani, hanem az édesanyák jogait és méltóságát abban a tekintetben, hogy vissza tudnake illeszkedni dinamikusan a bérmunkapiacra, illetve édesanyaként tudnake olyan életet élni, amit megálmodtak maguknak. Az Eurostat adatai szerint a bölcsődei férőhelyhiány miatt 88 ezer magyar ma nem tud visszatérni a bérmunkapiacra, és 70 ezer gyerek szorul ki az ellátásból. Több mint 2600 településen egyáltalán nincs bölcsődei ellátás. Ez a települések 80 százalékát jelenti. Teljes járásokat találunk, ahol a bölcsődék nem tudnak működni, és nincs hová elvinni a három év alatti gyermekeket. Magyarország tehát ezen a téren nem teljesít jól. A trendekből az is világosan látszik, hogy a férőhelyek számának növekedéséhez a családi, illetve a magánbölcsődék jelentősen hozzájárultak, dinamikusabban járultak hozzá a férőhelyek bővüléséhez, mint az állami férőhelyek, és valamiért nem látjuk azt a szándékot a kormány részéről, hogy támogatni tudná ezeket a fenntartói formákat. Tudom azt a költségvetési vitákból, hogy a férőhelyteremtésre szánt összegek azért nem tudnak realizálódni, mert az építőipar kínálati oldala elégtelen. Tisztelettel kérdezem az államtitkár urat, hogy amennyiben ez így van, úgy miért nem csoportosítják át az eredetileg épületfejlesztésre szánt forrásokat arra, hogy a magán-, illetve egyéb fenntartó által üzemeltetett bölcsődéket jobban tudják támogatni. Mindössze 58 330 forintot jelent gyermekenként az az összeg, amelyet államtitkár úr egyébként nekem már egy írásbeli kérdésemre adott válaszában megjelölt. Ez messze elégtelen a fenntartásra. Várom válaszát. [[Taps a DK soraiból.]]
Köszönöm szépen, képviselő asszony. A választ Rétvári Bence államtitkár úr fogja megadni. Parancsoljon, államtitkár úr!
Köszönöm szépen a szót, elnök úr. Tisztelt Képviselő Asszony! Tisztelt Ház! Mindenekelőtt gratulálok az átigazolásához, a liberális, frakciónak nem mondanám, de egységes független csoportból a DK-ba, amit mondhatunk akár Demokratikus Koalíciónak, diplomás kommunisták liberális csoportjának [[Felzúdulás a DK és a Jobbik soraiban.]] amelyet sokféle névvel illethetünk [[Moraj a DK és a Jobbik soraiból. Arató Gergely: De téged nem veszünk át! Taps a DK soraiból és a kormánypárti padsorokból.]] de amit Fodor Gábor nem tett meg, tisztelt képviselő asszony [[Közbeszólás a Jobbik soraiból: Egy bűnöző szavai a parlamentben!]] azt ön megtette, de hát előbb-utóbb mindenki a Gyurcsány család segédcsapatává változik ellenzéki oldalon. Ezt a liberálisok is megtették, ma a jobbikosok is letették a hűségesküt Gyurcsány Ferenc mellett, előbb-utóbb odatértek.De ami a bölcsődéket illeti, tisztelt képviselő asszony, többszörösére növeltük [[Zaj.]] az elmúlt években a bölcsődékre fordítható költségkeretet, pontosan azért, mert úgy gondoljuk, hogy valóban szükség van a választás szabadságát megadni az édesanyáknak, a családoknak, hogy a gyermeküket három évig otthon szeretnék nevelni, gondozni, vagy pedig féléves kortól munkát vállalva, megtartva a családtámogatásokat, a gyermeket bölcsődébe adják, szemben azzal, amit Gyurcsány Ferenc kormányzása alatt tettek és azután Bajnai Gordon kormányzása alatt, amikor minden bölcsődei dolgozótól Magyarországon egyhavi bért elvettek, tisztelt képviselő asszony. Amikor az ön szövetségesei kormányoztak itt a parlamentben, akkor bizony 26 687 bölcsődei férőhely volt, 26 687, tavaly 48 702, idén február közepére pedig most már 51 413 bölcsődei férőhely van. [[16.10]] Megváltoztattuk a jogszabályokat is, hogy a tízezer lakosnál kisebb településeken is, ha van negyven, 3 év alatti gyermek és legalább öt szülő kéri, akkor bölcsődét kell nyitni. Ezért mi abban az időszakban, amit ön visszasír, tisztelt képviselő asszony: 320 településen volt bölcsőde, tavalyra már 739 településre nőtt a bölcsődével rendelkező települések száma. És mindemellett béremelési programot is indítottunk. Ennek következtében a felsőfokú végzettségűeknek 63 százalékkal, a középfokú végzettségűeknek meg 44 százalékkal emelkedett a bére az elmúlt években [[Az elnök a csengő megkocogtatásával jelzi az időkeret leteltét.]] és ezt a bérfejlesztést a következő évben is szeretnénk folytatni. Köszönöm szépen. [[Taps a kormánypárti padsorokban.]]
Köszönöm szépen. Egyperces viszonválaszra Bősz Anett képviselő asszonynál van a szó. Parancsoljon!
Köszönöm a szót, elnök úr. Államtitkár úr, attól tartok, hogy nem értjük egymást. [[Dr. Rétvári Bence: Én is attól tartok.]] Süketek párbeszédé vált a szakma és a kormány párbeszéde a bölcsődekérdésben, illetve a szülők és a kormány párbeszéde. Azt kell megnézni, hogy minden egyes évben több ezer gyerek van, aki kimarad a bölcsődei ellátásból, minden egyes évben bebizonyosodik az, hogy nem pusztán a férőhelyek elégtelensége probléma, hanem az is, hogy a bölcsődék területi eloszlása nagyon rossz. Vannak komplett országrészek, amelyek szinte teljes egészében kimaradnak a bölcsődei ellátásból.Én arról beszélek, hogy ezt a rendszert stabilan kell tudni működtetni, arról beszélek, hogy abból a nagyjából 4 százalék körüli GDP-növekedésből, amire önök büszkék, például erre az ellátásra, illetve egyéb szociális ellátórendszerekre több kéne hogy jusson, de jelen pillanatban ezt még nem sikerült megoldaniuk. Nem tudom elfogadni.
Köszönöm szépen. Egyperces viszonválaszra államtitkár úré a szó. Parancsoljon!
Köszönöm szépen a szót, elnök úr. Tisztelt Képviselő Asszony! Tisztelt Ház! Unikum, hogy higgadt hangnemben is lehet a DK frakciójában beszélni; reméljük, hogy majd ön hat a frakciótársaira, és nem viszont, az új közösségében.Tisztelt Képviselő Asszony! Ön azt mondta, hogy több helyen kéne hogy legyen több férőhely Magyarországon. Ahogy említettem önnek, 320 településnél a 739 jóval több, ahány helyen most már bölcsődei közszolgáltatást igénybe lehet venni, és a 26 600 férőhelyhez képest az 51 ezer férőhely szintén bővítést jelent. Ön is nagyon jól tudja, hiszen tájékozott ebben a kérdésben, ha máshonnan nem, az én válaszaimból, amiket küldtem önnek, hogy 120 milliárd forint [[Felzúdulás a DK padsoraiban. Arató Gergely: Szerénység, Bástya elvtárs!]] - ha elolvasta, akkor tudhatja - az, amit uniós forrásból is, költségvetési forrásból is bölcsődei férőhelyek bővítésére fordítunk. Külön pályázatok voltak a tavalyi esztendőben is. Nagyon sok kisebb és nagyobb település egyaránt nyert ilyen pályázatokon [[Az elnök a csengő megkocogtatásával jelzi az időkeret leteltét.]] , pontosan azért, mert mindenhol, ahol legalább 40 olyan gyermek van, aki 3 év alatti, és öt szülő ezt kéri, szeretnénk ezt a közszolgáltatást beindítani, és erre százmilliárdos nagyságrendű forrást fordítunk. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Tisztelt Ház! Keresztes László Lóránt képviselő úr, az LMP frakcióvezetője, azonnali kérdést kíván feltenni a miniszterelnök úrnak: „Vállalja a felelősséget, Miniszterelnök úr?” címmel. A miniszterelnök úr távolléte miatt válaszadásra Gulyás Gergely Miniszterelnökséget vezető miniszter urat jelölte ki. Tisztelettel kérdem a frakcióvezető urat, elfogadjae a válaszadó személyét, vagy a miniszterelnök úrtól személyesen kéri a választ.
Köszönöm szépen, elnök úr. Mindenképpen megvárnám a miniszterelnök urat.
Köszönöm szépen. Tájékoztatom önt, frakcióvezető úr, és a tisztelt Házat, hogy a miniszterelnök úrnak a harmadik soron következő azonnali kérdések órájában kell válaszolnia.Tisztelt Ház! Ungár Péter képviselő úr, az LMP képviselője, azonnali kérdést kíván feltenni a miniszterelnök úrnak: „Miért tiltják be a szélenergiát?” címmel. A miniszterelnök úr távolléte miatt válaszadásra Gulyás Gergely Miniszterelnökséget vezető miniszter urat jelölte ki. Tisztelettel kérdezem a képviselő urat, hogy elfogadjae a válaszadó személyét.
Elfogadom örömmel, igen. [[Derültség.]]
Nagyon szépen köszönöm. A képviselő úr elfogadta a válaszadó személyét. Ungár Péter képviselő urat illeti a szó. Parancsoljon!
Köszönöm szépen a szót. Tisztelt Elnök Úr! Tisztelt Miniszter Úr! A Fidesz mágikusan, hirtelen jövő és teljesen hiteltelen zöldfordulata előtt pár évvel L. Simon László képviselőtársunk a következőt mondta: ”Azért nem lehet nap- és szélerőművekre alapozni, mert áramra éjszaka is szükség van, és akkor is, amikor nem fúj a szél.” [[Közbeszólás az ellenzéki padsorokból: Ez igaz.]] Ezt az MTA-szintű doktori disszertációt [[Derültség az ellenzéki padsorokban.]] azóta a kormány is revideálta, hiszen a napelem már bekerült az önök új zöldtervébe, mégis a szélenergiát a mai napig tiltják, amire választ nagyon nem tudnak adni.Természetesen az LMP-frakciónak tudomása van arról, hogy Magyarország a Kárpát-medencében helyezkedik el, és a Kárpát-medence földrajzi módon behatárolja, hogy a szélenergiát hol lehet használni, mégis a Nyugat-Dunántúlon, főleg a Kisalföldön igenis lenne lehetőség arra, hogy fejlesszük a szélenergia-kapacitást. Az a helyzet, hogy annak az esti mesének az ellenére, amit önök zöldpolitikában előadnak, 2013 óta 12 százalékkal nőtt Magyarország üvegházhatásúgáz-kibocsátása. Ez egy úgynevezett tény, amiről lehet sok mindent gondolni, de attól még igaz. Ez azt mutatja, hogy a szélenergia és az elektromos áram előállításában beálló forradalom nélkül Magyarország nem fogja tudni a vállalt klímacélokat sem teljesíteni, pedig már azok is túl alacsonyak. Azt kérdezem a miniszter úrtól, hogy 2011 óta miért nem épül szélerőmű. Miért tiltják azt, hogy akár valaki magántőkét befektetve szélerőművet tudjon Magyarországon építeni úgy, hogy közben az a MET-csoport, ami eufemisztikusan szólva nem a kormány legnagyobb ellensége, Szerbiában szélerőműveket épített egy olyan cégben, aminek amúgy jutott magyar adófizetői pénz? Miért van az, hogy önök betiltották ezt a zöldenergiát, és miért hazudnak arról, hogy most már önök magukat zöldpártnak identifikálják?
Köszönöm szépen, képviselő úr. A válaszra megadom a szót a miniszter úrnak. Parancsoljon!
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! A Fidesz egy kereszténydemokrata-konzervatív jobbközép párt, ezen mi nem is kívánunk változtatni. Az egy más kérdés, hogy a magyar nyilvánosságban, nem vitatva azt, hogy az LMP is sokat beszélt zöldtémákról, de mégiscsak a Fidesz képviselői soraiból Illés Zoltán [[Moraj az ellenzéki padsorokban. Dr. Brenner Koloman: Szegény Illés Zoli!]] és az általunk megválasztott köztársasági elnök volt az, aki ezeket a témákat a legszélesebb körben, a legnagyobb kitekintéssel az elmúlt években tárgyalta, ahogy ezt mi is fontosnak tartjuk. Mi sem bizonyítja ezt jobban, mint hogy Magyarország azon kevés ország közé tartozik az Európai Unióban, amely a 2030-as klímavállalásokat és -célokat jó eséllyel teljesíteni fogja, időarányosan jól állunk. Olyan országok, mint Svédország, Luxemburg, Németország, Ausztria ugyanezt nem mondhatja el magáról. Tehát miközben sikerült közös célokat kitűzni 2050-re vonatkozóan, addig azt tudjuk mondani, hogy a 2030-as célokat nagy, ráadásul ipari szennyező országok, úgy tűnik, nem tudják teljesíteni, mi pedig tudjuk teljesíteni. Ezen belül, tegyük hozzá, annak is köszönhető ennek a vállalásnak a teljesíthetősége, hogy Pakson tudunk új reaktort építeni. Enélkül és atomenergia nélkül ma senki nem tud olyan energiamixet mondani sem megújuló energiából sem másból, ami egyébként a klímacélokat teljesíteni tudja. Ezért úgy gondolom, hogy egy zöldperspektívából üdvözölni lehet a kormány hozzáállását ezekhez a kérdésekhez, és azt tudom csak mondani, hogy a kormány a vállalásait, mind amit a magyar választópolgárok előtt tett, mind amiket tegnap a miniszterelnök úr ismertetett, mind pedig amiket az európai uniós megállapodások során kötöttünk, ezeket a vállalásokat teljes egészében be fogjuk tartani. Köszönöm a figyelmet. [[Taps a kormánypárti padsorokban.]]
Köszönöm szépen, miniszter úr. Egyperces viszonválaszra Ungár Péter képviselő urat illeti a szó. Parancsoljon!
Ebben a zöldpárti identitásháborúban annyit kérnék miniszter úrtól, hogy a nagyon fontos koalíciós partnerét a koalíciós kormányzásban, ami Harrach Péter szavai szerint zöldpárt lett újonnan, akkor kérdezze meg, hogy ki minek tartja magát. De hagyjuk a közéleti vicc kategóriát!Az, hogy szélerőmű nem hangzott el a válaszában, pedig mintha erről kérdeztem volna, miniszter úr, úgy emlékszem… - tehát az a helyzet, hogy egyszerűen semmilyen szakmai vagy egyéb érvet nem tudnak elmondani arról, hogy miért nem engedik, hogy akár valaki magántőkéből szélerőművet építsen Magyarországon. Azt gondolom, hogy ez egy olyan zöldenergia, ami hozzá tud járulni ahhoz, hogy Magyarországon az energiaforradalom miatt olcsó zöldenergiát állítsunk elő. Az a helyzet hogy minden régiós ország megelőz minket a zöldenergia tekintetében. Szélenergia tekintetében pedig Szerbia és Románia is megelőz minket. Az a helyzet, hogy tíz évet késtek azzal, hogy kitalálják, hogy ezzel a globális katasztrófával foglalkozni kéne, és ez az elvesztegetett tíz évet [[Az elnök a csengő megkocogtatásával jelzi az időkeret leteltét.]] nem tudjuk önöknek megbocsátani. [[16.20]]
Köszönöm szépen, képviselő úr. Egyperces viszonválaszra Gulyás Gergely miniszter úré a szó. Parancsoljon!
Köszönöm a szót. Tisztelt Elnök Úr! Tisztelt Képviselő Úr! Érdekes felvetés az elvesztegetett tíz év, mert ön nem nagyon tud olyan programot megnevezni, amit mi ne folytattunk volna zöldügyekben, ha annak értelme volt. Míg egyébként az ország kétségkívül csődben volt akkor, amikor az önök szövetségesei kormányoztak, azokat a programokat, nemzetközi vállalásokat, amelyeket az előző kormány tett ezekben a kérdésekben, mi maximálisan támogattuk, illetve továbbvittük.Ami kifejezetten a szélenergiát illeti, azt tudjuk mondani, hogy egy szakmai és nem politikai vita, amiről beszélünk. A megújuló energiaforrások tekintetében a magyar természeti adottságok a napenergia terén lényegesen jobbak, mint a szélenergia esetében. Arról nem is beszélve, hogy a szélenergiának tájképi, esztétikai és zajvédelmi hatásai vannak. [[Ungár Péter: Esztétikai?]] Az ezzel kapcsolatos viták Magyarországon is zajlanak, tehát úgy gondolom, hogy ha valaki egy szélerőmű zajhatását hallotta már, akkor nem szeretne annak közelében élni. Natura 2000-es területeken sem lehet ilyeneket létesíteni. Úgyhogy azon a szabályozáson, amelyet szélerőmű kapcsán a kormány kialakított, nem kívánunk módosítani. [[Taps a kormánypártok padsoraiból.]]
Köszönöm szépen, miniszter úr. Tisztelt Országgyűlés! Szabó Timea képviselő asszony és Tordai Bence képviselő úr, a Párbeszéd képviselői, azonnali kérdést kívánnak feltenni a miniszterelnök úrnak: „Mi folyik itt?” címmel. A miniszterelnök úr távolléte miatt válaszadásra Gulyás Gergely Miniszterelnökséget vezető miniszter urat jelölte ki. Tisztelettel kérdezem Tordai Bence képviselő urat, hogy elfogadjae a válaszadó személyét. [[Tordai Bence: Igen.]] Elfogadja. Nagyon szépen köszönöm. Tordai Bence fogja a benyújtó képviselők nevében az azonnali kérdést ismertetni. Képviselő úré a szó, parancsoljon!
Köszönöm, elnök úr. Miniszter Úr! Az elmúlt hetekben az Orbán-kormány újabb és újabb merényleteket hajtott végre az oktatás, a tanárok, a szülők és legfőképpen a gyerekek ellen. A maguk friss Nemzeti alaptanterve nem a jövőre készíti fel a gyerekeket, nem egy sikeres és boldog élethez ad útravalót, hanem a XX. század legrosszabb hagyományait hozza vissza: készségfejlesztés helyett elavult tudások, a kritikai gondolkodás és az együttműködés kultúrája helyett alattvalói engedelmesség és kirekesztő gondolkodás. [[Dr. Rétvári Bence: Ezt hol olvastad? Nacsa Lőrinc: El kellett volna olvasni!]] Ezt kapják a magyar gyerekek [[Dr. Rétvári Bence: Hol olvastad a Népszaván kívül?]] az orbáni állampárt oktatáspolitikájától.A maguk aljas kampánya a minőségi oktatástól elzárt gyöngyöspatai gyerekek ellen pedig nem megoldást és megbékélést hoz, hanem tovább szítja a feszültséget. Maguk nemcsak képtelenek és alkalmatlanok minden gyerek számára elérhető, jó minőségű oktatást biztosítani, de meg sem próbálják. Azt hiszik, hogy a csökkenő támogatottságukat majd Habony Árpád megfordítja egy jó erős cigányozós kampánnyal, amihez a Fidesz neonáci segéderőit is bevetik. Van a maguk számára egy rossz hírem: a magyar emberek egyre inkább átlátnak az ócska fideszes trükkökön. Dunaújváros tegnap megüzente: hiába delirál Orbán Viktor aranykorról, ha közben a jelöltje alig egyharmadnyi szavazatot kap. Meg kéne próbálni kormányozni, mert az uszítás nem működik. A pitiáner pártérdekeik miatt viszont a gyerekek sorsát meghatározó oktatási rendszert ütik szét. Miniszter Úr! Hogy veszik maguknak a bátorságot ahhoz, hogy megrabolják a magyar gyerekek jövőjét? Hogy veszik a bátorságot ahhoz, hogy felülbíráljanak egy jogerős bírói döntést? Egy cigány embernek akkor sem lehet igaza Magyarországon, ha bebizonyosodott, hogy igaza van? Hogy veszik a bátorságot ahhoz, hogy gyerekeken a megítélt kártérítésért - kártérítésért! - munkát kérjenek számon? Hogyan tudtak ilyen mélyre süllyedni?!
Köszönöm szépen, képviselő úr. A válaszra Gulyás Gergely miniszter urat kérem. Parancsoljon!
Köszönöm a szót. Tisztelt Elnök Úr! Tisztelt Országgyűlés! Nehéz valakivel úgy vitatkozni Nemzeti alaptantervről, ha azt láthatóan vagy nem olvasta el, vagy nem értette meg, vagy nem tud megfelelő következtetéseket levonni belőle, és nem tudtuk meg, hogy képviselő úr a következtetéseit mire alapozza. Olvastunk a sajtóban is hasonló megállapításokat, de, úgy gondolom, az az alaptanterv-módosítás, amit elfogadtunk, jobbá teszi a Nemzeti alaptantervet. Abban is biztos vagyok, hogy az identitásképző tárgyaknál változtatásokra szükség volt, ez egyébként nem volt szakmai vita tárgya, amilyen változtatások történtek, azok pedig a kerettanterv egészével és a tankönyvekkel együtt a magyar oktatás egészének javát fogják szolgálni. Ami Gyöngyöspata ügyét illeti, ott nem értem, hogy képviselő úr miért vádol bennünket olyasmivel, amit mi sosem követtünk el. Jogerős ítéleteket Magyarországon mindenkinek el kell fogadni és végre kell hajtani. Lehet, hogy a magyar kormány nem ért egyet egy ítélettel, azt helytelennek tartja, adott esetben él azokkal a felülvizsgálati lehetőségekkel, amit még a Kúriánál nyitott, de a jogerős ítéleteket tiszteletben fogjuk tartani. Az egy más kérdés, hogy az a meggyőződésünk, hogy nem azzal lehet segíteni a magyarországi cigányságon, ha egyébként az önök szövetségesének kormányzása alatt fennállt szegregáció miatt - csak szeretném jelezni, hogy 2003-tól állt fenn ez a helyzet - azoknak, akik egyébként jelentős óraszámban hiányoztak, napokig nem jártak iskolába, jelentős kártérítést állapítanak meg. Ha ilyen kártérítési kötelezettség van, akkor a legjobb, ha az oktatás színvonalát növeljük, vagy adott esetben külön oktatási programokkal próbáljuk meg az elszenvedett kárt valóban reparálni, mert ön is pontosan tudja, legfeljebb nem vallja be, hogy az a néhány százezer, illetve néhány millió forintos kártérítés, amely néhány családnak jut, nem ezt a célt fogja szolgálni. Már most egyértelmű hírek vannak arról, hogy a település békéjét bontotta meg ez az ítélet. Ezért ezt sajnálatosnak tartjuk, de jogerős ítéleteket tiszteletben kell tartani. Dunaújvárosban pedig másfél százalék különbséggel ugyanazt az eredményt értük el, mint a 2018-as választásokon. Én elégedett leszek azzal, ha ’22-ben is ugyanazt az eredményt érjük el országosan. Köszönöm a figyelmet. [[Taps a kormánypártok padsoraiból.]] [[Hiszékeny Dezsőt a jegyzői székben Szabó Sándor váltja fel.]]
Köszönöm szépen, miniszter úr. Egyperces viszonválaszra Tordai Bence képviselő úré a szó. Parancsoljon!
Orbán Viktor tegnap azt mondta, hogy a cigány családok felemelkedése mellett elkötelezte magát a kormány, és jól is haladt, rengetegen dolgoznak közülük, a gyerekek iskolába járnak. Azt, hogy jól haladtake, nagyon máshogy látják azok a gyöngyöspatai roma szülők és nemzetiségi önkormányzati vezetők, akik most is itt ülnek velünk, és nagyon mást mutatnak a tények is, amelyek konkrétan cáfolják Orbán Viktort. A Munkaerőpiaci Tükör legfrissebb számából idézek: 2011-ben a 17 éves cigány fiúk és lányok 81, illetve 74 százaléka volt nappali tagozatos diák, 2016-ban ez a szám már csak 58 százalék. Ennek az egyik oka az, hogy maguk leszállították a tankötelezettség felső korhatárát 16 évre, a másik oka pedig az, hogy fenntartanak egy szegregáló iskolarendszert. Ez az önök bűne, ahogy az is az önök bűne, hogy egy magyar gyereknek, ha cigány családba születik, szinte semmi esélye nincs, akármilyen tehetséges és szorgalmas, hogy magas végzettséget szerezzen. Ez önök szerint a társadalmi igazságosság?
Köszönöm szépen, képviselő úr. Egyperces viszonválaszra miniszter úré a szó. Parancsoljon, miniszter úr!
Köszönöm a szót. Tisztelt Elnök Úr! Tisztelt Országgyűlés! Azon gondolkodom, hogy ha a képviselő úr a kérdés feltétele előtt megnézte volna azokat az adatokat, amelyek a felsőoktatásra vonatkoznak és a felsőoktatásban való cigány részvételt mutatják, akkor nem állít olyat, hogy a felzárkózás lehetőségét a mi kormányunk elzárta volna. [[Tordai Bence: 1 százalék!]] hiszen túl a Keresztény Roma Szakkollégiumi Hálózaton, amely kifejezetten komoly eredményeket tud felmutatni, ma kétszer annyi cigány hallgató tanul a felsőoktatásban, mint amennyien tanultak az önök szövetségeseinek kormányzása idején. Kétszer annyian tanulnak ma a felsőoktatásban. Ha tehát felzárkózásról akarunk beszélni, akkor semmiféleképpen ne azt a rossz gyakorlatot folytassák, amit az önök szövetségesei a kormányzásuk alatt csináltak.Ami pedig a munkahelyteremtésben történt, úgy gondolom, az egyértelmű, talán még önök számára is, hogy több tízezer cigány ember van, akinek korábban nem volt munkája, most pedig dolgozik, és már az sem igaz, noha egyébként a közmunkát is nagyra kell becsülni, hogy közmunkában, hanem a közmunka után a piacon is talált elhelyezkedési lehetőséget. Ez közös sikere az országnak, önöknek sem kellene tönkretenni. Ha kormányra kerülnek, ezt nyilván megtennék, ellenzékből csak megalapozatlan kritikákat hallhatunk. [[Taps a kormánypártok padsoraiból.]]
Köszönöm szépen, miniszter úr. Tisztelt Ház! Bencsik János képviselő úr, a Fidesz képviselője, azonnali kérdést kíván feltenni az innovációért és technológiáért felelős miniszternek: „Milyen konkrét intézkedéseket tesz a kormány a klímavédelmi célok megvalósulása érdekében?” címmel. Miniszter úr távolléte miatt válaszadásra Schanda Tamás államtitkár urat jelölte ki. Tisztelettel kérdezem önt, elfogadjae a válaszadó személyét, vagy megvárja a miniszter urat, amíg jelen lesz. [[Bencsik János: Elfogadom.]] Jelzi képviselő úr, hogy elfogadja a válaszadó személyét. Bencsik János képviselő urat illeti a szó. Parancsoljon!
Tisztelt Államtitkár Úr! Lakókörnyezetünk és a teremtett világ védelme mindannyiunk érdeke és felelőssége. Mindannyian tiszta vizet, minőségi élelmet, jó levegőt és elviselhetőbb klímát szeretnénk. Hogy miként alakul a közös jövőnk, azt napjaink döntései határozzák meg. A klímaváltozás ugyan egy természetes folyamat, de annak sebességét az emberi közösségek életmódja érdemben befolyásolja. A folyamat felgyorsult, melyhez alkalmazkodni kell. Ezért nem üres szavakra, hanem valódi cselekvésekre van szükség. [[16.30]] Magyarország az elmúlt évtizedekben már bizonyította elkötelezettségét, hiszen a világ azon 21 országa közé tartozik, ahol az elmúlt harminc évben úgy nőtt a gazdasági teljesítmény, hogy az üvegházhatású gázok kibocsátása egyharmadával, az energiafelhasználás pedig egyhatodával csökkent. A kormány által elfogadott nemzeti energia- és klímavédelmi stratégia megalapozza Magyarország hosszú távú és átfogó, tiszta fejlődési stratégiáját. Mindez csak úgy lehetséges, hogy a kormány ebben is a magyar emberek érdekeit képviseli. Minden országnak az általa okozott kár mértékének figyelembevétele mellett kell kivennie részét a közös erőfeszítésekből. A klímaváltozás árát ne a magyar emberek fizessék meg, hanem a legnagyobb szennyező vállalatok és országok. Végső soron szeretném felhívni a figyelmet arra, hogy támogatni kell minden olyan területet, amely környezetünk védelmét szolgálja, a környezetbarát energia használatát, az atomenergia-kapacitásaink megőrzését, a közösségi közlekedés fejlesztését, továbbá a természeti erőforrásaink megóvását. Tisztelt Államtitkár Úr! Mindezekkel kapcsolatban kérdezem öntől, milyen konkrét intézkedéseket tesz a magyar kormány a klímavédelmi célok megvalósítása érdekében. Várom megtisztelő válaszát. [[Taps a kormánypártok soraiban.]]
Köszönöm szépen, képviselő úr. Mint említettem, a választ Schanda Tamás államtitkár úr fogja megadni. Parancsoljon, államtitkár úr, öné a szó.
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselő Úr! Magyarország számára kiemelt cél a környezet védelme és a klímaváltozáshoz való alkalmazkodás. A teremtett világ megóvása egyfelől emberi kötelességünk, másrészt mindannyian felelősek vagyunk gyermekeink jövőjéért. A miniszterelnök úr által bejelentett klímavédelmi akcióterv jól mutatja a kormány elszántságát a teremtett világ megóvása érdekében. Először is, még az idén megkezdjük az illegális hulladéklerakók felszámolását, és keményen megbüntetjük a környezetkárosítókat. Megszüntetjük az egyszer használatos műanyagok forgalmazását, és lehetővé tesszük az üveg- és műanyag palackok, valamint a fémdobozok visszaváltását. Megvédjük a nemzeti kincseinket, a folyóinkat a külföldről érkező hulladékoktól. A hazánkban működő multinacionális cégeket kötelezzük a környezetbarát technológiák alkalmazására, és a következő két évben 32 milliárd forinttal ösztönözzük a hazai kkv-k megújulóenergia-termelését. Minden gyermek születésekor tíz fát ültetünk. Ezzel elérjük, hogy 2030-ra Magyarország területének 27 százaléka erdővel lesz borítva. Hatszorosára emeljük a naperőművek kapacitását, amely környezetbarát és olcsó energiát biztosít a hazai fogyasztók számára. Tovább bővítjük az elektromobilitás elterjedéséhez szükséges támogatásokat, az olcsó elektromos autók vásárlásának támogatásával minél szélesebb kör számára szeretnénk biztosítani a környezetet kímélő közlekedést. Hasonló célokat fogalmaztunk meg az elektromos buszok forgalomba állításával is. Bevezetjük a zöld államkötvényt, és az ebből befolyó összeget a kormány klímabarát programokra fogja fordítani. Köszönöm megtisztelő figyelmét. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Becsik János képviselő úré a szó. Parancsoljon!
Tisztelt Államtitkár Úr! Tisztelt Képviselőtársaim! A pontos és korrekt elszámolás feltétele a nyomon követhető nyilvántartási rendszer, tehát egy monitoringrendszer felállítása. Erre kiváló lehetőséget biztosít az a nemzeti alkalmazkodási térinformatikai rendszer, amelyet a kormány a norvég alap támogatásával és az Európai Unió pénzügyi segítségével 2012 óta fölépített, és ma már széles körben használják mind a gazdasági életben, mind a tudományos kutató életben, mind pedig az önkormányzatok körében. Ellenzéki képviselőtársaimnak is javasolnám a regisztrációt a nemzeti alkalmazkodási térinformatikai rendszerre. Egészen biztos, hogy a klímaváltozással kapcsolatos szókincsük is bővülne a klímavészhelyzet mellett olyanokkal, mint kitettség, érzékenység, sérülékenység, alkalmazkodóképesség, és megismerhetnék azt a módszertant is, amely alapján már ebben az európai uniós ciklusban önkormányzataink sokasága helyi éghajlatvédelmi stratégiát és cselekvési tervet készített. Köszönöm szépen a figyelmüket. [[Taps a kormánypártok soraiban. Taps a Jobbik soraiban. Közbeszólás a Jobbik-frakcióból: Végre elolvastad!]]
Köszönöm szépen, képviselő úr. Egyperces viszonválasz illeti meg államtitkár urat is. Kérem képviselőtársaimat, hogy kissé visszafogottabban. Képviselő úr, kissé visszafogottabban!
Köszönöm szépen a szót. Tisztelt Országgyűlés! Tisztelt Képviselő Úr! Valóban fontos rendszerről van szó, hiszen a klímaváltozás ellen nem üres szavakkal, hanem kizárólag tettekkel lehet fellépni. Magyarország már eddig is sokat tett a klímaváltozás elleni harc terén, és következetesen haladunk a saját magunk elé kitűzött célok eléréséhez. 2030-ra hazánk villamosenergia-termelésének 90 százaléka karbonsemleges lesz, és távolabbi célunk, hogy 2050-re szén-dioxid-mentes legyen az európai és így a magyar gazdaság is. A klímasemleges energiatermelés tekintetében ma Magyarország - erre is büszkék lehetünk - jobban teljesít, mint az Európai Unió legtöbb országa, hiszen azon országok közé tartozunk, ahol úgy nőtt a bruttó hazai össztermék, hogy közben csökkent a szén-dioxid-kibocsátás és az energiafelhasználás. Az a célunk, hogy olyan országot hagyjunk a következő generációkra, amely a környezet szempontjából jobb állapotban van, mint most. Köszönöm megtisztelő figyelmüket. [[Taps a kormánypártok soraiban.]]
Köszönöm szépen, államtitkár úr. Tisztelt Ház! Ander Balázs képviselő úr, a Jobbik képviselője, azonnali kérdést kíván feltenni a miniszterelnök úrnak: „Mennyire hiteles a kormány politikája?” címmel. Miniszterelnök úr távolléte miatt válaszadásra Gulyás Gergely Miniszterelnökséget vezető miniszter urat jelölte ki. Tisztelettel kérdezem képviselő urat, hogy elfogadjae a válaszadó személyét, vagy megvárja a miniszterelnök úr személyes válaszát.
Elnök úr, elfogadom, bár Rétvári államtitkár úrnak jobban örültem volna. Köszönöm. [[Gulyás Gergely: Akkor miért nem hozzá intézted a kérdésed?]] Elfogadtam, miniszter úr.
Ez így van, elfogadta, és nem kellett volna hozzáfűzni semmit. Köszönöm szépen. Ander Balázs képviselő úré a szó. Parancsoljon!
Köszönöm a szót, elnök úr. Tisztelt Képviselőtársaim! Az ülésszak kezdetén úgy illik, hogyha kiállítjuk az elmúlt fél év oktatáspolitikai bizonyítványát, hiszen a magyar jövő szempontjából az egyik legalapvetőbb nemzetstratégiai területről van szó. A XXI. század legfontosabb versenyképességi tényezője az emberi tudás és ennek a tudásnak az előállítása lesz. Nézzük, hogy megértettee a kormány az idők szavát, szóval, lássuk akkor azt az alternatív bizonyítványt, amit itt mi a Jobbik-frakcióból ki tudtunk állítani az önök számára. Nos, önök a tanítás mint értelmiségi hivatás tekintélyének megteremtése nevű tantárgyból megbuktak. Sok egyéb mellett itt elég lenne, mondjuk, arra utalnom, hogy önök egy tollvonással és egyeztetés nélkül elvették azoktól a szakközépiskolai tanároktól a közalkalmazotti státuszt, akiket adott esetben naponta aláznak meg és köpnek le bizonyos kiilleszkedett családokból való gyermekek. Aztán önök elégtelenre teljesítettek „a szelekció felszámolása” című tárgyból is, hiszen az elit részére milliárdos állami támogatásból építenek olyan magániskolákat, ahol 3-4 millió forintos tandíjat kérnek az elit gyermekeitől, míg a köznépnek ott vannak a leromlott állapotú köziskolák, amelyek tanulói majd jók lesznek valahova a futószalagok mellé, vagy pedig valamelyik oligarcha luxusjachtjára szolgálatot tenni. Aztán sajnos bukta lett az a tantárgy is, hogy „a gyerekeket nem tekintjük kísérleti nyúlnak”. Dehogynem, önök annak tekintik. A beiskolázási korhatár körüli anomáliák, a NAT-tal kapcsolatos problémák, a kudarcos szakképzési reformok folyamatos változtatása erről tanúskodnak. Aztán a „normális országban nem tartják a tanárokat cselédbéren” nevű tantárgyból is jókora karó virít a félévi ellenőrzőjükben. Magyarázza meg a bizonyítványt, miniszter úr, ha tudja! Nehéz lesz. És várom rétvárizmusoktól mentes válaszát. Köszönöm. [[Taps a Jobbik soraiban.]]
Köszönöm szépen. Mielőtt megadnám miniszter úrnak a szót, egy gyors bejelentést kell tennem. Tisztelt Ház! Bejelentem, hogy a Házbizottság soron kívüli ülésére a mai napon 16 óra 45 perckor kerül sor az Országház Pázmándy Dénes termében. Ez, aki még nem tudná, a főemelet 11. terem. Megköszönöm együttműködésüket, és átadom az elnöklést Jakab István alelnök úrnak. Miniszter úré a szó, parancsoljon! [[16.40]]
Köszönöm a szót. Tisztelt Országgyűlés! Tisztelt Elnök Urak! Tisztelt Képviselő Úr! Ha jól értettem a felszólalás elejét, akkor ön azzal kezdte, hogy sajnálja, hogy nem Rétvári államtitkár úrtól kap választ, majd azzal fejezte be, hogy nehogy olyan választ adjak, mint Rétvári államtitkár úr. Viszonylag szűk keretet jelölt nekem ki a válaszadásra [[Derültség.]] , nem tudom, hogy ennek meg tudoke felelni. [[Az elnöki széket Jakab István, az Országgyűlés alelnöke foglalja el.]] Viszont egy-egy mondatából ugyan kihallani véltem a régi Jobbikot; nagyon vigyázzon ezzel a frakciójában, mert pillanatok alatt egy sorral hátrébb találhatja magát. [[Derültség.]] Próbálom is elhallgatni ezeket a mondatokat. Talán szerencséje van, hogy a pártelnök frakcióvezető éppen nem volt bent. Ha frakciótársai megteszik, és nem mondják el neki, akkor megígérem, én sem fogom. Ami a tényszerű kérdéseket illeti, arra azt mondhatnám, már válaszoltam is, mert kérdések nem hangzottak el. Ön hosszan megvádolt bennünket különböző állításokkal, amiket én teljesen alaptalannak látok. Tehát egyfelől felhozta a szakképzés ügyét, ahol nem említette azt, hogy egy 30 százalékos fizetésemelés történik most, majd pedig cselédbérekről beszélt. Természetesen egyetértek azzal, hogy az oktatásban is messze nem tartunk ott, ahol a bérek szintjén tartani kellene, folyamatosan kell tovább emelni a béreket. Ezért még az idei évben is szükség van arra, hogy legyen pedagógusbér-emelés, biztos vagyok benne, hogy lesz is, de ez nem változtat azon, hogy ha megnézi a pedagógusbér-emelések mértékét, akkor itt is azt tudjuk elmondani, mint számtalan más területen, hogy a 2010 óta tartó időszakban lényegesen nagyobb pedagógusbér-emelések voltak, mint bármikor a megelőző két évtizedben. [[Dr. Vinnai Győző elfoglalja helyét a jegyzői székben.]] Tehát ha a viszonyítási pont a nyugat-európai pedagógusbér vagy akár a saját vágyaink, akkor megértem, hogy ettől elmaradtunk, de ha a viszonyítási pont az, hogy korábban milyen mértékben emelkedtek DK-s szövetségesük, mondjuk, Gyurcsány Ferenc kormányzása idején a pedagógusbérek, akkor ahhoz képest pedig kifejezetten jól állunk. A Nemzeti alaptanterv kapcsán viszont ön váltott az új Jobbik irányára, és hasonló kritikákat hallottam, mint korábban liberális oldalról. Úgy gondolom, és azt javaslom önöknek, hogy az identitásképző tárgyak módosításait olvassák el, nézzék meg, hátha régi énjükből adódóan még valamennyire tetszik ez önöknek. De ha nem, akkor is azt tudom mondani, hogy lehet, hogy ahhoz képest ez egy sokkal modernebb változat. Szerintem a gyermekek oktatását, tanulását jól fogja szolgálni. Köszönöm szépen. [[Taps a kormánypártok soraiban.]]
Köszönöm szépen, miniszter úr. Köszöntöm képviselőtársaimat. Tisztelt Országgyűlés! Viszonválaszra megadom a szót képviselő úrnak. Parancsoljon!
A viszonyítási alap akkor, mondjuk, ne Nyugat-Európa legyen, hanem az a klebelsbergi modell, amire önök oly előszeretettel szoktak hivatkozni. 1941-ben egy középiskolai tanár - abban az időben, amikor az ember 200 pengő fixszel könnyen viccelt - 246 pengőt vitt haza. Egy kezdő középiskolai tanár! Miniszter úr, hol vagyunk ettől?! Aztán megnézhetjük, hol van most az úgynevezett vetítési alap. Tehát itt vetítésről szó van valóban, csak ez a vetítés, amit önök előadnak, egészen más, mint az a vetítési alap, amire a tanárok kíváncsiak lennének. Ugyanis az még mindig a 2014-es szinten van befagyasztva, tehát 101 500 forint az akkori minimálbérnek megfelelő összeg. Ezt kellene kardinálisan, jelentős mértékben emelni, mert rengeteg a pályaelhagyó, maga a tanári szakma öregszik el folyamatosan, utánpótlás pedig nem fog érkezni ilyen körülmények közepette, amelyeket immáron tizedik esztendeje önök megteremtenek a közoktatás világában is. Úgyhogy válaszát nem tudom elfogadni, miniszter úr. [[Nacsa Lőrinc: Nem is kell! Taps a Jobbik soraiban.]]
Köszönöm. Tisztelt Országgyűlés! Viszonválasz illeti meg miniszter urat. Öné a szó, miniszter úr.
Köszönöm a szót. Tisztelt Képviselő Úr! Ha jól értem, akkor ön azt kéri tőlünk, hogy emeljük a pedagógusbéreket. Ennek eleget tudunk tenni. Ebben a ciklusban még több alkalommal is pedagógusbér-emelésre fog sor kerülni.Az pedig szerintem mindannyiunk érdeke, hogy az oktatás színvonala Magyarországon is magasabb legyen, ezért örülhetünk mindannyian annak a legutóbbi PISA-felmérésnek, ami elsőként már valóban ennek a kormánynak az oktatástevékenységét értékelte, és ami a korábbinál jobb adatokat mutat. Egyébként is minden területen, minden szegmensben, tegyük hozzá, hogy a korábbi adatokat is az rontotta le, hogy a különbségek óriásiak voltak. Tehát ha megnézzük egy megyei jogú város vagy egy fővárosi gimnázium teljesítményét, akkor bármely nyugat-európai országgal versenyképesek vagyunk, a kistelepülések hasonló iskolái viszont alaposan le vannak maradva. Ezért szerintem elkerülhetetlen és helyes volt az, hogy állami fenntartásba kerültek az iskolák. Ez ennek a különbségnek a csökkentéséhez, az alacsonyabb színvonalú iskolák színvonalának az emelkedéséhez járult hozzá, ennek az első eredményeit a PISA-értékelésben már láthatjuk. Köszönöm a figyelmet. [[Taps a kormánypártok soraiban.]]
Megköszönöm miniszter úr válaszát. Tisztelt Országgyűlés! Nacsa Lőrinc, a KDNP képviselője, azonnali kérdést kíván feltenni a nemzeti vagyon kezeléséért felelős tárca nélküli miniszternek: „Mennyivel nőtt az állami vagyon 2010 óta?” címmel. Miniszter asszony a távolléte miatt válaszadásra Fónagy János államtitkár urat jelölte ki. Kérdezem képviselő urat, hogy elfogadjae a válaszadó személyét. [[Jelzésre:]] Igen. Öné a szó, képviselő úr.
Köszönöm szépen a szót. Tisztelt Elnök Úr! Tisztelt Országgyűlés! Tisztelt Államtitkár Úr! 2010 óta, a nemzeti kormányzás ideje alatt jelentősen nőtt az állami vagyon. Ezzel szemben 1994-98 között, majd 2002-2010 között a szocialista-liberális kormányok rablóprivatizációt folytattak, kiárusították, széthordták, elherdálták az állam, így a magyar emberek vagyonának jelentős részét. Az állami vagyon nagy százalékban magánvagyonná vált Gyurcsányék alatt. A nemzetstratégiailag kiemelt vállalatok több mint kétharmadát magánkézre játszották, az energiaszektort, a nagy állami cégeket, bankokat, közművállalatokat, állami ingatlanokat és földeket. Privatizáltak 190 céget az állami vagyonból, eladták a Budapest Airportot, a Postabankot, a Mol-részvényeket, az Antenna Hungáriát, a MÁV Cargót. A magyar légitársaságot, a Malévet a Gyurcsány-kormány 2007-ben az ő villája árának töredékéért, 200 millió forintért játszotta át egy orosz üzletembernek. A 10 000 milliárd forint értékű állami vagyon elherdálásával Gyurcsány Ferenc és elvbarátai meggazdagodtak, a magyar emberek pedig megszorításokat, brutális mértékű, európai szinten is legmagasabb rezsiköltségeket, legmagasabb adókat, devizahiteleket, munkanélküliséget és szemkilövetést kaptak cserébe. Mindeközben a rablóprivatizáció csúcsévének számító 2006-ban a privatizációs bevételek mellett is a költségvetési hiány 9,2 százalék lett, ami világviszonylatban is a második legrosszabb mutató volt akkor. A rablóprivatizációval milliárdossá vált Gyurcsány Ferenc, az ellenzék vezére kiárusította az országot, szétosztotta a magyar emberek közös vagyonát. Ezzel szemben a nemzeti kormány 2010 óta jelentősen növelte az állami vagyont. Kérdezem ezért tisztelettel államtitkár urat, hogy mennyivel nőtt az állami vagyon 2010 óta. Köszönöm megtisztelő válaszát. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! Válaszadásra megadom a szót Fónagy János államtitkár úrnak. Parancsoljon, államtitkár úr!
Tisztelt Ház! Tisztelt Képviselő Úr! Az ön által bemutatott előzmények után 2010-től napjainkig 52 százalékkal, azaz 6000 milliárd forinttal növekedett az állami vagyon, a 2010 évi 11 650 milliárdról elérte idén a 17 743 milliárd forintot.Az állami vagyon növekedése mögött elsősorban az ön által is említett… - és a rablóprivatizáció során magánkézbe, jelentős számban külföldi kézbe kerültek azok a közszolgáltatást biztosító vállalatok, azok a stratégiai cégek, amelyek a magyar társadalom alapvető működését, a magyar emberek mindennapjait szolgálták. Gondolok a villanyra, a gázra, az egyéb alapvető szolgáltatásokra. Az elmúlt tíz évben dinamikusan gyarapodó állami vagyon összetételében 62 százalék az ingatlan, 21 százalék a társasági részesedés, a fennmaradó rész pedig egyéb vagyonelemek, például ingóságok. A visszavásárolt állami vagyon jelentős része, mint említettem, tehát az alapvető közszolgáltatásokat… - másodsorban az állam, a társadalom és az ország gazdagodását célozza és célozta. Ki kell emelnem az energiaszektorban végrehajtott akvizíciókat. A célzott vállalatfelvásárlásokkal létrehoztuk a nemzeti közműszolgáltatás villamosenergia-, földgáz- és távhőüzletágait működtető Nemzeti Közműveket is. [[Az elnök a csengője megkocogtatásával jelzi az időkeret leteltét.]] Köszönöm szépen. A következő egy percben folytatom. [[Taps a kormánypártok soraiban.]]
Köszönöm szépen, államtitkár úr. Viszonválaszra megadom a szót Nacsa Lőrinc képviselő úrnak. Parancsoljon!
Köszönöm szépen a szót. Tisztelt Elnök Úr! Köszönöm a választ, tisztelt államtitkár úr. Azt gondolom, hogy minden parlamenti képviselő ebben az Országgyűlésben örömmel hallhatná azt, hogy másfélszeresére nőtt a nemzeti vagyon az elmúlt tíz évben. Sajnos, a baloldalon nem tapasztaljuk ezt az örömöt, hiszem ők mindig is amellett voltak, hogy az állam rossz gazda, ők az állami nemzeti vagyont magánvagyonná tették. [[16.50]] Én örülök, hogy 2010-zel a rablóprivatizáció véget ért, és most már nem az SZDSZ-es holdudvar és nem Gyurcsány Ferenc és barátai gazdagodnak az állami pénzeken [[Közbeszólások a Jobbik soraiból.]] hanem a magyar társadalmat gazdagítja, a magyar nemzeti vagyon növekszik ingatlanokkal, földekkel, társasági részesedésekkel. Én nagyon örülök annak, hogy stratégiai ágazatokban a magyar nemzeti tulajdont ismét sikerült növelni. És látjuk azt, hogy Gyurcsány Ferenc vagyonnyilatkozatából még mindig ki-be röpködnek a százmilliók és milliárdok. Nyilvánvalóan itt is olyan kérdésekre vártunk választ Gyurcsány Ferenctől, amelyeket azóta sem tisztázott, hová tűnt egymilliárd forint a vagyonnyilatkozatából. De mindenesetre szeretném megköszönni államtitkár úrnak azt, hogy konzekvensen a nemzeti vagyon gyarapodásán dolgozik a kormány. Köszönöm szépen. [[Taps a kormánypártok soraiból.]]
Köszönöm szépen, képviselő úr. Tisztelt Országgyűlés! Viszonválasz illeti meg államtitkár urat. Öné a szó, államtitkár úr.
Tisztelt Ház! Kérem, ejtsünk egypár szót az energiaszolgáltatók mellett az egyéb stratégiai ágazatokról. Visszavásároltuk a Mol-részvényeket, az Antenna Hungáriát; a visszavásárolt vagyonnal biztosítottuk 2013-tól a rezsicsökkentést, amely eredményének megőrzéséhez továbbra is szükséges egy tudatos, célzott és az egész társadalom céljait szolgáló állami vagyongazdálkodás. Az állami vagyongazdálkodás változását mi sem bizonyítja jobban, hogy nemcsak vásárolunk, hanem az előbb említett alapvető célokhoz nem szükséges vagyonelemeket értékesítjük. Ennek átlátható, transzparens végrehajtása céljából 2015-ben létrehoztuk az elektronikus aukciós rendszert, amelynek indulása óta mintegy 60 milliárd forint bevételt értünk el átláthatóan, transzparensen és a legszélesebb vevői kör elérésének biztosításával. Köszönöm a lehetőséget. [[Taps a kormánypártok soraiból.]]
Köszönöm szépen államtitkár úr válaszát. Tisztelt Országgyűlés! 16 óra 51 perc van, az azonnali kérdések tárgyalásának végére értünk. Most kérdésekkel folytatjuk tovább munkánkat. [[Közbeszólás az ellenzék soraiból: Lejárt az idő?]] Tisztelt Képviselőtársam! 16 óra 49-kor járt le az időkeret. Sajnos házszabály szerint ezt kell hogy mondjam önnek. [[Dr. Rétvári Bence: Szájzárért kiabál, de kivonul, amikor… Nacsa Lőrinc: Nem kellett volna kivonulni!]] Tisztelt Országgyűlés! Most tehát a kérdések tárgyalására térünk rá. Rig Lajos, a Jobbik képviselője, kérdést kíván feltenni az emberi erőforrások miniszterének: „Miért hazudott a Kormány a dobai pszichiátria bezárása kapcsán?” címmel. Rig Lajos képviselő urat illeti a szó.
Köszönöm szépen a szót. Tisztelt Elnök Úr! Tisztelt Államtitkár Úr! A tavalyi év végén kerestek meg a dobai pszichiátria bezárása és az ott kezelt betegek további sorsa ügyében. A tisztánlátás érdekében írásban az emberi erőforrások miniszteréhez, illetve önhöz fordultam, melyre azt a választ kaptam: nincs szó az intézmény bezárásáról, politikai hisztériakeltés folyik. Államtitkár úr válasza akkora felháborodást keltett az érintetteknél, hogy elözönlöttek az aggódó hozzátartozók, az ott dolgozók és sümegi lakosok által írt levelek. Mivel az évek óta szerzett rossz tapasztalataim alapján a kormánynak már nem tudok hinni, ezért személyes látogatást tettem abban a csodálatos dobai kastélyban, ahol ez idáig 200 pszichiátriai beteget kezeltek. Megdöbbenve tapasztaltam, hogy az államtitkár úrtól kapott válasszal ellentétben a kastély egy részét már kiürítették, és folyamatban van a többi beteg áthelyezése is a környező kórházakba, mondjuk, például Sümegre, hajléktalanszállókba, például Tapolcára. Családtagok elmondása szerint kész tények elé állították őket, hogy oldják meg a gyógyszeres kezelésre és állandó felügyeletre szoruló hozzátartozójuk otthoni vagy szociális otthonban történő elhelyezését. Sajnos munka mellett és az intézmények végeláthatatlan várólistái miatt egyik opció sem megoldható számukra. Ezért szeretném megkérdezni államtitkár urat a következőkről: mi lesz a betegek sorsa? A Sümegre kerülő betegek miként lesznek elkülönítve a járóbeteg-szakellátás épületétől és a gyermekorvosi rendelőtől? Mivel eleve óriási a szakemberhiány a szociális szférában és az egészségügyben, miként oldják meg a betegek ellátását? Végezetül, de nem utolsósorban: kinek kell a kastély? És egy nagyon fontos kérdés: a hajléktalanszállóra, Tapolcára helyezett ellátottakkal vagy gondozottakkal mi lesz április végén, amikor a krízisidőszak lejár, és tapolcai érintettsége ezeknek a betegeknek, gondozottaknak nincs? Várom megtisztelő, őszinte és szakmaiságban hemzsegő, de politikától mentes válaszát. [[Taps a Jobbik soraiból.]]
Köszönöm. Tisztelt Országgyűlés! A kérdésre Rétvári Bence államtitkár úr válaszol. Öné a szó, államtitkár úr.
Köszönöm szépen a szót, elnök úr. Tisztelt Képviselő Úr! Tisztelt Ház! A dobai telephely mintegy 200 ágyat működtet a pszichiátriai rehabilitációs szakmában. Sümegen található a kórháznak a krónikus pszichiátriai és belgyógyászati osztálya, valamint kizárólag Sümegen működik a megyei aktív pszichiátriai osztály is. Az elmúlt húsz évben jelentősen változtak a mentális zavarok kezelési lehetőségei, valamint a kezelési lehetőségek hatékonysága is, ebből adódóan a betegek egyre nagyobb része kezelhető kórházi falakon kívül. A veszprémi gondozói minta több évtizedes hagyománnyal rendelkezik, az úgynevezett közösségi pszichiátriai ellátás, amely a korszerű európai iránynak is megfelel. Lényege a kezelés minél inkább a beteg saját lakóhelyén, környezetében, családi, szociális közösségében történő folytatása. A pszichiátriai fekvőbeteg-kapacitások újragondolása és modernizálása régi szakmai igény. Ehhez adnak segítséget azok a különböző pályázati források is, amelyek lehetővé teszik a pszichiátriai járóbeteg-szakellátás további fejlesztését. Egy korábbi pályázat révén, melynek az volt a címe, hogy „Pszichiátriai ellátórendszer strukturált fejlesztése keretében a szakellátások minőségének és hozzáférésének javítása”, ebben a kiemelt projektben történhetett meg a pszichiátriai osztály fejlesztése is. Biztosíthatom önt, hogy beteg nem marad ellátatlanul, ahogy eddig is, úgy ezután is hozzáfér minden beteg a számára szükséges egészségügyi ellátáshoz. A leadott kérdésében kitért a korábbi 400 milliós, kastély körüli felújításra is. Ennek tartalmaként a kastély körüli park vízrendszerének és kertjének rekonstrukciójára 400 millió forint költségvetési forrást tudtunk fordítani. Az első ütemben a park vízrendszerének és térszerkezetének a helyreállítására; ebben a kastély parkja újult meg, így 2015 őszére újulhatott meg az angolkert is. Az épület csaknem százhektáros parkjának a rehabilitációjára fordított összeget a Nemzeti Fejlesztési Minisztérium is még megtoldotta, valamint a Bakonyerdő is, egyrészről készpénzzel, másrészt pedig faanyagokkal segített. [[Szilágyi György: Kinek kell a kastély?]] Tehát, tisztelt képviselő úr, továbbra is minden ellátottnak az ellátása biztosított lesz. Köszönöm szépen. [[Szilágyi György: Kinek kell a kastély?]]
Köszönöm államtitkár úr válaszát. Tisztelt Országgyűlés! Gurmai Zita és Mesterházy Attila, az MSZP képviselői, kérdést kívánnak feltenni az alapvető jogok biztosának: „További kérdések a dobai pszichiátriai intézetről” címmel. Gurmai Zita képviselő asszonyt illeti a szó.
Köszönöm szépen. Tisztelt Biztos Úr! Bár nem gondoltam, hogy ez a sorrend. Az egészségügyi ellátáshoz való jog ma Magyarországon több oldalról is alapjogi védelmet élvez, egyrészt azért, mert az ellátás a testi és lelki egészség elérését közvetlenül szolgálja, másrészt azért, mert a járulékfizetésen keresztül a beteg az alkotmányos tulajdonvédelem által garantált jogot szerez az egészségügyi ellátásra. Úgy vélem, ezért fel kell hívnom a figyelmét a Veszprém megyei Csolnoky Ferenc Kórház pszichiátriai osztályán tapasztalható körülményekre. Ez az osztály Doba városában található egy kastélyban, amely két épületből áll. A kastély egyik épületének tetőszerkezete megrogyott, majd beszakadt, így az épületet teljes egészében ki kellett üríteni, és a betegeket sok esetben nem tudták elszállásolni a megmaradt épületben. Akik maradtak, sem jártak jól, hiszen nem megoldható a különböző súlyosságú betegek egymástól való elválasztása, így a legsúlyosabb mentális zavarral küzdő betegek és az enyhébb betegséggel küzdők is egy légtérben tartózkodnak. Ez ügyben több kérdést is feltettem az EMMI-nek, amelyben azonban tagadták, hogy a dobai kórház kiürítését terveznék. Az első kérdésem után azonban egy, a kórházban dolgozó személy névtelen levelet írt számomra, amelyben részletes leírást ad a kórház pszichiátriai osztályának bezárásáról. Részletesen beszámol arról, hogy milyen ütemezéssel, milyen határidőkkel és módszerekkel kívánják ezt megvalósítani, továbbá arról is, hogy a dobai pszichiátriát teljes egészében be akarják zárni, és a 200 ágyas intézményben már most is alig több mint száz ágyon folyik az ellátás. Míg nekem az EMMI arról beszélt, hogy nem akarják az osztályt bezárni, addig Rig Lajos képviselőtársamnak már a XXI. századi egészségügyi folyamatokra hivatkozva mentegetik a Dobán kialakult helyzetet. Ezért kérdezném biztos urat, terveze vizsgálatot a dobai pszichiátria ügyében, vagy folyike jelenleg vizsgálat. Amennyiben nem, miért nem? Amennyiben nem, abban az esetben ön azon az állásponton van, hogy a súlyos pszichés problémákkal küzdő emberek ellátáshoz való joga relativizálható? Ön szerint hajléktalanszállón a pszichés betegek megkapjáke azt az ellátást, amire szükségük van? Kérem biztos urat, hogy az ügyben sürgősen folytasson le vizsgálatot. Kérem, lépjen az áldatlan állapotok megoldása érdekében. Köszönöm szépen. [[17.00]]
Köszönöm. Tisztelt Országgyűlés! Megadom a szót Kozma Ákos úrnak, az alapvető jogok biztosának. Biztos úr!
Köszönöm szépen. Tisztelt Elnök Úr! Tisztelt Képviselő Asszony! Tisztelt Országgyűlés! Mindenekelőtt engedjék meg, hogy megköszönjem, hogy megtiszteltek érdeklődésükkel és kérdésükkel. Elöljáróban engedjék meg, hogy kiemeljem azt, hogy az ombudsmani jogvédő munka során magam is arra törekszem, hogy megőrizzem az ombudsmani intézmény szakmai tekintélyét, függetlenségét és természetesen minden helyzet objektív megítélésének a lehetőségét, ezért a pontos körülményekről való hiteles tájékozódás, ombudsmani vizsgálat hiányában az ügyben előzetes jogi állásfoglalás kiadására nincsen lehetőségem. Az Alaptörvény szerint az alapvető jogok biztosa alapjogvédelmi tevékenységet lát el akként, hogy az alapvető jogokkal kapcsolatban tudomására jutott visszásságokat kivizsgálja vagy kivizsgáltatja, orvoslásuk érdekében általános vagy egyedi intézkedéseket kezdeményez. A biztosról szóló törvény pedig kifejezetten hangsúlyozza a megkülönböztetett figyelem kötelezettségét a leginkább veszélyeztetett társadalmi csoportok jogainak védelme érdekében. Tisztelt Országgyűlés! A Veszprém megyei Csolnoky Ferenc Kórház pszichiátriai, rehabilitációs és szocioterápiás osztály mint egészségügyi intézmény dobai telephelye kapcsán jelenleg nem folyik vizsgálat a hivatalunkban, tekintettel arra, hogy sem a betegek, sem pedig a dolgozók részéről nem érkezett sem az elhelyezés, sem pedig az intézmény bezárása miatt panasz. [[Rig Lajos: Mert nem mernek, biztos úr! Nem mernek! Az elnök csenget.]] Az alapvető jogok biztosaként azonban kiemelt feladatomnak tekintem, hogy azon ügyekben is tájékozódjam, amelyekben ugyan vizsgálat nem folyik, ám felmerülhet az alapjogi visszásság gyanúja. Ebben a konkrét ügyben, amit a képviselő asszony említett, munkatársaim utasításomra már megkezdték a tájékozódást, és a megismert információk kiértékelését követően tudom eldönteni egy esetleg vizsgálat megindításának a szükségességét. Addig azonban, tisztelt képviselő asszony és képviselő úr, akik előterjesztették a kérést, szíves türelmüket kell hogy kérjem. Köszönöm szépen.
Megköszönöm a biztos úr válaszát. Tisztelt Országgyűlés! Oláh Lajos, a DK képviselője, kérdést kíván feltenni az innovációért és technológiáért felelős miniszternek: „Miért nem tesz semmit a kormány a mobilparkolás díjainak mérséklése érdekében?” címmel. Képviselő úr, öné a szó.
Köszönöm a szót, elnök úr. Tisztelt Államtitkár Úr! Tisztelt Képviselőtársaim! Ma már szinte mindenki rendelkezik mobiltelefonnal, és akár az autósok tekintetében, akár az állam, akár az önkormányzat tekintetében, azt gondolom, mindenkinek előnyös lenne, ha minél többen fizetnénk mobillal, csökkenne a készpénzforgalom, kevesebb működtető parkolóautomatára lenne szükség. Az állami tulajdonú Nemzeti Mobilfizetési Zrt. azonban minden befizetett 100 forintból 10 forintot hazavisz, elvisz, elkölt, ezen túlmenően minden egyes elindított telefonos, mobilos parkolás után a kényelmi díjból még 50 forintot szintén a Nemzeti Mobilfizetési Zrt.-nek utalunk át. Ezen túlmenően azt látjuk, hogy a különböző piaci mobilszolgáltatók eltérő díjat számláznak ki egy olyan szolgáltatás esetén, amit az állam teljes módon kontrollál: 1-2,5-szeres a szorzó ahhoz képest, hogy melyik mobilszolgáltatónál van telefonkártyája az embernek. Éppen ezért, tisztelt államtitkár úr, egy ilyen törvényjavaslat került benyújtásra, amelyet a Gazdasági bizottság ma leszavazott, remélem, csak véletlenül, mert nem konzultáltak önökkel, és a kormány tudná azt támogatni, hogy maradjon több pénz az önkormányzatoknál, és ezt a 10 százalékot csökkentsük le. [[Dr. Rétvári Bence: Hogyhogy most jutott eszébe?]] A törvényjavaslatban 2,5 százalék volt, de azt gondolom, ebben lehet rugalmasnak lenni, a cél az, hogy minél több pénz maradjon az önkormányzatoknál. Szerintem semmi oka nincs annak, hogy a kényelmi díjból is kapjon a Nemzeti Mobilfizetési Zrt. Azt gondolom, le lehetne vinni konkrétan az 50 forintot nulla forintra, és a piaci mobilszolgáltatóknál pedig valamiféle egységesítésre lenne szükség, a törvényjavaslat 30 forintot tartalmazott. Az a kérdésem, tisztelt államtitkár úr, hogy a kormány tudjae azt támogatni, hogy a Nemzeti Mobilfizetési Zrt. helyett inkább az önkormányzatoknál maradjon a pénz. Köszönöm szépen.
Köszönöm, képviselő úr. Tisztelt Országgyűlés! A kérdésre Schanda Tamás államtitkár úr válaszol. Öné a szó, államtitkár úr.
Tisztelt Elnök Úr! Tisztelt Országgyűlés! Tisztelt Képviselő Úr! A mobilparkolásban is használt nemzeti mobilfizetési rendszer működése sikeres, ez vitathatatlan, és ezt mutatják az önök által figyelmen kívül hagyott tények.A 2014-es indulása óta sem igazolódtak be az ellenzéki pártok által gerjesztett negatív és alaptalan várakozások, látványosan nőtt a rendszerben lebonyolított elektronikus tranzakciók száma, és ki lehet jelenteni, hogy valójában Európa egyik legkorszerűbb és leginnovatívabb közszolgálati mobilfizetési rendszere jött létre Magyarországon. A nemzeti mobilfizetési rendszer egységes csatlakozási és szolgáltatásnyújtási feltételrendszert biztosít a szereplőknek, ennek köszönhetően mára már 27 viszonteladó csatlakozott a rendszerhez, köztük egyébként magyar kkv-k, magyar startupok, és ennek köszönhetően a korábban domináns sms-, illetve hívásalapú fizetés mellett egyre népszerűbbek az internetalapú mobiltelefonos alkalmazások. Ezek használatával az állampolgárok már az elmúlt években is a mobilszolgáltatók sms-alapú parkolásánál jóval kisebb kényelmi díjjal és külön kommunikációs költségek nélkül tudták igénybe venni ezt a szolgáltatást. A nemzeti mobilfizetési rendszer működési modelljének része a végfelhasználó ügyfelektől szedett, kényelmi díjnak hívott díjtétel. A rendszerhez csatlakozott nagyszámú viszonteladók között piaci verseny folyik az ügyfelekért, ezért az állam jelenleg nem tiltja meg és nem is korlátozza, hogy a jogszabályban rögzített tranzakciós díj mértékén felül az adott viszonteladó szolgáltató magasabb tranzakciós díjat kérjen az ügyfeleitől. A kormány azonban most is azon dolgozik, hogy ezt az országos rendszert hozzáigazítsa és folyamatosan fejlessze korunk igényeihez, és a tervek között egyébként szerepel a díjstruktúra olyan átalakítása is [[Az elnök csengetéssel jelzi az időkeret leteltét.]] ami még kedvezőbb módon szolgálja a fogyasztók és a mobilfizetési piac szereplőinek érdekeit. Köszönöm megtisztelő figyelmét. [[Taps a kormánypártok soraiban.]]
Megköszönöm államtitkár úr válaszát. Tisztelt Országgyűlés! Csárdi Antal, az LMP képviselője, kérdést kíván feltenni a Miniszterelnökséget vezető miniszternek: „A Budai Várnegyed beruházásai is csak az elitnek kedveznek?” címmel. Öné a szó, képviselő úr.
Köszönöm szépen a szót. Tisztelt Ház! A budai Vár épületeinek védelme, felújítása számunkra is támogatandó, kiemelt feladat és kötelesség. Fontos azonban, hogy ne csak a turistaáradat kiszolgálását, hanem a várnegyedben élők védelmét és megelégedettségét is szolgálja ezen felújítások összessége.Fodor Gergely, a budai várnegyed területén megvalósuló kormányzati beruházásokkal kapcsolatos egyes feladatok ellátásáért felelős kormánybiztos korábban azt nyilatkozta, hogy a Budavári Palota és a polgárváros sorsa elválaszthatatlan egymástól, és rendszeres kutatásokat végeznek a helyi lakók igényeinek megismerésére. Orbán államtitkár úr tájékoztatása szerint ebből a célból készültek kutatások, köztük a Vár-25 kutatás, amelynek hatástanulmánya önök szerint választ ad arra, hogy a várnegyed fejlesztése milyen hatással lesz a polgárváros lakóinak mindennapjaira és a várnegyed közlekedésére. Mint a körzet országgyűlési képviselője szeretném kérdezni illő tisztelettel, hogy hol érhető el ez a hatástanulmány, ennek a hatástanulmánynak az eredménye, mikor ismerhetik meg az érintettek, tehát a polgárvárosban élők, a várnegyedben élők. Mire számíthatnak a várnegyed lakói? Figyelembe vettéke a megnövekvő forgalmat a levegőminőség tekintetében? Figyelembe vettéke a megnövekvő forgalmat a köztisztaság tekintetében? Tervezike zöldterületek bővítését? Miniszter úr, hogyan tervezik elérni, hogy a budai várnegyed turistalátogatottsága növekedjen, de mégse alakulhasson ki a bulinegyedhez hasonló állapot, a mindennapi életet nehezítő harc a látogatók és az ott élők között? Miniszter Úr! A budai várnegyed is az elit kiváltságos területe lesze vagy minden magyar számára elérhető kulturális és történelmi jelentőséggel bíró nemzeti kincs? Várom megtisztelő válaszát. Köszönöm szépen.
Köszönöm, képviselő úr. Tisztelt Országgyűlés! Megadom a szót Orbán Balázs államtitkár úrnak. Parancsoljon, államtitkár úr!
Tisztelt Elnök Úr! Tisztelt Ház! Tisztelt Képviselő Úr! Igyekszem tartani a kétperces időkeretet. Azt gondolom, érdekazonosság van közöttünk abban a tekintetben, hogy a Várban élő polgárok igényei, elvárásai az elsődlegesek számunkra. Olyan fejlesztésekben és megoldásokban gondolkodunk, amelyek megfelelően csökkentik az autós terhelést. Nemcsak beszélünk erről, hanem, mondjuk, ha a Szent György tér autómentesítésére gondol, akkor azt tudom önnek mondani, hogy ilyen és ehhez hasonló forgalomcsillapítási terveink vannak továbbra is. [[17.10]] A Várban élők egyébként joggal vetik fel parkok, kertek hiányát, a meglévő zöldterületek, sétányok elhanyagolt állapotát. A nemzeti Hauszmann-programban ilyen típusú intézkedések is szerepelnek, megújulnak a várkertek, várfalak, parkok, kertek, sétányok. Ezeknek az első eredményei egyébként már most is jól láthatóak. Szintén a Várban élő helyieknek, tehát magyaroknak az érdekét szolgálja az, hogy futókört, játszóteret alakítunk ki a Palotanegyedben; több mosdót, pelenkázót, szemetest, padot helyezünk ki. Természetesen mindez amellett történik, hogy az épített örökségünk is folyamatosan újul meg: a Főőrség, a Stöckl-lépcső, a lovarda, a Csikós-udvar akadálymentesítése, a déli összekötő szárny rekonstrukciója. Ezek mind azok a projektek, amelyek jelen pillanatban is folyamatban vannak. A Barcelonában és a Velencében tapasztalható tömegturizmus elkerülése érdekében pedig a látogatókat igyekszünk irányítani, tehát szervezett keretek közé terelni, és csökkenteni a turistabuszok forgalmát. Azt hiszem, ez is mutatja, hogy ebben a tekintetben nincs véleménykülönbség köztünk. A Hauszmann-terv 2014 óta elérhető. A Hauszmann-program már ennek a tervnek a végrehajtását szolgálja. Folyamatos a konzultáció a Várban élőkkel és a szakmai szervezetekkel. Az ön által is említett Vár-25 kutatás hatástanulmányát pedig ön bármikor kikérheti a Várkapitányság Nonprofit Zrt.-től. Azt gondolom, nem várta el tőlem, hogy ebben a két percben [[Az elnök a csengő megkocogtatásával jelzi az időkeret lejártát.]] felolvassam önnek. [[Csárdi Antal közbeszól.]] Köszönöm szépen a szót.
Köszönöm szépen államtitkár úr válaszát. Tisztelt Országgyűlés! Tordai Bence, a Párbeszéd képviselője, kérdést kíván feltenni az emberi erőforrások miniszterének: „Miért nem emelik a pedagógusok bérét?” címmel. Tordai Bence képviselő urat illeti a szó.
Köszönöm a szót, elnök úr. Tisztelt Államtitkár Úr! Ma egy kezdő pedagógus szerencsésnek mondhatja magát, ha havi nettó 150 ezer forintot hazavihet, és ebből kell fizetnie a rohamosan dráguló lakhatást, a rezsit, az élelmiszerköltségeket, törlesztenie a diákhitelét, félretenni az első saját lakás vásárlására, és akkor a gyereknevelés költségéről még nem is beszéltünk. Ha viszont elmegy egy multihoz pénztárosnak, akkor ennek a pénznek a másfél-kétszeresét is megkapja. Ezek után nehéz megindokolni, hogy miért választaná bárki is a pedagógusi pályát, hacsak nem hivatástudatból, de visszaélés kizárólag erre hagyatkozni. Nem csoda, hogy súlyos tanárhiány van ma Magyarországon. Az elmúlt öt évben az alapbér semmit nem nőtt, és azoknak a szemét is kiszúrták néhány tízezer forintos emeléssel, akik több évtizede a pályán vannak. Elvették a kiegészítő pótlékokat, majd visszaadták ugyanazt, fizetésemelésnek hazudva. Ez nem béremelés, hanem a statisztikák meghamisítása, amit itt az elmúlt években csúcsra járatott a kormány. A pedagógusokat viszont az érdekli, hogy a hónap végén mennyivel többet - ha többet - tudnak hazavinni, nem pedig az, hogy a kormány hogyan zsonglőrködik a számokkal. Miniszter Úr! Válaszoljon, kérem a következő kérdésekre - vagy államtitkár úr, ha csak ön van itt. Tervezie a kormány, hogy a bérek vetítési alapját 2014 után végre ismét a minimálbérhez igazítják, ahogy azt annak idején ígérték, hogy így nettó 66-166 ezer forinttal nőhessen a tanárok fizetése? Tervezike a többletmunkáért járó helyettesítések, adminisztrációs feladatok és hasonlók után járó pótlékok visszaemelését a rendszerbe? Tervezike az egész életpályamodell felülvizsgálatát, különös tekintettel a béremelésekre? Kíváncsian várom részletes, alapos és őszinte válaszát.
Köszönöm szépen, képviselő úr. Tisztelt Országgyűlés! Megadom a szót Rétvári Bence államtitkár úrnak. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Tudja, fura egy olyan politikustól hallani ezeket a szavakat, mondatokat, igényeket, aki egy olyan politikai szövetségben politizál, amely politikai szövetség Magyarország rendszerváltás utáni történetében egyetlenegyszer csökkentette a pedagógusok bérét, hiszen az a politikai közösség, amelyet sokféle névvel illethetünk, de amelynek ön is harcos tagja, az egyetlen, amelyik a pedagógusok éves keresetét csökkentette. Egyik évben kisebb volt, mint az azt megelőző évben, és mindemellett pedig még 15 ezer pedagógust el is bocsátottak egyik napról a másikra vagy egyik tanévről a másikra, tisztelt képviselő úr. És ezután ön kevesli azt, hogy az elmúlt években, hogyha összehasonlítja a kormányzásunk kezdetét és az idei évet, idén 390 milliárd forinttal többet költünk egy évben pedagógusbérre, mint amennyit a 2010-re elfogadott költségvetés tartalmazott. Csak ebben az esztendőben 390 milliárddal költünk erre többet, nagyon helyesen. Ebben benne van az 50 százalékos általános pedagógusbér-emelés; ebben benne vannak a különböző minősítések miatti béremelkedések. Az idei évben is a minősítések miatt - pedagógus I.-ből pedagógus II. kategóriába - körülbelül 17 ezer pedagógusnak körülbelül 30-35 ezer forinttal emelkedik meg a fizetése, de van 10 ezer pedagógus, aki mesterpedagógus fokozatban 70 ezer forinttal magasabb fizetést kap. Ebben a 390 milliárdban már benne van az idei 30 százalékos szakképzési béremelés, és benne van annak az iskolaigazgatói béremelésnek is a fedezete, amelyet ön itt képviselőként nem támogatott az Országgyűlésben. Most felállt, és azt mondta, hogy magasabb pedagógusbérek kellenének. De ezelőtt pár hónappal, amikor a szavazatával is, mondjuk, az iskolaigazgatói béremeléseket támogathatta volna, nem tette meg, tisztelt képviselő úr. [[Tordai Bence közbeszól.]] Úgyhogy mi ezekkel igyekszünk a pedagógusbéreken javítani. Talán ön is látta a felvételi számokat, hogy a felsőoktatásban már körülbelül 30 százalékkal többen jelentkeznek pedagógusnak, mint 2010-ben. Tehát sikerült az ösztönző hatást [[Az elnök a csengő megkocogtatásával jelzi az időkeret lejártát.]] vagy a pálya vonzóságát növelnünk az elmúlt esztendőkben. Köszönöm szépen. [[Taps a kormányzó pártok padsoraiból.]]
Köszönöm szépen államtitkár úr válaszát. Tisztelt Országgyűlés! Ágh Péter, a Fidesz képviselője, kérdést kíván feltenni a Miniszterelnökséget vezető miniszternek: „Miért folytatódik a Magyar Falu Program?” címmel... - „Miként folytatódik a Magyar Falu Program?” címmel. [[Derültség. Közbeszólás az ellenzéki pártok padsoraiból: Nem mindegy! Közbeszólás a kormányzó pártok padsoraiból: Az is kiderül…]] Ágh Péter képviselő urat illeti a szó.
Tisztelt Államtitkár Úr! Magyarország Kormánya az önkormányzatok irányába több lépcsőben nyújtott komoly segítséget és partnerséget. Első körben átvállalta a szocialista időszakból megörökölt adósságot, és fejlesztési támogatást biztosított azoknak, akik nem rendelkeztek ilyennel. A megyei jogú városok esetében évtizedes álmok megvalósítására nyílt mód a „Modern városok” program keretében. Eközben elindult annak a tervnek a megvalósítása is, melynek révén a megyeszékhelyeket bekapcsolják a gyorsforgalmi utak hálózatába is, amely nem csupán nekik, hanem az egész térségnek kitörést jelent. Bizonyítja ezt nálunk a 86-os megépítése. Fontos lépés volt az is, hogy elindult a „Magyar falu” program, mely az 5 ezer fő alatti kistelepüléseket célozza. Választókerületemben, Észak-Vas megyében is számos kezdeményezés valósulhat meg ezáltal. Szolgálati lakások, orvosi rendelők, utak, járdák, óvodák, óvodai udvarok, polgármesteri hivatalok, helyi közösségi terek újulhatnak meg, temetők kerülhetnek méltó állapotba kormányzati támogatásokból. Emellett orvosi eszközök, falubuszok, közterületet rendben tartó gépek beszerzésére is mód nyílik. Látható, hogy az egyes alprogramok összefüggnek egymással, így segítve a kistelepülésen élők életminőségének javítását. Az érdeklődés óriási, a tapasztalatok jók, nekem is volt már szerencsém több átadáson részt venni. A megvalósult fejlesztések mind az adott falut szolgálják. Tisztelt Államtitkár Úr! Választókerületemhez 77 település tartozik, melyből három várost leszámítva mind 5 ezer fő alatti. Célunk, hogy megőrizzük ezeket a csodálatos helyeket, ahogy örökségként megkaptuk az előttünk járóktól, hogy át tudjuk adni az újabb nemzedékeknek. Észak-Vas megye további építése érdekében ezért bízunk a „Magyar falu” program folytatásában, hiszen még sok elképzelést kell megvalósítanunk. Fentiekre figyelemmel tisztelettel kérdezem, hogy miként folytatódik idén a „Magyar falu” program. Köszönöm, megtisztelő válaszát várom. [[Taps a kormányzó pártok padsoraiból.]]
Köszönöm szépen, képviselő úr. Tisztelt Országgyűlés! A kérdésre Orbán Balázs államtitkár úr válaszol. Öné a szó, államtitkár úr.
Köszönöm a szót. Tisztelt Elnök Úr! Tisztelt Ház! Tisztelt Képviselő Úr! Először is, a félreértések elkerülése végett rögzíteném, hogy továbbra is kiemelt célja a kormánynak a magyar falvak népességmegtartó képességének növelése, és ennek egyik zászlóshajóprojektje a „Magyar falu” program. Így ennek megfelelően 2020-ban is folytatódik és bővül ez a program, ideértve a falusi CSOK-ot, a pályázati lehetőségeket és a mellékúthálózat fejlesztését is. A pályázati kör 2020-ban három fő pillérre terjed ki: szolgáltatásfejlesztés, infrastruktúra- és eszközfejlesztés, valamint az identitástudat erősítése. A támogatások formája minden esetben vissza nem térítendő, 100 százalékos hazai támogatás, 100 százalékos előleg formájában. Ezekre az alprogramokra 40 milliárd forintos költségvetési forrás már rendelkezésre áll. A kedvezményezetti kör is tovább bővül, hiszen a helyi önkormányzatokon, egyházi szervezeteken túl a helyi civil szervezetek is megjelenhetnek. A Falusi Útalap keretében pedig 2020-ban újabb 50 milliárd forint jut az útfelújításokra, ez a tervek szerint 174 útszakaszt mind a 19 megyében, 367,7 kilométer hosszban fog érinteni. [[17.20]] A pályázatok esetében természetesen a fent említett fejlesztések nem kerülik el Vas megyét sem: kétszáznál is több sikeres benyújtott pályázat és mintegy hárommilliárd forint fogja szolgálni a térség fejlődését. Ebből az ön választókerületét érintően is több mint száz sikeres pályázattal kalkulálhatunk, több mint egymilliárd forint értékben. Az eredményes pályázati tevékenységnek köszönhetően többek között a nemzeti és helyi identitás erősítésére eddig Vas megyében 300 millió forintot, falu- és tanyagondnoki szolgálat támogatására 250 millió forintot, orvosi rendelőkre közel 200 millió forintot, óvodafejlesztésre pedig 225 millió forintot tudtunk biztosítani, és azt reméljük, hogy a program legalább ilyen erővel ebben az évben és a következő években is dübörögni fog. Köszönöm szépen a türelmet és a szót, elnök úr. [[Taps a kormánypártok soraiban.]]
Köszönöm szépen az államtitkár úr válaszát. Tisztelt Országgyűlés! Ander Balázs képviselő úr, a Jobbik képviselője, kérdést kíván feltenni az emberi erőforrások miniszterének: „Meddig veszik még semmibe 80.000 dél-somogyi polgár egészséghez-élethez való jogát?” címmel. Ander Balázs képviselő urat illeti a szó.
Köszönöm szépen. Elnök Úr! Államtitkár Úr! Az Eurostat adatai szerint a rákos halálozások tekintetében is gyászos mutatókkal bír Magyarország. Hazánk az uniós mezőny sereghajtója: minden negyedik honfitársunk a rettegett betegség miatt veszíti életét, évente mintegy 34 ezer ember; ez több mint Szekszárd vagy éppen Gyula teljes lakossága.Egy olyan rendkívül rossz népesedési és mortalitási adatokkal rendelkező térségben, mint amilyen Somogy megye déli része, bizony igen fontos lenne a korai felismerés és a diagnózis, mondhatni, életet menthetne, értékes éveket nyerhetne vele számos, szeretteit féltő család. Az 1976-ban átadott, valaha szebb napokat látott és egykor több mint 700 ággyal rendelkező nagyatádi kórházban erre lehetőség is lenne, hiszen idestova egy éve, hogy átadták a CT-osztályt, csakhogy valamilyen irracionális és embertelen ok miatt mind a mai napig nem biztosítják a nagyatádi CT járóbeteg-finanszírozását, annak áldásait csak a kórház fekvőbetegei vagy a mélyen a zsebükbe nyúlók élvezhetik. A többieknek marad a sok nyűggel járó kaposvári utazgatás és az ottani várólista. Államtitkár úr, mondom, várólista, márpedig aki időt nyer, az életet nyerhet. Nonszensz, hogy a nagyatádi CT-kapacitás megdöbbentő módon messze kihasználatlan, hiába könyörög a város független polgármestere, hiába javasolom a költségvetési módosítók sorában, vagy kérem én magam is a tarthatatlan helyzet rendezését. Államtitkár úr, kérem, hogy konkrét és lehetőleg mielőbbi időpontot megjelölő válaszában tegyen bizonyságot amellett, hogy végre megoldják ezt a súlyos problémát. Meddig veszik még semmibe 80 ezer dél-somogyi polgár élethez, egészséghez való jogát? Meddig büntetik még Nagyatádot és annak környékét? Várom válaszát. [[Taps a Jobbik soraiban. Szórványos taps az MSZP, a DK és az LMP soraiban.]]
Köszönöm, képviselő úr. Tisztelt Országgyűlés! A kérdésre Rétvári Bence államtitkár úr válaszol. Öné a szó, államtitkár úr.
Köszönöm szépen a szót, elnök úr. Tisztelt Képviselő Úr! Tisztelt Ház! A nagyatádi kórház 95 millió forint értékben kapott egy 16 szeletes CT-berendezést pontosan azért, hogy az abba a kórházba kerülő betegek számára minél gyorsabb diagnózist tudjon produkálni. Nem ez az egyetlen kórház, ahol ilyenek történnek, hiszen 91 kórház újult meg országszerte 2010 óta részben vagy egészben, 54 rendelőintézet és 107 mentőállomás korszerűbb, valamint teljesen új 23 rendelőintézet és 34 új mentőállomás jött létre. Eddig is a nagyatádi kórházban lévő CT több száz beteg vizsgálatát végezte el [[Ander Balázs: Fekvőbetegét.]] , ahogy ön is említette, tisztelt képviselő úr, elsősorban a fekvőbetegosztályról, sőt a fekvőbetegosztályról tudta ezeket a vizsgálatokat elvégezni. Tehát azt hiszem, fontos Nagyatád életében is, hogy akik bekerültek oda kórházba, most már az ottani CT-berendezéssel tudják a helyzetüket pontosabban meghatározni.Arra, hogy hogyan lehetne még több többletforrás arra, hogy ne csak a fekvőbetegosztályon, hanem a járóbeteg-rendelésben is segíteni lehessen a betegeken, az a javaslat született, hogy vannak a kórháznak bizonyos szüneteltetett kapacitásai, vannak ki nem használt TVK-i akár tízmilliós vagy több tíz milliós nagyságrendben, és ez a forrás átcsoportosítással jelenthet lehetőséget arra a kórháznak, hogy a járóbetegrész is tudja használni ezt a CT-t. Ugyanakkor szerintem nagyon fontos, hogy most már ott is ez a berendezés megtalálható, fontos, hogy az elmúlt szűk egy esztendő alatt több száz betegnek a diagnózisát tudta segíteni, és azt hiszem, mindnyájan örülhetünk, hogy ezeknek az embereknek az életében tudott segíteni, és szerintem igenis büszke lehet ön is arra, hogy Nagyatádon is van CT, és egyelőre a fekvőbeteg-ellátásban, de bízunk benne, hogy a későbbiekben a járóbeteg-ellátásban is tud segíteni az ottani betegeken. [[Ander Balázs: De mikor, államtitkár úr? Mikor?]] Köszönöm szépen. [[Taps a kormánypártok soraiban.]]
Köszönöm szépen államtitkár úr válaszát. Tisztelt Országgyűlés! Ungár Péter, az LMP képviselője, kérdést kíván feltenni az emberi erőforrások miniszterének: „Mikor becsüli meg végre a kormány a közalkalmazottak nélkülözhetetlen munkáját?” címmel. A kérdés megválaszolásával miniszterelnök úr a téma szerint feladat- és hatáskörrel rendelkező Palkovics László innovációért és technológiáért felelős miniszter urat bízta meg. A kérdésre miniszter úr felkérésére Schanda Tamás János államtitkár úr válaszol. Öné a szó, képviselő úr.
Köszönöm szépen a szót. Egy önellentmondás feszíti a Fidesz politikáját, az, hogy folyamatosan a jó gazdasági eredményekről beszél, mégis azok az emberek, akik az államnak dolgoznak, s ezen belül is leginkább a közalkalmazottak, megalázó béreket kapnak. Az a helyzet, hogy 139 helyen változik a közalkalmazotti bértábla 2020-ban, de ebből a 139 változásból minden egyes változást a minimálbér és a garantált bérminimum bruttó összegének 8-8 százalékos változása jelenti. Az a helyzet, hogy ha pótlékok nélkül nézzük, több ezer közalkalmazott a minimálbért kapja 2020-ban, és a közalkalmazottak többsége nem kap többet, mint a garantált bérminimum. Emellett a közalkalmazottaknak önök nem engedik meg, hogy sztrájkoljanak, hiszen a bírósággal egy ilyen kafkai, A per című könyvnek a folyamatosan új fejezetét kell megírniuk azzal, hogy nem mondják el, mi az elégséges szolgáltatás, és továbbmegyek: a közalkalmazottak egy jelentős részénél, például a szociális dolgozóknál nem engedik meg azt, hogy kollektív szerződéseket kössenek. Az a helyzet, hogy ezek az emberek azok, akik miatt az állam egyáltalán működni tud, akik a nagy állami ellátórendszert működtetik, és ezeknek az embereknek a munkája nincs kellően megbecsülve. 55 éves korukig a közalkalmazottak döntő többsége csak a garantált bérminimumra számíthat, és nagyon-nagyon kicsi a különbség aközött, amikor valaki egy érettségivel kezdőként elkezd mint közalkalmazott dolgozni, és mondjuk, valaki 20 év szakmai tapasztalattal, szakirányú végzettséggel teszi ezt. Az, hogy a garantált bérminimum fedi le a bértábla jelentős részét, azt jelenti, hogy nem becsüli meg a kormány azt, ha valaki az államnak dolgozott 20-30 évig; nem becsüli meg a kormány azt, ha valaki szakirányú képzettséget szerzett azért, hogy a közalkalmazotti munkáját jobban el tudja látni. Ez így megalázza ezeket az embereket, és az Orbán-kormány 10. évében ne hivatkozzon arra, hogy mi történt akkor, 2009-ben, amikor én érettségiztem. Köszönöm szépen. [[Szórványos taps a DK és az MSZP soraiban.]]
Tisztelt Országgyűlés! Megadom a szót Schanda Tamás államtitkár úrnak.
Tisztelt Elnök Úr! Tisztelt Országgyűlés! Tisztelt Képviselő Úr! A kormány a közszolgálatban dolgozók anyagi megbecsülésének növelése érdekében jelentős lépéseket tett már eddig is, számos ágazatban, így például az egészségügyi szakdolgozók, a rendőrök, a honvédelmi dolgozók esetében is valódi karrierlehetőséget kínáló életpályákat alakított ki és ágazati bérintézkedéseket vezetett be. A bérek rendezése esetében is felelős módon, a gazdaság teljesítőképessége és a költségvetés egyensúlyi helyzete által biztosított keretek között hozza meg az intézkedéseit a kormány. Jól látjuk, hogy mi a következménye annak, ha valaki ezeket a döntéseket nem így hozza meg. Ezek egymás után, a felelős gazdálkodást szem előtt tartva fedik le a közszféra egyre szélesebb területét. A bérfejlesztések tekintetében azonban a kormány szakított azzal a korábbi gyakorlattal, hogy a közalkalmazotti állomány bérezését egységesen, azonos rendszerben kell kezelni, így a szakképzésben dolgozók új jogállása például lehetővé teszi, hogy 30 százalékos béremelést biztosítson számukra a kormány, amelyet ön sajnos nem szavazott meg. Tisztelt Képviselő Úr! Az új szemléletnek megfelelően az egyes ágazatokban bevezetett bérrendszerek természetesen jelentősen eltérőek, más és más a kapcsolódásuk a közalkalmazotti illetménytáblához is, így például a pedagógusok vagy az egészségügyi dolgozók önálló illetménytábla szerint részesülnek díjazásban, míg a szociális és a kulturális ágazatban dolgozók differenciált illetménypótlékban részesülnek. Azoknál a foglalkoztatottaknál pedig, akiket az eddigi intézkedések még nem érintettek, jelentős bérnövelő hatása van a minimálbér, illetve a garantált bérminimum növelésének is. [[17.30]] A minimálbér összege ugyanis csaknem 120 százalékkal 161 ezer forintra, a garantált bérminimumé pedig 135 százalékkal 210 600 forintra emelkedett 2010 óta. [[Az elnök a csengő megkocogtatásával jelzi az időkeret leteltét.]] Ha egy kicsit méltányosabb lenne, képviselő úr, elismerné ezt a teljesítményt, és közösen örülhetnénk ennek a sikernek. Köszönöm a megtisztelő figyelmét. [[Taps a kormánypártok soraiban.]]
Köszönöm szépen államtitkár úr válaszát. Tisztelt Országgyűlés! Pócs János, a Fidesz képviselője, kérdést kíván feltenni az innovációért és technológiáért felelős miniszternek: „Mikorra várható a jászberényi elkerülő út utolsó szakaszának befejezése?” címmel. Tisztelt Országgyűlés! Pócs János képviselő úr nem tartózkodik az ülésteremben [[Közbeszólások, moraj a Jobbik soraiban.]] , ezért a házszabály 122. § (5) bekezdése alapján a kérdés elmondására irányuló szándékát visszavontnak kell tekinteni. Megköszönöm, képviselő urak, ha lehetőséget biztosítanak, hogy Balczó képviselő úrnak szót adjak. Balczó Zoltán, a Jobbik képviselője, kérdést kíván feltenni az agrárminiszternek: „Miért nem tud a Kormányzat gátat szabni a Balaton természetkárosításának?” címmel. Öné a szó, képviselő úr.
Elnök úr, köszönöm a szót. 2019 novemberében dr. Nagy István agrárminiszterhez kérdést intéztem azzal kapcsolatban, hogy milyen módon kíván a kormány gátat szabni a Balaton-parti természetkárosításnak, nádirtásnak. Akkor is Farkas államtitkár úr válaszolt, és válaszában a következőt mondta, idézem: „A kormány késlekedés nélkül és határozottan fellép a magyar természeti kincsek károsítóival szemben, melynek során a természetkárosítás súlyosságára tekintettel azonnal eltiltja a károkozót a jogellenes tevékenységtől, visszatartó erejű bírságot alkalmaz, és az eredeti állapot helyreállítására kötelez, szükség esetén pedig értesíti a nyomozó szerveket.”Nos, a Balatoni Szövetség idén februári tájékoztatása alapján a következőt mondja: több mint a duplájára nőtt az a terület a Balaton partján, ahonnan kiirtották a nádat az ingatlanok tulajdonosai, az üdülőrégióban a téli nádaratásra engedélyt kérők mintegy fele pedig tavaly is irtást végzett aratás helyett. Tájékoztatásuk szerint, ha nem lesz nád, végül Balaton sem lesz. A tó mintegy 1200 hektárnyi nádasának a vízminőség és a partvédelem mellett jelentős szerepe van a vízi élővilág megőrzésében is. Nos, az előzőekben említett szakértői vélemények alapján tehát ez a károsító tevékenység régóta folyik és folytatódik. Ezek szerint a jelenlegi hatósági fellépés nem alkalmas arra, hogy a károkozókat elrettentse. Jogosan merül fel a kérdés, államtitkár úr, mi ennek az oka. A határozott, következetes fellépés hiánya, vagy nem állnak rendelkezésre a megfelelő jogszabályi eszközök? Ezért kérem, ha az utóbbiról van szó, kérdezem, hogy szándékában álle a kormányzatnak ebben az ügyben törvénymódosítást kezdeményezni. Köszönöm. Várom válaszát. [[Taps a Jobbik soraiban.]]
Köszönöm, képviselő úr. Tisztelt Országgyűlés! A kérdésre Farkas Sándor miniszterhelyettes úr válaszol. Öné a szó.
Köszönöm szépen. Tisztelt Elnök Úr! Tisztelt Képviselő Úr! Tájékoztatom, hogy a bekövetkezett természetkárosításokat a kormányhivatalok érintett természetvédelmi hatóságai kivétel nélkül minden esetben azonnal kivizsgálták, és kötelezték a természetkárosító személyt vagy céget az érintett terület saját költségükön történő teljes helyreállítására, valamint minden eljárásukban bírság szankciót is alkalmaztak. Véleményem szerint a vonatkozó jogszabályok módosítására nincs szükség, tájékoztatom, hogy egy kisebb, de annál fontosabb jogszabályi módosítás azonban történt e téren, mivel a kis- és középvállalkozásokról, fejlődésük támogatásáról szóló törvény alapján ez év január 1-jétől a természetvédelmi hatóságok a korábbi szabályozással ellentétben már a jogsértés első elkövetése esetén is rögtön bírósági bírság szankciót alkalmaznak. Tisztelt képviselő urat csak tájékoztatom, hogy egy állítólagos szakanyagra hivatkozik, a szakmai válaszom érdekében legközelebb legyen szíves ezt a hivatkozást átküldeni, mert ezt így nem tudjuk pontosan helyre rakni. De azt azért ki szeretném emelni, hogy a Balaton mint Natura 2000 terület védelmére, a hosszú távú tervekre vonatkozóan tájékoztatom, hogy a Natura 2000 területekkel kapcsolatban számos, már elfogadott fenntartási terv létezik, melyek részletesen meghatározzák az adott terület speciális használatával és kiemelt védelmével összefüggő javaslatokat. Ezeket a szempontokat is figyelembe veszik a hatóságok az eljárások során. Végezetül szeretném kiemelni, hogy az ön által említett és egyéb természetkárosítások megállapítása érdekében a természetvédelmi hatóságok munkája mellett a nemzeti parki igazgatóságok szervezetében létrehozott természetvédelmi őrszolgálat tevékenysége is kiemelkedő. A kollégák proaktívan végzik a felderítési és megelőzési feladatokat annak érdekében, hogy az elkövetők mielőbbi felelősségre vonásra kerüljenek. Köszönöm megtisztelő figyelmüket. [[Taps a kormánypártok soraiban.]]
Megköszönöm miniszterhelyettes úr válaszát. Tisztelt Országgyűlés! A kérdések tárgyalásának végére értünk. Soron következik „A Magyarország Kormánya és Katar Állam Kormánya között a diplomata- és különleges útlevéllel rendelkező állampolgáraik kölcsönös vízummentességéről szóló Megállapodás kihirdetéséről” szóló törvényjavaslat általános vitája a lezárásig. A kormány-előterjesztés T/8659. számon a parlamenti informatikai hálózaton elérhető. Elsőként megadom a szót Menczer Tamás úrnak, a Külgazdasági és Külügyminisztérium államtitkárának, a napirendi pont előterjesztőjének.
Köszönöm szépen a szót. Tisztelt Elnök Úr! Tisztelt Ház! A megállapodás célja, hogy biztosítsa a magyar és a katari diplomata- és különleges útlevelek birtokosai számára a vízummentes beutazást és a legfeljebb 90 napi vízummentes tartózkodást Magyarországon és Katar Államban, Magyarország területén, illetőleg Katar Állam területén. A megállapodás aláírásához szükséges felhatalmazást a 103/2019. miniszterelnöki határozat biztosítja, melynek birtokában a megállapodást Szijjártó Péter külgazdasági és külügyminiszter írta alá 2019. október 22-én Dohában.A szakértői egyeztetések nyomán kialakult szerződéstervezetünk követi a más országokkal azonos tárgyban kötött nemzetközi szerződéseink rendelkezéseit, és összhangban van a hazánk európai uniós és schengeni tagságából fakadó jogokkal, illetőleg kötelezettségekkel. A megállapodás magyar, angol és arab nyelven került aláírásra, a törvény pedig a hiteles magyar és angol nyelvű szöveget hirdeti ki. A részleges vízummentességi megállapodás 15 cikkből áll, és a magyar diplomata-, valamint a katari diplomata- és különleges útlevelek birtokosai számára Magyarországon és Katarban a 180 napon belül 90 napig történő vízummentes tartózkodás részletes szabályait tartalmazza. Különleges útlevéllel a legmagasabb rangú állami vezetők rendelkeznek. A diplomáciai vagy konzuli képviseletek és a nemzetközi szervezetekhez akkreditált képviseletek tagjai, valamint a velük közös háztartásban élő családtagjaik számára továbbra is előírás, hogy a beutazásukat megelőzően vízumot, majd pedig tartózkodási engedélyt szerezzenek be a fogadó államtól. Összegezve tehát, tisztelt elnök úr, tisztelt Ház, a megállapodás célja, hogy azok a magyar és katari állampolgárok, akik diplomata- és különleges útlevéllel rendelkeznek, vízummentesen utazhassanak egymás területére, és ott 90 napig szabadon tartózkodhassanak. A megállapodás megkötésével tehát elkerülhetővé válik az előzetes vízumügyintézéssel járó időveszteség és az ezzel kapcsolatos adminisztrációs teher is. Az aláíró felek természetesen kötelezettséget vállalnak a másik fél területén érvényes jogszabályok és egyéb előírások maradéktalan betartására. Kérem a tisztelt Házat, hogy fogadja el a beterjesztett törvényjavaslatot. Köszönöm szépen.
Köszönöm szépen, államtitkár úr. Tisztelt Országgyűlés! Most a vezérszónoki felszólalásokra kerül sor. Megadom a szót Dunai Mónika képviselő asszonynak, a Fidesz képviselőcsoportja vezérszónokának. Öné a szó, képviselő asszony.
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Képviselőtársaim! Idén lesz 30 éve, hogy Magyarország nagyköveti szintű diplomáciai kapcsolatot létesített Katar Állammal. [[17.40]] Üdvözlendő tehát, hogy a kerek évfordulón magasabb szintre emelhetjük a két ország közötti kapcsolatokat, különösen annak fényében, hogy Katar ez alatt a három évtized alatt az egyik legfontosabb szereplővé vált a régióban, köszönhetően gyors ütemű gazdasági fejlődésének. Az ország ma az egyik legfejlettebb arab ország, és világcsúcstartó az egy főre jutó jövedelem tekintetében. Katar gazdasági ereje még az ellene több mint két éve tartó blokád hatásaiba se roppant bele, sőt mi több, a gazdasági erőn túl sikerült új szintre emelnie a stratégiailag fontos külkapcsolatait a legnagyobb nemzetközi szereplőkkel, így az Egyesült Államokkal és Törökországgal is. Elmondhatjuk tehát, hogy napjainkra Katar a Perzsa-öböl egyik kulcsszereplőjévé nőtte ki magát, éppen ezért fontos, hogy mi is tovább építsük az országgal fennálló kapcsolatainkat. Bár nem szeretném a képviselőtársaim idejét rabolni a katari-magyar kapcsolatok részletes bemutatásával, annyi megállapítható mindenféleképpen, hogy jelenleg is nagyon komoly az együttműködés a két ország között. Mind a kereskedelem, mind a pénzügyek, az energetika, a turizmus vagy akár az oktatás és a kultúra területén is erősek a kapcsolataink Katarral. Hogy azért mégis említsünk egy konkrét számot, kiemelendő, hogy csak a tavalyi év folyamán az országba érkező magyar export 48 százalékkal nőtt, elérve így a 40 millió dollárt. Ez a sokrétű gazdasági, kulturális és politikai együttműködés pedig megkívánja, hogy az azt segítő diplomaták munkáját egyezményekkel is könnyítsük. Tisztelt Képviselőtársaim! Bár jelenleg talán nem a magyar-katari kapcsolatok dominálják a külpolitikánkról szóló diskurzust, mégis fontos és pozitív fejleményt jelent az előttünk fekvő megállapodás. Ez egyfelől egy praktikus logisztikai lépés, mely a két ország átfogó kapcsolatainak működését teszi zökkenőmentesebbé, másfelől ezen túl szimbolikus jelentőségű is: a kormány karakteres, proaktív külpolitikájának egy újabb eredménye. Végezetül tehát, tisztelt képviselőtársaim, mindezen szempontokat mérlegelve és szem előtt tartva szeretném jelezni, megerősíteni, hogy a Fidesz képviselőcsoportja támogatja a megállapodás kihirdetését, és erre kérem a képviselőtársaimat is. Köszönöm szépen a szót és a figyelmet. [[Taps a kormánypártok soraiban.]]
Köszönöm szépen, képviselő asszony. Tisztelt Országgyűlés! Megadom a szót Nacsa Lőrinc képviselő úrnak, a KDNP képviselőcsoportja vezérszónokának. Öné a szó.
Köszönöm szépen a szót. Tisztelt Elnök Úr! Tisztelt Országgyűlés! Tisztelt Államtitkár Úr! A KDNP-frakció részéről támogatjuk ezt a törvényjavaslatot, amely az említett megállapodás hazai jogrendbe való illesztését célozza. A megállapodás elősegíti az országaink közötti gazdasági, politikai és kulturális kapcsolatok fejlesztését, miközben figyelembe veszi európai uniós kötelezettségeinket is. Magyarország 1990-ben létesített diplomáciai kapcsolatot Katarral, azóta több megállapodás aláírására is sor került, így a kettős adóztatás elkerüléséről, továbbá gazdasági, üzleti és műszaki együttműködési megállapodásokról, energetikai együttműködési szándéknyilatkozatról, felsőoktatási, tudományos, kutatási és technológiai együttműködési megállapodást is írtunk alá, valamint légi közlekedési megállapodásunk is van Katarral. Kétoldalú légi közlekedési megállapodás alapján már több éve üzemel Doha-Budapest-útvonalon a Qatar Airways légitársaság, közvetlen összeköttetést biztosítva országaink között, ami kedvezően hat a két ország turisztikai és gazdasági kapcsolataira is. A keleti nyitás politikájának keretében Katar kiemelt fontosságú Magyarország kül- és gazdaságpolitikájában. Ennek kapcsán az energetikai együttműködés is megélénkült a két ország között, hiszen Katar a harmadik legnagyobb gázkészlettel rendelkezik a világon, és a világ első számú cseppfolyósföldgáz-exportőre. Amennyiben Horvátország kiépíti a cseppfolyósföldgáz-fogadó terminált, úgy lehetővé válik majd, hogy 2021 után valamikor cseppfolyósított földgázt vásároljunk Katartól - ez hozzájárulna a magyar energiaellátás diverzifikálásához és biztonságához is. Végezetül, meg kell említeni, hogy 2022-ben Katarban kerül megrendezésre a labdarúgó-világbajnokság, amelynek előkészítése kapcsán csak azt a magyar sajátosságot emelném ki, hogy magyar audiovizuális technológiákat alkalmaznak majd a katari stadionokban - ez is egy újabb sikere a magyar gazdaságnak. Természetesen a megállapodást támogatjuk. Köszönöm szépen. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! Megadom a szót Gurmai Zita képviselő asszonynak, az MSZP képviselőcsoportja vezérszónokának. Parancsoljon!
Köszönöm szépen. Tisztelt Elnök Úr! Államtitkár Úr! Tisztelt Képviselőtársaim! Rutinszerű, vízummentességről szóló megállapodás a diplomata- és különleges útlevéllel rendelkezők számára, hasonló megállapodást tavaly novemberben a Bahreini Királyság kapcsán is megkötöttünk, az MSZP-frakció támogatja. [[Taps a Jobbik soraiban.]]
Köszönöm szépen, képviselő asszony. Tisztelt Országgyűlés! A vezérszónoki felszólalások végére értünk. Most kettőperces felszólalásokra van lehetőség. [[Jelzésre:]] Megadom a szót Steinmetz Ádám képviselő úrnak, a Jobbik képviselőcsoportja részéről.
[[Nem működik a képviselő mikrofonja.]] Köszönöm szépen a szót, elnök úr. Tisztelt Országgyűlés! Tisztelt Államtitkár Úr! Nagyon örülök, hogy ez a megállapodás idekerült [[Jelzésre a mikrofonját maga elé tartja.]] a tisztelt Ház elé - most már jó, remélem, hallanak is -, és annak is, hogy Nacsa Lőrinc képviselőtársam kiemelte, hogy Katar és Magyarország viszonyában kiemelt fontossággal bírnak a korábbi megállapodások, és ez is egy olyan pont, ami ezt a viszonyt szorosabbra fogja. A témához részben kapcsolódva az államtitkár urat szeretném kérdezni, hogy a tavalyi évben az Interparlamentáris Unió közgyűlésére Katarban került sor, és tudomásom szerint akkor a katari fél nyitott volt arra, hogy egy magyar-katari baráti csoportot létrehozzanak. Szintén információim szerint Magyarország, a magyar parlament ezt teljes mellszélességgel támogatja. Szeretném kérdezni az államtitkár urat, tude esetleg arról, hogy hol tart ez a folyamat, és mikor létesül majd a parlamentjeink között egy baráti csoport, ami szintén ennek a viszonynak az elmélyülését fogja esetleg a jövőben szolgálni és támogatni. Megköszönöm, ha ebben partner lesz és válaszol a kérdésre. [[Taps a Jobbik soraiban.]]
Köszönöm. Tisztelt Országgyűlés! Kérdezem, hogy további kétperces felszólalási lehetőséggel kíváne valaki élni. [[Nincs jelentkező.]] [[Nincs jelentkező.]] Jelentkezőt nem látok. Most további képviselői felszólalásokra van lehetőség. (Nincs jelentkező.) Jelentkezőt nem látok. Az általános vitát lezárom. Megkérdezem az államtitkár urat, kíváne válaszolni az elhangzottakra. [[Jelzésre:]] Igen. Öné a szó, államtitkár úr.
Köszönöm szépen. Sok mondandóm nincs, megköszönöm a tisztelt képviselőknek a támogatást az üggyel kapcsolatban. Steinmetz képviselő úrnak pedig azt tudom mondani, hogy a Külügyminisztérium soha nem gátja, hanem mindig támogatója az ilyen típusú együttműködések elmélyítésének. Hogy konkrétan ebben a vonatkozásban ez a parlamentáris együttműködés hol tart, annak a konkrétumokat illetően utánanézek, és önt tájékoztatni fogom. Köszönöm szépen. [[Taps a kormánypártok soraiban.]]
Köszönöm szépen az államtitkár úr válaszát. Tisztelt Országgyűlés! A módosító javaslatok benyújtására csütörtökön 16 óráig van lehetőség. Tisztelt Országgyűlés! Soron következik „A polgári légi közlekedés szabályairól szóló EKLT-megállapodás I. mellékletének felváltásáról szóló EKLT vegyes bizottság 1/2019 határozatának kihirdetéséről” szóló törvényjavaslat általános vitája a lezárásig. A kormány-előterjesztés T/8660. számon a parlamenti informatikai hálózaton elérhető. Elsőként megadom a szót Mosóczi László úrnak, az Innovációs és Technológiai Minisztérium államtitkárának, a napirendi pont előterjesztőjének. Államtitkár úr, parancsoljon!
Köszönöm a szót, elnök úr. Tisztelt Elnök Úr! Tisztelt Országgyűlés! A napirenden szereplő előterjesztés célja az Európai Közösség és tagállamai, valamint az Albán Köztársaság, a Bolgár Köztársaság, Bosznia-Hercegovina, az Egyesült Nemzetek Ideiglenes Koszovói Közigazgatási Missziója, a Horvát Köztársaság, az Izlandi Köztársaság, Macedónia Volt Jugoszláv Köztársaság, a Montenegrói Köztársaság, a Norvég Királyság, Románia és a Szerb Köztársaság közötti európai közös légtér létrehozásáról szóló többoldalú megállapodás - ez az úgynevezett EKLT-megállapodás - I. melléklete módosításának törvényben történő kihirdetése. Az EKLT-megállapodást az Európai Közösség nevében 2006. június 9-én írták alá, majd a megállapodás valamennyi szerződő fél megerősítését követően 2017. december 1-jén lépett hatályba. A megállapodást Magyarországon a 2006. évi LXII. törvény hirdette ki. A megállapodás célja az európai közös légtér létrehozása, amely egy fontos lépés a nyugat-balkáni régió európai légi közlekedési légtérbe való integrációja felé. A folyamat minden szerződő fél gazdasági növekedését, versenyképesség segíti. [[17.50]] A megállapodással létrehozott közös légi közlekedési piac jelentős gazdasági előnyhöz juttatja a légi közlekedési iparág szereplőit és a légi utasokat is, hiszen 36 ország több mint 500 millió lakosát érinti. Ezzel egyidejűleg az azonos szabályok alkalmazásával a megállapodás garantálja a repülésbiztonsági és légi közlekedési védelmi előírások magas szintű érvényesülését is. Az Európai Bizottság becslései szerint az európai közös légtér kialakítása már eddig is a várospárok közötti légi közlekedési összeköttetések megháromszorozódásához vezetett, az utasok száma pedig megduplázódott a nyugat-balkáni régió és az Európai Unió között. Az EKLT-megállapodás szerint a felek az európai közös légtér szabályait az Európai Unióban hatályban lévő, a megállapodás I. mellékletében felsorolt vonatkozó jogszabályokra építik. A mellékletet a megállapodás 2017. december 1-jei hatálybalépésére tekintettel felülvizsgálták és aktualizálták. A megállapodás keretében működő vegyes bizottság 2019. évi 1. számú határozatában megállapította az EKLT-megállapodás I. mellékletének új szövegét. Mivel a melléklet szerves részét képezi a megállapodásnak, így azt a nemzetközi szerződésekkel kapcsolatos eljárásról szóló 2005. évi L. törvény értelmében törvényben kell kihirdetni. Tisztelt Országgyűlés! Az önök előtt lévő törvényjavaslat célja az elhangzottaknak megfelelően az EKLT-megállapodás I. mellékletének felváltásáról szóló EKLT vegyes bizottság 1/2019-es határozatának törvénnyel történő kihirdetése. Kérem a tisztelt Országgyűlést, hogy a jogharmonizációs célú törvényjavaslatot támogatni szíveskedjen. Köszönöm megtisztelő figyelmüket. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! Most a vezérszónoki felszólalásokra kerül sor. Megadom a szót Dunai Mónika képviselő asszonynak, a Fidesz képviselőcsoportja vezérszónokának. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Képviselőtársaim! Az európai közös légtér működését átfogó légi közlekedési megállapodások rendezik. Ezek célja az általános gazdasági, kereskedelmi és idegenforgalmi kapcsolatok előmozdítása, a fogyasztók számára több választási lehetőség biztosítása, a piaci szereplők számára pedig új lehetőségek kibontakoztatása. A légi közlekedési rendszerek gyorsabb, olcsóbb és hatékonyabb működtetése mind az európai állampolgárok, mind az itt fellelhető vállalkozások közös érdeke. Ha közös európai légtérről beszélünk, fontos a magas szintű légi közlekedési előírások betartása, biztosítva ezzel a légiközlekedés-biztonság és -védelem magas színvonalú fenntartását. Ez mindannyiunk és minden állampolgár biztonságának alapkövetelménye. Mondom ezt nemcsak a Fidesz-frakció vezérszónokaként, hanem a Ferihegyi repülőtér mellett fekvő Rákosmente és Kőbánya-Kertváros parlamenti képviselőjeként is. A közös légtér elősegíti az illetékes hatóságok közötti intézményi együttműködést is. 2006 júniusában az EU és tagállamai közös európai légtérről szóló megállapodást kötöttek a nyugat-balkáni országokkal, mint ahogyan ezt részletezte államtitkár úr is. Az EKLT-megállapodást az Európai Közösség nevében 2006. június 9-én írták alá, majd a megállapodás, valamennyi szerződő fél megerősítését követően, 2017. december 1-jén lépett hatályba. Jelen nemzetközi szerződés azt rögzíti, hogy az EKLT vegyes bizottság 1/2019. számú határozatában megállapította a megállapodás I. mellékletének új szövegét. Az előttünk fekvő törvényjavaslat célja az EKLT-megállapodás módosításának kihirdetése. A polgári repülés szabályain belül foglalkozik a légi közlekedés liberalizációjával, a repülésbiztonsággal, a légiközlekedés-védelemmel, a légi forgalmi szolgáltatással, a környezet- és zajvédelemmel - igen fontos -, a szociális szempontokkal, valamint a fogyasztóvédelem szabályozásával. Tisztelt Képviselőtársaim! Mindazok alapján, amely az előterjesztésben foglaltatik, és amelyeket államtitkár úr expozéjában elmondott, az általam ismertetett érvrendszerrel együtt a Fidesz képviselőcsoportja támogatja az előterjesztés elfogadását. Köszönöm megtisztelő figyelmüket. [[Taps a kormánypártok padsoraiból.]]
Köszönöm szépen, képviselő asszony. Tisztelt Országgyűlés! Megadom a szót Nacsa Lőrinc képviselő úrnak, a KDNP képviselőcsoportja vezérszónokának. Parancsoljon, képviselő úr!
Köszönöm a szót. Tisztelt Elnök Úr! Tisztelt Országgyűlés! Tisztelt Államtitkár Úr! Az európai közös légtér létrehozásáról szóló többoldalú megállapodás módosítása nemzetközi jogilag 2019. szeptember 1-jén hatályba lépett, az EKLT-megállapodás értelmében az Európai Közösség és tagállamai, továbbá legalább egy társult fél dönthet úgy, hogy ideiglenesen alkalmazzák a megállapodás rendelkezéseit az aláírás időpontjától. Ennek alapján Magyarország 2006. július 18-ától ideiglenesen alkalmazta az EKLT-megállapodás rendelkezéseit, az EKLT-megállapodást a 2006. évi LXII. törvény hirdette ki. Tekintettel arra, hogy a megállapodás aláírása óta új, a megállapodás végrehajtása szempontjából fontos közösségi jogi aktusok elfogadására került sor, ez EKLT vegyes bizottság megállapította a megállapodás I. mellékletének új szövegét. Az Európai Közösség nevében 2006. június 9-én aláírt megállapodás célja az európai közös légtér létrehozása volt. Az EKLT alapját a szabadpiaci hozzáférés, a letelepedés szabadsága, az egyenlő versenyfeltételek, valamint a biztonságra, védelemre, a légi forgalmi szolgáltatásra, a társadalmi és környezetvédelmi kérdésekre vonatkozó közös szabályok képezik. Az EKLT-megállapodás szerint a felek célszerűnek találják az európai közös légtér szabályait az Európai Unióban hatályban lévő, a megállapodás I. mellékletében felsorolt vonatkozó jogszabályokra építeni. A megállapodás gondozására és megfelelő végrehajtásának biztosítására létrejött vegyes bizottság 1/2019. határozatában ismételten megállapította az EKLT-megállapodás I. mellékletének új szövegét. A törvényjavaslat az EKLT-megállapodás I. mellékletének felváltásáról szóló 1/2019. EKLT vegyes bizottsági határozat törvényben történő kihirdetéséről rendelkezik, melyet mi a KDNP-frakció részéről támogatunk. Köszönöm szépen. [[Taps a kormánypártok padsoraiból.]]
Köszönöm szépen, képviselő úr. Tisztelt Országgyűlés! Megadom a szót Tóth Csaba képviselő úrnak, az MSZP képviselőcsoportja vezérszónokának. Parancsoljon, képviselő úr!
Köszönöm szépen, elnök úr. Tisztelt Országgyűlés! Az EKLT vegyes bizottság 1/2019. határozatának törvényben történő kihirdetését az MSZP-frakció támogatja. Köszönöm szépen, elnök úr.
Köszönöm szépen, képviselő úr. Tisztelt Országgyűlés! A vezérszónoki felszólalások végére értünk. Most kétperces felszólalásra van lehetőség. Jelentkezőt nem látok. Most további képviselői felszólalások következnek. Megadom a szót Gyüre Csaba képviselő úrnak, Jobbik-képviselőcsoport. Parancsoljon!
Köszönöm szépen a szót, elnök úr. Tisztelt Képviselőtársaim! Tisztelt Országgyűlés! Az Európai Közösség tagállamai és az Albán Köztársaság, a Bolgár Köztársaság, Bosznia-Hercegovina, az Egyesült Nemzetek Ideiglenes Koszovói Közigazgatási Missziója, a Horvát Köztársaság, az Izlandi Köztársaság, Macedónia Volt Jugoszláv Köztársaság, a Montenegrói Köztársaság, a Norvég Királyság, Románia és a Szerb Köztársaság között európai közös légtér létrehozásáról szóló többoldalú megállapodás jött létre, amelyet 2006. június 9-én írtak alá, majd a megállapodás valamennyi szerződő fél megerősítését követően 2017. december 1-jén lépett hatályba. Most ennek a mellékletének a módosításáról beszélünk. Ez a melléklet mit is szabályoz? Nagyon fontos a légi közlekedés terén, hiszen szabályozza a piac működését, a biztosítási követelményeket, az alkalmazandó résidőket, a repülőtéri díjakat, a földi kiszolgálást, a számítógépes helyfoglalási rendszert, en bloc a biztonságot - az EU-s bizottsági rendeletek ezzel foglalkoznak a legtöbbet -, a nem biztonságos légi fuvarozókra vonatkozó működési tilalmat, a pénzbírságokat és egyéb szankciókat, illetve a műszaki követelményeket is tartalmazza. Tehát, amint láthatjuk, nagyon fontos szerepe van ennek a bizonyos mellékletnek, és bizony átfogóan szabályozza az európai légi közlekedési forgalmat. De az egyik legfontosabb, amiről beszélnünk kell, az a biztonság, hiszen főleg az amerikai terrortámadások óta beszélhetünk erről különösen kiemelten. Az Európai Parlament a polgári légi közlekedés védelmét mindig is az EU egyik prioritásának tekintette. Elsősorban itt gondolok a terrortámadások megelőzésére, elkerülésére, és erre szigorú és hatékony rendszer felállítását támogatta az EU, és mindeközben hangsúlyozta az állampolgárok alapvető jogainak fontosságát, annak szükségességét, hogy a légi közlekedés védelmére irányuló intézkedéseket a magánélet, az emberi méltóság és az állampolgárok egészségének védelmére irányuló - és ez most nagyon fontos, a repülésnél az egészségvédelem is - erős és megfelelő biztosítékokkal kell ellensúlyozni. [[18.00]] De mint említettem, a legnagyobb prioritása a biztonságnak van. Az Európai Parlament és a Tanács is fogadott el ezzel kapcsolatban rendeleteket folyamatosan, melyeket tartalmaz a melléklet is. A légi közlekedés védelmét szolgáló közös szabályokat hoztak, illetve közös alapkövetelményeket határoztak meg, valamint ezek betartásának a nyomon követését szolgáló mechanizmusokat dolgoztak ki. Ezek alapján minden tagállam felelős a területéről induló járatok biztonságáért, tehát mindig az indító tagállam a felelős. A fedélzetre való feljutás előtt valamennyi utast, személyzetet, poggyászt át kell vizsgálni, a rakományt a bepakolás előtt át kell vizsgálni, megfelelő biztonsági vizsgálatokon kell átesnie mindennek. Ez tehát a minimumkövetelményeket szabályozza. A tagállamok ennél szigorúbb biztonsági intézkedéseket hozhatnak, azonban ennél kevésbé szigorú intézkedéseket nem. Ez a minimum, amit be kell tartani. Az egységes európai égbolttal kapcsolatban még azt szeretném elmondani, hogy a kezdeményezés célja a légi forgalmi és a légi navigációs szolgáltatások hatékonyságának fokozása, az európai légtér felaprózottságának csökkentése volt. Jellegéből eredően a kezdeményezés páneurópai, és nyitva áll az Európai Unión kívüli országok előtt is. Így kerül sor a jelenlegi kezdeményezésre is, amikor is be lettek vonva egyéb Európai Unión kívüli, de Európához tartozó államok is. Az európai légtér fokozottabb integrációja révén a repülés több szempontból történő javítása a cél, és ez hatalmas előnyökkel járhat. Készültek ezzel kapcsolatban statisztikák is. A 2004-es szinthez képest például megháromszorozódott a légtérkapacitás, elsősorban ezen egyezmény következtében. Viszont tízszeresére nőtt a légi biztonság, ami szerintem a legfontosabb a repülés terén. Az egy nagyon szép mutató, hogy tízszeresére nőtt a légi biztonság a 2004-es adatokhoz képest. Ezenkívül 10 százalékkal mérséklődött a repülés környezeti hatása, ami ma szintén egy nagyon-nagyon fontos kérdés. Aztán egy fontos kérdés az európai légtér polgári és katonai felhasználása, illetve az ezek közötti érdek-összeütközések kiküszöbölése, elsimítása - ez is egy fontos feladat -, valamint a felaprózottság csökkentése, s ezáltal a légtérkapacitás növelése, valamint a légi forgalmi és légi navigációs szolgáltatások hatékonyságának a fokozása. Ennek az egyezménynek a bevezetése még számos pozitív előnnyel járt. Például a szabályozói feladatokat leválasztották a szolgáltatásnyújtásról, így jóval rugalmasabbá vált a polgári és a katonai légtérhasználat. Egységesítették a magas légtér osztályozását, közös díjazási rendszert vezettek be a légi navigációs szolgáltatások terén, egységes lett a légiforgalom-irányítói engedélyekre vonatkozó követelményrendszer, ami megint csak fontos dolog. Hálózatkezelő feladata az uniós légi közlekedési hálózat teljesítményének a fokozása, és ez folyamatosan meg is történik az Európai Unióban. A funkcionális légtérblokk célja az európai légtér felaprózottságának megszüntetése azáltal, hogy a légteret nem a nemzeti határok mentén, hanem a forgalomáramlásnak megfelelően osztották fel újra. Ez is jelentősen felgyorsította a légi közlekedést, és ezzel egyidejűleg csökkentette a légi navigációs szolgáltatások költségét is. Tehát megállapíthatjuk, hogy ezek az egyezmények növelték a légi forgalmi szolgáltatások hatékonyságát egész Európában. Ezenkívül, amit még nem említettem, az átlagos késések is jelentősen csökkentek, körülbelül a felére csökkentek tíz év alatt. Nyilván ez is az utazóközönség jelentős érdeke, a másik pedig, a biztonság mellett, a költséghatékonyság, hogy egy bizonyos kilométert milyen költséggel tudunk megtenni. 2009 és 2014 között itt is jelentős javulásról lehet beszámolni. Tehát ez a szabályozás azt is jelenti, hogy egyúttal csökkentek az árak egy-egy repült kilométer vonatkozásában. Ennek a szabályozásnak egyébként voltak negatív hatásai is, hiszen ez egy nyitott piacot jelent. Nyilván amikor egy ország teljes egészében megnyitja a piacát és egy ilyen egységbe belép, akkor ez járhat bizonyos negatívumokkal is. Magyarországot a repülési szabályok liberalizációja negatívan is érintette, hiszen részben a Malév is emiatt szűnt meg, hiszen az új szabályozások alapján kinyílt a piac. Míg korábban állami tulajdonban volt egy-egy légitársaság és állami tulajdonban voltak a repülőterek, akkor állami dotációval a nemzeti légitársaságot meg tudta egy-egy állam támogatni. Azonban a légtér liberalizációjával a nemzeti légitársaságok folyamatosan háttérbe szorultak. 1978-ban indult meg leginkább ez a folyamat, amikor az Egyesült Államokban egy légitársasági deregulációs törvényt fogadta el, amely Európába is begyűrűzött, és nyolc év múlva, 1986-ban alá is írták a hasonló európai uniós szerződést is. Viszont ezzel a légi közlekedés lett az első olyan közlekedési mód, amely kihasználja a teljes mértékben integrált, egységes európai uniós piac előnyeit. Ezt még semmilyen más közlekedési ág nem tudta kihasználni. Azonban egyes légitársaságok nem tudtak lépést tartani azokkal a változásokkal, amelyek így a légi forgalomban bekövetkeztek, és sajnos ezek közé tartozott a magyar légitársaság is, amely az aktuális piaci környezetet nem tudta megfelelően követni. Ezáltal a Malév, mint ismerjük a történetet, megszűnt. Mindemellett azonban láthatjuk, hogy ez a rendszer, amely korábban elfogadásra került, és most egy új melléklete került a tisztelt Országgyűlés elé, alapvetően pozitívan befolyásolja a repülésbiztonságot, jó hatással van a környezetvédelemre és az árakra. S tekintettel arra, hogy ez egy jogharmonizációs javaslat, így a Jobbik támogatja a T/8660. számú törvényjavaslatot. Köszönöm szépen megtisztelő figyelmüket. [[Taps a Jobbik soraiban.]]
Köszönöm szépen képviselő úr részletes, átfogó értékelését. Kérdezem tisztelt képviselőtársaimat, hogy kíváne még valaki élni a felszólalás lehetőségével. [[Nincs jelentkező.]] Jelentkezőt nem látok. Mivel további felszólalásra senki nem jelentkezett, az általános vitát lezárom. Megkérdezem államtitkár urat, hogy kíváne válaszolni az elhangzottakra. [[Dr. Mosóczi László jelzésére:]] Öné a szó, államtitkár úr.
Köszönöm szépen, elnök úr. Megköszönöm a tisztelt képviselő hölgy és urak támogató javaslatait az európai közös légtér, illetve a légi közlekedési ipar, légi közlekedési üzletág érdekében létrehozott törvénymódosítás támogatása érdekében. Köszönöm szépen.
Köszönöm szépen államtitkár úr válaszát. Tisztelt Országgyűlés! A módosító javaslatok benyújtására csütörtökön 16 óráig van lehetőség. Tisztelt Országgyűlés! A mai napirendi pontjaink tárgyalásának végére értünk. Most napirend utáni felszólalások következnek. Napirend utáni felszólalásra jelentkezett Brenner Koloman képviselő úr, Jobbik-képviselőcsoport: „A Fertő tavon a helyzet változatlan, avagy mire jogosult egy Zrt., ha fideszes?” címmel. Megadom a szót.
Köszönöm a szót. Tisztelt Elnök Úr! Tisztelt Ház! Változatlan a helyzet a Fertő tó környékén, márpedig a Fertő tó a soproni régió lakosaié. Miért hozom be ismét a tisztelt Ház falai közé azt a nagyon nagy fejlesztési tervet, amelyet a Fidesz tervez a Fertő tó partján? Azzal senki nem vitatkozik, hogy nagyon nagy szükség van a fertőrákosi strand teljes megújítására, azzal azonban nagyon sok szervezetnek, környezetvédőnek és az ott élő embereknek, az ott dolgozó vállalkozóknak, a horgászoknak, a csónaktulajdonosoknak, a cölöpházak tulajdonosainak nagy problémája van, ha egy megalomán beruházással a természetvédelmi Natura 2000-es terület határán, ráadásul úgy, hogy ez a terület az UNESCO világörökség része, egy rettenetesen nagy szálloda, hatalmas jachtkikötő készül, teljesen túlárazva, gyaníthatólag a Fidesz-közeli köröknek. [[18.10]] Úgy véljük, hogy nagyon komoly együttműködés alakult ki a Fertő tó Barátai magyar egyesület - amelynek egyébként alapító tagja vagyok - között és a Freunde des Neusiedlersees osztrák szervezet között. Megfogalmaztunk nemrégen egy közös határozati javaslatot, amelyben felhívtuk az érintettek figyelmét, hogy a nemzetközi jogi előírásoknak és az EU-szabályoknak megfelelően folytassák le a határon átnyúló hatástanulmányokat, ez ugyanis mind a mai napig nem történt meg az ügyben. Ez nem azt jelenti, hogy mi az osztrákok pártján állnánk, ahogy azt a fideszes lakájmédia hangsúlyozza, hiszen például a Freunde des Neusiedlersees alapítója, Rudolf Golubich barátom nagyon komolyan elmondta - ebbe a határozati javaslatba is beleírtuk -, hogy a burgenlandi politika ugyanolyan komoly problémákat vet fel, hiszen ugyanúgy környezetbe nem építő, sőt ingatlanspekulációra utaló nagy projekteket támogat. Tehát mi nem egy osztrák-magyar nexusban kezeljük ezt, hiszen a mi véleményünk szerint a Fertő tó a mi régiónk lakosaié, a történelmi Nyugat-Magyarország lakosaié. Összefoglalóan, rengeteg nyitott kérdés van még mindig. Nem véletlen talán, hogy december 23-án írta ki a soproni önkormányzat a közbeszerzés következő ütemét, miközben a Sopron-Fertő Turisztikai Fejlesztő Nonprofit Zrt., nem is tudom, hogy őe a terület vagyonkezelője, és hogy milyen jogszerű felhatalmazása van arra, hogy egy éve alig engednek be oda embereket, a sajtó képviselőit nem engedik be. Jómagam többször is odamentem, és egy szigorú tekintetű, nem soproni tájszólást beszélő biztonsági ember egy sorompó mellett áll, szigorúan néz, és mondja, hogy oda nem lehet bemenni, mert az építési terület, és csak odáig mehet el. Miért akadályozták meg a magyar hajók működését, miközben az osztrák hajó működhetett egy éve? Milyen indokokkal tiltották meg a magyar vállalkozók, üdülőházak, büfék üzemeltetését, miközben az osztrák működhetett? Egy éve egy kapavágás nem történt ezen a területen, és a soproni régió lakosait kizárták a Fertő tóról, miközben a zrt. vezetői nem állnak szóba az érintettekkel, a vállalkozókkal, az újságírókkal. Nem tudjuk, hogy haszonelemzés készülte erről a beruházásról, hiszen az objektumokat majd működtetni is kell, és én elárulom, hogy 8 óra után ennek a hotelnek a teraszán senki nem fog megmaradni, mert annyi a szúnyog a Fertő tó környékén. Én jól tudom, mert az én édesapámnak volt itt csónakja egyébként. Összefoglalóan, mi azt kívánjuk, hogy ezt a nagyberuházást vizsgálják felül, a Fertő tó nemzeti park korábbi igazgatója, Reischl Gábor barátunk kidolgozott egy alternatív tervet, amelyben nemcsak a fertőrákosiak, hanem a hegykőiek és a balfiak is végre tisztességes körülmények között lejutnak a Fertő tóhoz. Ez a mi célunk, és semmi más. A Fertő tó és a soproni régió lakosai ennél többet érdemelnek. Köszönöm megtisztelő figyelmüket. [[Taps a Jobbik és az LMP padsoraiban.]]
Köszönöm, képviselő úr. Tisztelt Országgyűlés! Napirend utáni felszólalásra jelentkezett Magyar Zoltán képviselő úr, Jobbik-képviselőcsoport: „Miért nem hallja meg végre a magyar Kormány a hazai méhészek segélykiáltását?” címmel. Megadom a szót képviselő úrnak.
Köszönöm a szót, elnök úr. Tisztelt Ház! Képviselőtársaim! Hát, nem azért szólalok fel itt a magyar méz és méhészek problémájáról most már szinte havi rendszerességgel, mert ez az én szívem vágya, hanem azért, mert egész egyszerűen nem hallgatják meg az ő segélykiáltásukat. És most már tényleg arról van szó, hogy a magyar méhésztársadalom a végnapjait, a végéveit éli, és ha ugyanezek a trendek, amelyek most fennállnak, tovább folynak, akkor eljutunk odáig, hogy a magyar méz gyakorlatilag csak történelemkönyvekből ismert fogalom lesz.Sajnos, nemcsak a gyakorlati lépések, hanem az európai kezdeményezések is elmaradnak, sőt még a szimbolikus lépések is. Ha mást nem említek, talán annyit, hogy létrehozásra került itt, a parlament keretén belül a magyar méz parlamenti csoport. Minden, a témában esetleg érintett kormánypárti országgyűlési képviselőt is meghívtunk a közös munkára, még csak egyetlenegy válasz sem érkezett önöktől. Ugyanúgy, ahogy amikor ugyanezen problémakörrel kapcsolatban egy kerekasztal-beszélgetésre invitáltuk a kormányzat érintett képviselőjét, onnan sem érkezett meg senki, úgy, ahogy jelen állás szerint, mivel egyetlenegy kormánypárti politikust sem látok, aki érdemben tudna erre reagálni, nincs itt egyetlen kormánytag sem, ezért vélhetően most sem kapok majd ezekre a felvetésekre választ. Pedig a probléma európai szintű. Mi sem bizonyítja jobban, mint a húsz ország részvételével nemrég megalakult Egyesület az Európai Méhekért. Tüntettek is Brüsszelben, de ahogy itt a süket válaszokat várjuk, igazából joggal mondhatom, hogy tüntethetnénk már itthon is, hiszen ezek a lépések jelentős részben a hazai kormányzaton múlnak. A brutális mennyiségű import hamis mézzel - ez jellemzően kínai vagy esetleg ukrán, de az ukrán is gyakran kínai - nem lehet egész egyszerűen lépést tartani, az európai és a hazai méztermelő családok ezzel nem tudnak lépést tartani. Egy euróért akarnak most felvásárolni, mondjuk, egy kilogramm magyar mézet a termelőktől. Belátható, hogy ez képtelenség, ennyiből nem lehet előállítani minőségi mézet. A kormány összesen annyit tett, hogy a méhcsaládonkénti egészségügyi támogatást ötszáz forintról ezer forintra emelte. Ez volt az a hatalmas dérrel-dúrral bejelentett támogatásemelés, ami mindenképpen üdvözítő és támogatható, de messze elmarad attól az igénytől, ami ezen a helyzeten tudna változtatni. A sportszerűtlen piaci körülmények megváltoztatására várnának elsősorban a méhészek azonnali, hathatós lépéseket, hiszen ne felejtsük el, hogy a méhek azon túl, hogy megtermelik számunkra a mézet, bioindikátorként is működnek, és ez az egyre inkább változó környezetünkben egyre fontosabb szerepet szán nekik. Ezen szerepükből is például jól látható, hogy a méztermelés csökken, a termelési átlag csökken, tehát a rovarok egyáltalán, ha még túl is élik a telet vagy a keményebb időszakokat, akkor sem érzik jól magukat. Ezt jelzik a csökkenő termésátlaggal. A felvásárlási árak viszont zuhannak, körülbelül 40 százalékot estek az elmúlt években, miközben a költségek jelentős mértékben növekedtek. Mégis akkor mit várhatnánk el teljes joggal a kormánytól? Például egy olyan marketingcsomagot, amely segíthet előrelépni az ügyben, hogy ne legyünk mézfogyasztás tekintetében az Európai Unió sereghajtói. Miközben a magyar akácmézet teljes joggal hívhatnánk hungarikumnak is, hiszen termelésében világvolumenben is Magyarország jelentős, aközben a hazai fogyasztás az évi egy kilogramm méz körül van, amely az EU-s átlagnak mintegy fele. Tehát ez egy olyan terület, ahol igenis lenne mit lépni a magyar kormánynak, és van jogosítványa is ezen a területen lépni. Nem alamizsnát kérnek. Ezt nagyon fontos megérteni, hogy nem alamizsnát kérnek a magyar méhészek, csupán tisztességes felvásárlási árakat szeretnének az egész éves munkájuk után. Jó lenne, ha a kormány elérne egy egységes méhcsaládalapú támogatást is - ez már európai színtér -, és mivel az Európai Unió következő hétéves költségvetési ciklusa tárgyalásának az utolsó fázisaiban vagyunk, ezért most van még remény, lehetőség kiharcolni egy ilyen általános támogatást. Hol van a beígért európai védjegy? Sok éve beszélgetünk arról, hogy egy európai mézvédjegy segíthetne azon, hogy felismerjék azok a vásárlók, a tudatos európai vásárlók azt a mézet, ami Európában került előállításra, ha azt szeretnék fogyasztani. Ezek azok a piacvédelmi intézkedések, ahova szerintem teljes joggal várnánk el radikális lépéseket, de ahogy látom, a válasz ma is elmarad. Köszönöm a lehetőséget. [[Taps a Jobbik és az LMP padsoraiban.]]
Köszönöm. Tisztelt Országgyűlés! Szintén napirend utáni felszólalásra jelentkezett Z. Kárpát Dániel képviselő úr, Jobbik-képviselőcsoport: „Meddig még?” címmel. Megadom a szót képviselő úrnak.
Tisztelt Elnök Úr! Tisztelt Ház! Gulyás miniszter úrral volt ma egy igen éles pengeváltásom a forint elképesztően gyenge, rossz és kilátástalan folyamatokat ígérő árfolyama kapcsán, ahol a miniszter úr szemmel látható módon nem akarta megérteni az én mondandómat, és azokat a szakmai érveket sem vette magára, amelyekre amúgy szakmai alapon is reagálhatott volna. Sajnos, nem ez történt. Igyekszem tehát sokkal nyugodtabb körülmények között a napirend utániak órájában megvilágítani számára azt a tarthatatlan helyzetet, amely a forint árfolyama körül kialakult. Megígérem, hogy nem idézek sokszor most már kormánypárti vezetőket, akik 2010 előtt azt mondták, hogy gyenge emberek akarnak gyenge forintot, és bizonyos forintárfolyam alatt egy kormánynak bizony le kell mondania. A helyzet az, hogy ha csak a 2019. februárival, tehát az egy évvel ezelőttivel mérjük össze a magyar forint/euró árfolyamot, akkor nagyjából 20 forintos különbséget fogunk találni, de a 2010 előtti időszakban a 260-280-as sávban is járt az, ami most nemrég 340 volt. [[18.20]] Nagyon örülök amúgy a Magyar Nemzeti Bank szóbeli beavatkozásának. Sokkal keményebben kéne az MNB-nek beavatkoznia. Ez ügyben be is nyújt a Jobbik frakciója egy javaslatot, egy olyan, a jegybanktörvényről szóló módosítást, amelynek értelmében a jegybanknak innentől lenne, lehetne árfolyamcélja, ahogy most egy szóbeli intervenció révén a 340-es nagyon negatív, tragikus határnál igyekeztek megállítani ezt a folyamatot, ugyanígy, egy tól-ig határ kijelölésével lehetővé kell tenni Magyarország mindenkori kormánya és a konkrétan beavatkozni képes mindenkori jegybank számára azt, hogy a negatív folyamatokat megállítsa. Azt mondják itt nekem azok a fieszes képviselőtársak, akik tiszteletet érdemelnek és szakmai vitákba bocsátkoztak ebben a kérdésben, hogy igen, az importtermékek drágábbak a negatív és nagyon gyenge forintárfolyam miatt, tessék vásárolni hazait! És én egyet is értek ezzel maximálisan. Szabályos dzsungelháborúim vannak a különböző szupermarketekben, amikor a párommal vitatkozom, hogy én kizárólag magyar zöldséget és gyümölcsöt lennék hajlandó hazavinni abból, amiből van. És amikor a 400-450 forintos kígyóuborka után vadászunk, sokszor azt tapasztaljuk, hogy bizony, magyar termék a láncolatok többségében nem igazán érhető el. A paprikával szintén hasonló a helyzet, és alma tekintetében is azt látjuk, hogy a legnagyobb francia hálózatok egyikében lényegében nem találni magyar almát. És az a helyzet, hogy nemcsak alapvető élelmiszerek, de sok egyéb cikk tekintetében rá vagyunk kényszerítve importtermékek vásárlására. Ez egy negatív folyamat, rossz és megfordítandó folyamat, de ez a jelen helyzet. Ha egy tipikus fogyasztói kosarat megvizsgálunk, azt látjuk, hogy importtermékek teszik ki egy jó nagy hányadát, és bizonyos termékcsoportok esetében megkerülhetetlen az importtermékek vásárlása. Ha arra gondolunk, hogy adott esetben az ember szeretne egy Samsung televíziót vásárolni, magyar gyártmányú televíziókészülékek viszonylag ritkán fordulnak elő, viszont minden háztartásban van ilyen készülék. Sokak szerint - és tudok némiképp azonosulni az ő világképükkel - boldogabb kor volt akkor, amikor nem volt minden háztartásban, de most van. Tehát ez az adott helyzet, amiből ki kell indulni, és bizony, az egy évvel ezelőtti forintárfolyamhoz képest majdnem 21 ezer forinttal kell most csak a forint romlása miatt többet fizetni egy ilyen készülékért. Azt is látjuk, hogy ha valaki egy laptopot szeretne vásárolni, és összeméri az egy évvel ezelőtti forintárfolyam alapján számolt árral a mostanit, akkor bizony több mint 16 ezer forinttal többet kell fizetnie csak és kizárólag a forint romlása miatt. Az a helyzet, hogy a magyar emberekre átterhelt elképesztő költségek okát meg kell fejteni. Az ok teljesen látható. Azok a multicégek, multihálózatok, akik idejönnek az országba, gyenge forint mellett olcsóbban tudnak gyártósort létesíteni, és bizony sokkal több lehetőségük van az amúgy kirívóan alacsony magyar munkabérek kifizetésére, és kevesebb eurót kell nekik ugyanannyi forint kifizetéséhez idehozni. Ez még akkor is így van, ha Boldog képviselőtársam adott esetben vitatja. [[Derültség az ellenzéki padsorokban.]] És hát azt is jegyezzük meg, hogy azok az indokolatlan adókedvezmények és azok a már-már kényeztetés irányába ható kedvezmények, amelyeket a multicégek élveznek, sok esetben teljes mértékben szükségtelenek. Ezt a kedvezménytömeget vagy nagy részét a magyar mikro-, kis- és közepes vállalkozások irányába kellene lendíteni, de nem ez történik. Miközben azt látjuk, még egy árucikket vizsgálva, hogy ha valaki, mondjuk, egy Bosch tűzhelyt szeretne vásárolni - mert ugye, magyar gyártású tűzhelyek sem lepik el az áruházakat -, akkor azt látjuk, hogy az egy évvel ezelőtti árfolyamhoz képest a ráfizetése több mint 10 ezer forint. Ezeket a cikkeket, képviselőtársaim, a magyar háztartások jellemzően vásárolják, az indokolatlan terheket pedig önök ráterhelik a magyar fogyasztókra. Vitatom, hogy joguk lenne ehhez, de ahhoz egészen biztos nincs joguk, hogy ezt a szakmai alapú [[Az elnök a csengő megkocogtatásával jelzi az időkeret leteltét.]] vitát ne folytassák le velünk a közeljövőben. Köszönöm a figyelmet.
Köszönöm, képviselő úr. Tisztelt Országgyűlés! Napirend utáni felszólalásra jelentkezett Rig Lajos képviselő úr, Jobbik-képviselőcsoport: „Mi a tervük a dobai pszichiátriával?” címmel. Öné a szó, képviselő úr.
Köszönöm szépen a szót. Tisztelt Elnök Úr! Meglepő lehet, hogy egy napon kétszer ugyanolyan felszólalás hangzik el, de el kell hogy mondjam, abban a napirendi műfajban, ami elhangzott, a szóbeli kérdés, nem lehet két percben elmondani a dobai intézmény múltját, jelenét, és megpróbálunk beletekinteni a jövőjébe.Ha kronológiai sorrendbe próbálom szedni azt az elmúlt időszakot, ami a dobai pszichiátriai intézmény életében elmúlt és létrejött, akkor el kell kezdenünk 2019 decemberében, amikor is egy belső anyag szivárgott ki, amely szerint több egészségügyi intézményben átszervezések, struktúraátalakítás, osztálybezárások lesznek, és itt volt megemlítve a dobai Erdődy-kastélyban működő pszichiátriai bentfekvős intézet is. Itt 200 beteget ápolnak, és a hírek szerint akkor leírta ez a lap, hogy több beteget a sümegi centrumban helyeznek el, és otthonukba engedik a betegeket. Ekkor írásbeli kérdéssel fordultam miniszter úrhoz. Rétvári Bence államtitkár úr egy kétsoros politikai válasszal ütötte le a kérdést. Azt mondta, hogy semmi ilyenről nincs szó, ez egy sima politikai hisztériakeltés. Amikor közösségi oldalamon ezt a választ megjelentettem, nagyon sok ott dolgozó, hozzátartozó keresett meg, és elmondták, hogy pont az ellenkezője az igaz. Ekkor vettem a bátorságot, és elmentem mind a sümegi pszichiátriára, mind a dobai kastélyba, és ott érdeklődtem. Mind a két helyen megerősítették, hogy nem is értik, hogy államtitkár úr miért hazudott ebben. A kiürítés már jelen pillanatban is folyamatban van. A 200 betegből már 90 beteget vagy otthonába, vagy - most kapaszkodjanak meg! - hajléktalanszállóra helyeztek, és 110 beteget fognak még áthelyezni a sümegi pszichiátriára, illetve a közben megüresedő sümegi krónikus osztályra. Több kérdés merülhet fel az emberben. Egy: ha egy képviselő feltesz egy írásbeli kérdést egy kormányzati szereplőnek, akkor annak a kormányzati szereplőnek mi a dolga? Hogy válaszoljon rendre, tisztességgel egy képviselőnek, aki a feladatát szeretné ellátni, vagy azt a dolgot próbálja meg takargatni, és hazugságot az arcával is felvállalva, félreterelni a képviselőt? Azt gondolom, hogy egy államtitkárnak vagy egy miniszternek mindig az igazságot kell elmondani, anélkül vagy azzal együtt is, hogy ez néha fájhat. Ha megnézzük ezt a területet, ezt a kastélyt, ahol ez az intézmény elterül, akkor azt kell hogy mondjuk, hogy Doba külterületén egy gyönyörű, 1800-as évek végén épült kastélyról van szó, amihez tartozik jelen pillanatban egy 90 hektáros angolpark; az elmúlt években közel 400 millió forint összberuházásban felújították ezt a parkot. A kastély épületére sajnos már nem került ilyen forrás, és ezért az évek folyamán ez a kastélyépület elhasználódott. A másik kérdés: amikor államtitkár úr felé egy második kérdésben is fordultam, és lelepleződött az ő hazugsága, akkor már megpróbálta szakmai irányba vinni a kérdést. Válaszában az szerepelt, hogy XXI. századi pszichiátriai kezelést próbálnak biztosítani minden betegnek, és a járóbeteg-szakrendelés felé viszik el ezt az irányt. A következő a kérdésem: az a beteg, az a pszichiátriai beteg, az a szenvedélybeteg, aki egy bentlakásos, és még egyszer mondom, zárt intézmény keretén belül is megpróbálja kijátszani a nővérek, orvosok figyelmét, és nem veszi be a gyógyszert, majd ő el fog menni a járóbeteg-szakrendelésre? Ki vállalja fel a felelősséget azért, ha az ő állapota rosszabbodik? Másik oldalról közelítsük meg: milyen pszichiátriai kezelést tud biztosítani a tapolcai hajléktalanszálló? Semmilyent. Mi lesz azokkal a betegekkel, ha lejár a krízisidőszak, és kiengedik őket onnan a hajléktalanszállóról, nem kell ellátást biztosítani, mivel tapolcai kötelékkel nem rendelkeznek? Ezt hívhatjuk úgy Doba esetében, hogy OPNI 2., amit önök végrehajtanak. Felmerül az a kérdés, hogy kié lesz a kastély. Valószínű, egy új Döbrögié. De a legfontosabb: mi lesz az ott dolgozókkal? A veszprémi kórház vezetősége tartott egy értekezletet, hogy ők nagyon szívesen átveszik azt a 120 dolgozót, akik ott dolgoznak jelen pillanatban. Az egyik részük mehet a sümegi pszichiátriára a betegeivel és kezelheti tovább, a másik rész pedig a veszprémi Csolnoky Kórházba. Tisztelt Képviselőtársaim! Mindegyik intézménybe az utazás két óra. Ki fizeti ki nekik ezt a két órát? Senki. És ha ezzel a lehetőséggel nem éltek, akkor egy olyan aljas szankciót próbálnak bevezetni, hogy a végkielégítésüknek csak az 50 százalékát fizeti ki a munkáltató úgy, hogy ledolgoztak 35-40 évet [[Az elnök a csengő megkocogtatásával jelzi az időkeret leteltét.]] ebben az intézetben. Azt gondolom, hogy ha legközelebb egy képviselő kérdést tesz fel [[Az elnök ismét csenget.]] az a minimum, hogy az államtitkár őszinte és szakmai választ adjon. Köszönöm, hogy meghallgattak. [[Taps a Jobbik padsoraiban.]] [[18.30]]
Köszönöm. Tisztelt Országgyűlés! Szintén napirend utáni felszólalásra jelentkezett Ungár Péter képviselő úr, LMP-képviselőcsoport: „A nyugat királynője 10.” címmel. Megadom a szót.
Köszönöm a szót. Tisztelt Elnök Úr! Tisztelt Ház! Az a helyzet, hogy egész Magyarországon hatalmas probléma az, hogy rengeteg olyan háziorvosi praxis van, amely betöltetlen. Ez az az orvoshiány, amit először és legjobban érzékelnek az emberek, amikor orvoshoz mennek, és ez az az orvoshiány, amely sok helyen azt jelenti, hogy több mint nyolc éve nincsenek betöltve a háziorvosi praxisok. Szombathely vonatkozásában is ez így van. Három tartósan betöltetlen gyermekháziorvosi körzet van, és ezen túlmenően van egy általánosan betöltetlen háziorvosi körzet. Ugyanakkor Szombathely új vezetése úgy döntött, hogy maga próbálja enyhíteni ezt a problémát. Értelemszerűen megoldani nem fogja tudni, hiszen ez alapvetően állami hatáskör, és az önkormányzatoknak a kormány nem ad megfelelő forrást ahhoz, hogy az ilyen egészségügyi jellegű problémákat enyhíteni tudják. Nemény András és László Győző alpolgármester úr azonban megpróbálta ezt enyhíteni egy olyan tervvel, amelynek három szintje van. Az első az, hogy a háziorvosi praxis megvásárlását támogatni fogja az önkormányzat egy egyszeri tízmillió forintos támogatással, és ennek fejében hat évig kell működtetni majd ezt a háziorvosi praxist. Ezen túlmenően a megtartására is vonatkozna egy önkormányzati támogatás: ha már 15 éve működteti a praxist, akkor egyszer egymillió forint támogatást kap, illetve az átadással kapcsolatban is lesz egy önkormányzati támogatás, ha ugyanis egy 70-75 éves orvos leadja a praxisát, de segít utóda megtalálásában, akkor szintén önkormányzati támogatást kap. Ezek előremutató intézkedések, amelyek, reméljük, Szombathelyen a háziorvosi praxisok betöltését segíteni tudják. Ha ez működik, biztos vagyok benne, hogy több önkormányzat fogja ezt a modellt használni, bár feltételezem, elsősorban nem a kormánypártok által vezetett önkormányzatok. Ugyanakkor az, hogy az önkormányzatoknak ebbe akutan be kell avatkozni, azt mutatja, hogy súlyos probléma van a kormány egészségügyhöz való hozzáállásával. Az, hogy a miniszterelnök az évértékelőjében nem említette érdemben az egészségügyet, az, hogy amikor a kormányzat beszél a saját teljesítményéről, nem beszél az egészségügyről, azért van, mert pontosan tudja, hogy a saját választói is azt érzik, hogy nagyon rossz állapotban van a magyar egészségügy. Amúgy Vas megye többi részében még több betöltetlen háziorvosi praxis van. Ebből súlyos problémák voltak amúgy az Őrségben is. Úgyhogy összességében ez egy előremutató kezdeményezés, amiért szerintem a Házban illik megsüvegelni a polgármester és az alpolgármester urat. De hogy ezt a kezdeményezést be kell majd vezetni Szombathely megyei jogú városban, azt mutatja, hogy az Orbán-kormány tíz év alatt nem oldotta meg a magyar egészségügy problémáit, sőt leginkább ártott ezen a területen. Köszönöm szépen.
Köszönöm szépen, képviselő úr. Tisztelt Országgyűlés! Napirend utáni felszólalásra jelentkezett Simicskó István képviselő úr, KDNP-képviselőcsoport: „A holokauszt nemzetközi emléknapjának 75. évfordulója alkalmából megtartott auschwitzi megemlékezés beszámolója” címmel. Megadom a szót képviselő úrnak.
Köszönöm szépen a szót. Tisztelt Elnök Úr! Tisztelt Képviselőtársaim! 2020. január 27-én volt 75 éve, hogy a legnagyobb második világháborús megsemmisítő tábort, az auschwitz-birkenaui koncentrációs tábort a szovjet csapatok felszabadították. Az EMIH meghívására a magyar parlament delegációjának tagjaként részt vehettem a megemlékezésen. Hátborzongató volt a barakkok, szögesdrótok, az egykori gázkamrák, krematóriumok látványa. Megrendítő volt holokauszttúlélőkkel találkozni és megható volt az ő élettörténetüket végighallgatni. Fontosnak tartottam, hogy itt, a magyar Országgyűlésben is emlékezzünk az ártatlan áldozatokra. Tisztelt Képviselőtársaim! Nyilván a történelmet ismerjük tanulmányainkból, szüleink, nagyszüleink által történő elmesélés útján is. Tudjuk, hogy az első világháború utáni évtizedekben sajnos hamar erőre kaptak a különböző fajvédő és nyíltan antiszemita egyletek, politikai erők. Már 1920-ban bevezették a numerus clausust, amely diszkriminálta a magyarországi zsidóságot, majd később további törvényekkel sújtották őket és hozták sokukat méltatlan helyzetbe. 1944. március 19-étől, a náci megszállást követően megkezdődött a zsidók gettóba gyűjtése, majd az akkori magyar közigazgatás sajnálatosan készséges támogatásával megkezdődtek a deportálások. Gyakorlatilag két hónap sem kellett hozzá, május 15-étől július 9-éig 445 ezer embert hurcoltak Magyarországról különféle koncentrációs táborokba. Sokan kísérletek áldozatává váltak. Hozzáteszem: az auschwitzi táborban az első lépésekben a lengyel, a szovjet, orosz hadifoglyok, a szlávok megsemmisítésére is irányultak kísérletek, később pedig sajnálatos módon zsidó asszonyokon, lányokon próbálták ki azokat a szereket kísérlet folytán, hogy hogyan lehetne fogamzásképtelenné tenni őket. Hihetetlen és megdöbbentő történetek ezek. A nácik hat zónára osztották Magyarországot: a zsidók elszállítását Kárpátalján kezdték meg, majd Észak-Erdélyből, Észak-Magyarországról, az Alföld régióiból, végül a Dunántúlról szállították ki a szerencsétlen sorsú embereket. Tisztelt Országgyűlés! Gondoljanak bele, hetente 55 ezer zsidó származású magyar állampolgárt vittek megsemmisítő táborokba! Gyakorlatilag egy egernyi várost semmisítettek meg egy hét leforgása alatt. Elhurcolt honfitársaink közül 430 ezren kerültek az auschwitz-birkenaui táborba. Félelmetes volt ott, a tábor helyszínén látni a barakkokat, a vagonokat, ahol a megérkező honfitársainkat, szisztematikus szelektálás után a gyermekeket és az anyákat azonnal gázkamrákba vitték az idősekkel együtt, a munkaképes férfiakat és nőket pedig kényszermunkára vitték és halálra dolgoztatták. Mérhetetlen szenvedés után 75 éve néhányuknak sikerült túlélni a borzalmakat. Ott hallottam, egy túlélő mesélte egy kolozsvári rabbi életútját. Yehudah Halberstamnak kilenc gyermeke volt, és a feleségével együtt kerültek Auschwitz-Birkenauba, csak a rabbi élte túl a láger okozta borzalmakat, mind a kilenc gyermeke ott halt meg a feleségével együtt. 1947-ben újra megnősült, majd hét gyermekük született az új feleségével. 1975-ben kórházat alapított Izraelben, amely ma is működik. Az egyetlen egészségügyi intézmény Izraelben, ahol soha nem volt sztrájk, nem bénítja a gyógyítást sztrájk, és ahol évente több mint hatezer csecsemő születik. Azt hiszem, tanulnunk kell a múlt hibáiból, tanulnunk kell ezekből a sorsokból, a túlélés ösztönéből, az emberi mélységeket látnunk kell és az emberi magasságokat, az újrakezdés lehetőségét és fontosságát is, tisztelnünk kell ezeket az embereket, akik képesek voltak felállni, túlélni ezeket a borzalmakat. Ezen keresztül tudunk felépíteni egy emberibb világot. Azt hiszem, hogy Magyarországon ma minden magyar állampolgár biztonságban van. Fontos, hogy soha ne következzen be ilyen tragédia és ilyen megkülönböztetés, ilyen hátrányos diszkrimináció, mint amit a XX. században láthattunk. A magyar kormány ma is garantálja valamennyi kisebbségnek, valamennyi állampolgárunknak a biztonságát. Remélem, hogy ez így lesz nagyon-nagyon sokáig még. Köszönöm szépen, hogy meghallgattak.
Köszönöm szépen, képviselő úr. Tisztelt Országgyűlés! Szintén napirend utáni felszólalásra jelentkezett Keresztes László Lóránt képviselő úr, LMP-képviselőcsoport: „A vidéki városok megbecsülése” címmel. Megadom a szót, képviselő úr.
Köszönöm a szót, tisztelt elnök úr. Szeretném megköszönni Simicskó képviselő úrnak az emlékező gondolatait. Azt hiszem, ebben a kérdésben abszolút egyetérthetünk, és ez egy nagyon fontos megemlékező hozzászólás volt.Tisztelt Országgyűlés! Jó néhány hónap telt már el az önkormányzati választások óta. Az önkormányzati választások kapcsán a kormány elismerte a vereségét, és igen jelentős átrendeződés volt megfigyelhető Budapestet leszámítva a vidéki városok vezetésében is. Orbán Viktor akkor sietve azt nyilatkozta, hogy ő partnere lesz a fővárosnak és partnere lesz az ellenzéki vezetésű vidéki városoknak is, és a kormány minden lehetőséget biztosít, hogy ezek a települések el tudják látni a feladataikat. Az eltelt hónapokban ugyanakkor nem igazán lehet annak a nyomára akadni, hogy a kormány valóban partnerként kezelné egyáltalán a vidéki városokat, főleg nem az ellenzéki vezetésű városokat. Sőt, olyan jellegű intézkedéseket kezdeményezett a kormány és szavazott meg a fideszes többség, amelyek nehezítik ezeknek a településeknek a működését és gazdálkodását. Tudjuk, hogy jó néhány városvezetés igen nehéz örökséggel kezdte meg ezt az ötéves ciklust, vannak települések, ahol a korábbi városvezetők gyenge teljesítménye miatt igen komoly adóssággal kell szembesülni a városvezetőknek. Pécs esetében is el kell mondani, hogy körülbelül 8,5 milliárd forint visszafizetési kötelezettség terheli a várost még az idei év végéig, és teljesen egyértelmű mindenki számára, hogy ezt nem tudja teljesíteni a város. Azt hiszem, abban egyetérthetünk, hogy nem lehet egy város lakosságát megbüntetni azért, mert mondjuk, egy ciklusban, akár két ciklusban egy városvezetői többség nem tudta ellátni megfelelően a feladatát. [[18.40]] Nagyon-nagyon fontos, hogy összességében is igen nehezen tudják ezek a települések ellátni azt az óriási feladattömeget - főleg a megyei jogú városokban -, ami az ő felelősségük, és tudjuk azt, hogy forrásoldalról nagyon komoly problémák vannak, és nem megfelelő egyébként már ciklusok óta. Tehát a jelenlegi fideszes kurzus előtti időkről visszamenőleg is nagyon rossz az önkormányzatok feladatának finanszírozása. Ugyanakkor most tetten érhetünk a kormány részéről - egyelőre csak retorikai szinten - egyfajta zöldfordulatot, ugye, elkezdett a kormány néhány hónap után ellentétesen kommunikálni az éghajlatváltozás fontosságáról, és elkezdte a kormány komolyan venni a környezeti problémákat, a környezeti károkat és az azok elleni küzdelmet. Most én nem mennék bele abba, hogy ez mennyire tekinthető hitelesnek, de azt hiszem, hogy abban egyetérthetünk akár kormánypárti, akár ellenzéki képviselőtársaimmal, hogy nem elképzelhető egy város szintjén a fenntarthatóság biztosítása, ha nincs megfelelő közösségi közlekedés. E téren is nagyon komoly érvágás volt megfigyelhető. Tudjuk, hogy itt a fideszes többség egy olyan törvényt fogadott el, ami alapján rákényszeríti az önkormányzatokat, hogy a helyi iparűzési adóból először a közösségi közlekedés szolgáltatását finanszírozzák, majd utána költsenek egyéb feladatokra, és tegyük mellé azt, hogy szinte lehetetlenség ezeknek az önkormányzatoknak ezt az óriási feladatot önmagukban finanszírozni. Tehát magyarul, az önkormányzati választások után a kormány kivonult a helyi közösségi közlekedés támogatásából. Mondhatjuk, hogy ez a legtöbb vidéki város esetében megoldhatatlan problémákat jelez. Tehát mindenképpen szeretném felhívni kormánypárti képviselőtársaim figyelmét - kormánytagok nincsenek jelen -, hogy ez így tarthatatlan állapot, és nem az ellenzéki városvezetőket, nem az ellenzéki polgármestereket büntetik meg, hanem az ezekben a városokban élő embereket, köztük egyébként kormánypárti szavazókat is. Ez megengedhetetlen. Ez mindenképpen esélytelenné teszi, mondjuk, a légszennyezettség elleni küzdelmet. Tehát én mindenképpen arra kérem képviselőtársaimat, hogy gondolják át, hogy ezzel milyen problémahalmazt zúdítanak ezeknek a városoknak, az ott élőknek a nyakába. Másik ilyen probléma, és erről is már nagyon sokat beszéltem itt a Parlament falai között, hogy összeomlás szélére került a víziközmű-rendszer. Nagyon nehezen fogják tudni ezek a települések biztosítani az egészséges ivóvizet, és nagyon nehezen fogják tudni biztosítani a szennyvíz megfelelő elvezetését és a szennyvíz tisztítását. És akkor itt megint csak egy olyan környezetvédelmi problémához csatolunk vissza, ami, azt hiszem, érthető mindannyiunk számára. Ha nincs meg a megfelelő forrás ezeknek a közműveknek az üzemeltetésére, akkor nagyon-nagyon komoly további károsodás figyelhető majd meg, a vízbázisok sérülni fognak, és ez olyan beláthatatlan károkat fog okozni a későbbiekre nézve, hogy akármilyen kurzusváltás történik itt, mondjuk, két év múlva, aligha lehet ezeket a problémákat majd helyrehozni. Itt egészen döbbenetes számokról lehet beszélni. Itt azért 15 éves távlatban kell az ellátásért felelősöknek úgynevezett gördülő fejlesztési tervet készíteni, és 1500-3000 milliárd forint közé becsüli a szakma 15 éves távlatban a forráshiányt, tehát azt az összeget, ami a most tervezhető forrásokon felül szükséges lesz ahhoz, hogy ezt a legfontosabb közszolgáltatást, az ivóvízellátást és a szennyvízelvezetést fenn lehessen tartani, és a megfelelő pótlási és karbantartási munkákat el lehessen végezni. Tehát itt a tavaszi ülésszak első napján én arra kérem kormánypárti képviselőtársaimat, és azt üzenem innét is napirend után a kormány tagjai, illetve a miniszterelnök úr felé is, hogy ha egy percig is komolyan gondolják, hogy meg kívánnak küzdeni ezekkel a rendkívül súlyos kihívásokkal, akkor fogadják el azt, hogy ezeknek a küzdelmeknek jelentős részét helyi szinten kell megvívni, ahhoz pedig az önkormányzatok számára biztosítani kell ezeket a megfelelő és szükséges forrásokat. Köszönöm szépen.
Köszönöm szépen, képviselő úr. Tisztelt Országgyűlés! Szintén napirend utáni felszólalásra jelentkezett Hajdu László képviselő úr, a DK képviselőcsoportjából: „175 év-175 kép - Emlékezés Ganz Ábrahám életművére” címmel. Öné a szó, képviselő úr.
Tisztelt Elnök Úr! Kedves Képviselőtársak! Szombaton nyílt meg a választókerületemben a Vasutasok Széchenyi István Művelődési Házában a „175 év - 175 kép” című kiállítás. A tárlat annak állít emléket, hogy 175 éve alapította meg Ganz Ábrahám a magyarországi vasúttelepítés technikai hátterét, és megteremtője az első önálló cégének, és ezzel ipartörténetet is alkotott. A kiállítás anyagát, a Ganz Művek vasúti járműveit ábrázoló 175 fotót Nehéz György állította össze, egy MÁV-dolgozó fiatalember, megszállott vasutas, aki minden szabadidejét és pénzét e hobbijára, a vasútereklyék gyűjtésére áldozza. Ganz Ábrahám svájci vasöntőiparos legény volt, aki akkoriban a szokásos módon vándorolva, Európa fejlett iparral rendelkező országaiban mindent megtanult a korabeli gyártástechnológiából. Vándorútja során 1842-ben, 28 évesen érkezett Pest városába, és először a hengermalomgyár gépműhelyében helyezkedett el. De már 1844-ben önállósította magát. Budán egy vízivárosi utcában mindössze hét segéddel alapította meg a vasöntő műhelyt, ahol 170 éve kezdődött meg a termelés. Az utca ma az ő nevét viseli, méltán, hiszen jórészt ebből a kis öntődéből nőtt ki az egész magyar gépipar és vaskohászat. A műhely hamar sikeres lett, és fejlődésnek indult, nemcsak Ganz szaktudása révén, ami messze kiemelte őt a Magyarországon műszaki tudással bírók közül, hanem azért is, mert ez az évtized a reformkor áttörésének, a polgárosodásnak, az ipari forradalom magyarországi kezdeti lépéseinek időszaka. 1840-ben megalakul az első magyar, modern értelemben vett bank, a Pesti Magyar Kereskedelmi Bank; alapítói között Széchenyi Istvánnal 1842-ben e bank finanszírozásában leteszik a Lánchíd alapkövét. A hídhoz Ganz Ábrahám gyárából is rendelnek öntvényeket. 1846. június 15-én átadják az első magyar, Pest és Vác közötti vasutat. 1841-1848 között a céhes üzemi manufaktúra fejlődött gyárrá, 60 ilyen manufaktúra esetében. 1845-ben a Ganz-műhely megkezdte a termelést egész Magyarországon a gőzgépgyártásban. Az akkori termelés 11 gőzgép és 130 lóerő volt egy évben, tehát az akkori technikával. Bár az 1848-49-es forradalom és szabadságharc ágyúinak öntői közül, köztudott, kizárólag Gábor Áront tartják számon, valójában a Ganz-gyárban készült ágyúknak és fegyvereknek legalább akkora szerepük volt a magyar honvédség hadi sikereiben, és Ganz Ábrahámnak is. Bukása után Ganzot is lefogták. Svájci állampolgársága megmentette őt a hosszú börtönévektől. Halálát követően a gyár vezetését Mechwart Andrásra bízta, aki 40 éven keresztül folytatta a Ganz Ábrahám által megkezdett munkát, és szinte a magyar gyáripar minden területén részt vettek a termelésben: az elektromosipar, a hajógyártás, a darugyártás terén. Utódai pedig az akkori szellemi élet nagy újítói; Bláthy Ottó, Déri Miksa, Kandó Kálmán, Bánki Donát, Csonka János és később Jendrassik György is ebben az üzemben vált világhírűvé, a legkiválóbb hazai gépgyártás és a műszaki fejlődés tehát végső soron. Kálvinista, református volt, érvényesítette a takarékosságot, a szorgalmat, a honpolgári hűséget, és ezt a jótékonyságot megcsillogtató svájci Ganz Ábrahámnak köszönhetjük. Neki kívántam emléket állítani. Köszönöm szépen.
Köszönöm szépen, képviselő úr. Tisztelt Országgyűlés! Napirend utáni felszólalásra jelentkezett Potocskáné Kőrösi Anita képviselő asszony, Jobbik-képviselőcsoport: „Így készülnek Önök a nyári idegenforgalmi szezonra?” címmel. Öné a szó, képviselő asszony.
Köszönöm szépen a szót, elnök úr. Tisztelt Ház! Tisztelt Képviselőtársaim! Egyetértek azzal, hogy a turizmus a magyar gazdaság egyik húzóágazata, hiszen a GDP több mint 10 százaléka ebből az ágazatból származik. Az idegenforgalmi szezonra való felkészülés, akármilyen furcsa, már réges-régen meg kellett hogy kezdődjön. Az elmúlt években a Balatoni Kiemelt Üdülőkörzetbe sok-sok száz millió forint érkezett, de most, a mai felszólalásomban a strandfejlesztési programokról szeretnék beszélni, pontosan azért, mert az elmúlt napokban több jelzés érkezett hozzám, hogy ezek a strandfejlesztések nem abban a műszaki tartalomban, nem a pályázati kiírásnak megfelelően készültek. [[18.50]] És bizony, amikor odamentem egy balatonboglári strandra, akkor azt láttam, hogy a műszaki tartalomban, a pályázatban leírt zöldterület-fejlesztés: ekkora lyukak [[Kezével mutatja.]] tátonganak ott, ahol az emberek a törölközőiket leterítik, ahol a családok játszanának, ahol a gyermekek a fűben hemperegnének. Ezt ezen a területen nem lehet megoldani. Amikor azt mondtam, hogy több száz millió forint érkezett, akkor az „érkezetten” van a hangsúly, ugyanis nem kérdés és öröm az, ha a forrásokat a magyar kormány biztosítja, de ez csak akkor szerencsés és csak akkor jó Magyarországnak, ha ezeket a megfelelő helyekre költik el, és abban a minőségben készülnek el a beruházások, amelyekről az önkormányzatok vagy a partfenntartó cégek döntöttek. A balatonboglári strand mellett újabb strandok jelentkeztek, hogy tegyem tiszteletemet, és nézzük meg, hogy mi készült el abból a pályázati forrásból, amit a kormány biztosít, és a Magyar Turisztikai Ügynökség menedzsel. Egészen elképesztő és nonszensz, amit önök jóváhagynak, mert azért nem kérdés, hogy a Magyar Turisztikai Ügynökségnek árgus szemekkel kellene néznie és figyelnie, hogy ezek a beruházások valóban a műszaki tartalomnak megfelelően készülneke el. Ezt önök elmulasztották, és ez azért is elkeserítő, mert nemcsak a strandfejlesztésekkel kapcsolatosan vannak ilyen tapasztalataink, hanem egyéb más területeken is. Nekem egyetlenegy tiszteletteljes kérésem van: jussunk már el oda, hogy a jogszabályokat betartatják, és amikor a közbeszerzési eljárásban az van, hogy első osztályú minőségben kell kivitelezni a beruházásokat, akkor azok valóban első osztályú minőségben készüljenek el; és akkor, amikor a partvédműveknél az látszódik, hogy nem csinálják meg a felújításokat, akkor legalább a kivitelező vállaljon egy olyan kötbért és egy olyan garanciális javítást, amivel ezek el tudnak készülni. Az, hogy ez fontos téma, ez nem kérdés, most pénteken a Balaton Fejlesztési Tanács ülésén fogok részt venni, ahol kettő napirend is foglalkozik azzal, hogy a Balaton térségében lévő fejlesztéseket és a hosszú távú koncepciókat megvitassák. Kíváncsian várom, hogy ott, a Balaton Fejlesztési Tanács ülésén milyen koncepcionális kérdések fognak elhangozni és milyen fejlesztési elképzeléseket mutatnak, mert az, hogy a strandok fejlesztésére szükség van, nem kérdés, de az, hogy milyen minőségben, az már igen. Úgyhogy én csak egy kérdést teszek fel: így készülnek önök a nyári idegenforgalmi szezonra? Remélem, nem. És nézzenek utána, hogy mire költik azokat a forrásokat, amelyekért adófizetők éveket dolgoznak. Köszönöm szépen.
Köszönöm szépen, képviselő asszony. Tisztelt Országgyűlés! Napirend utáni felszólalásra jelentkezett Varju László képviselő úr, DK-képviselőcsoport: „Mi lesz a sorsa az Újpesti víztoronynak?” címmel. Öné a szó, képviselő úr.
Elnök úr, köszönöm szépen a szót. Tisztelt Ház! Engedjék meg, hogy egy kis történeti visszatekintéssel is éljek, azzal a lehetőséggel, hogy tulajdonképpen a 110 évvel ezelőtt lezajlott fejlesztések hogyan valósultak meg - egy konkrét példán keresztül -, és milyen hatása volt ennek városunkra. Mint ismeretes, Újpest önálló város volt, míg a Budapest főváros területének új megállapításáról szóló 1949. évi XXVI. törvény a fővároshoz nem csatolta annak IV. kerületeként. A településünk 1840-ben vált ki önálló községként Rákospalotából. Lakóinak száma ugrásszerű növekedésnek indult, a kiegyezés idejére már 7 ezer, 1890-re már 23 ezer polgára volt. Rohamosan fejlődött a helyi ipar, megépült a kikötő, a vasútállomás. 1871 után nagyközség, 1907-től pedig több mint 50 ezer lakosú, rendezett tanácsú nagyváros. Ebből az időből származik a városrész egyik büszkesége és jelképe, az újpesti víztorony, a várossá válással egyidejűleg halaszthatatlanná vált ugyanis a lakosság vízzel való ellátása. 1911-ben kezdték meg a vízvezeték-hálózat csöveinek lefektetését, 1912. június 17-én pedig megkezdődött a vízszolgáltatás. Minthogy azonban a vízfogyasztás erősen hullámzó volt, gondoskodni kellett az átmeneti víztározásról. Ebből a célból kezdődött meg 1911 júniusában Újpest akkori legmagasabb pontján a víztorony építése, dr. Mihailich Győző egyetemi tanár, hídépítő mérnök és Dümmerling Ödön építész tervei szerint, kezdettől azzal az elképzeléssel, hogy a víztározó feladatainak ellátása mellett a város dísze is legyen. Elmondható, hogy ez sikerült is. Építése majdnem pontosan egy évig tartott, a két és fél méter vastag betonlemezen álló, mintegy 40 méter magas, alján 13 méter átmérőjű épület kulcsát 1912. július 8-án adták át a vízvezetéket működtető társaság vezetőjének. A víztorony 1500 köbméter víz tárolására alkalmas; építési költsége 225 ezer korona volt. Bár régebbi pénznemek átszámítása nem könnyű, de összehasonlíthatóan mondható, hogy ma egymilliárd forintos fejlesztésnek felelt meg. Újpest Budapesthez csatolása után a Fővárosi Vízművek tulajdonába került. A technológiai fejlődéssel a lakossági vízszolgáltatásból lassanként kiszorult, de 2003-ig környékbeli gyárak ipari vízellátását biztosította. Azóta használaton kívül áll. Ma már ipari műemlék, Újpest ékessége, ám a kerületnek jogi értelemben sajnos nincs köze hozzá. Miközben építészeti értéke vitathatatlan, nem látogatható, funkciója jelen pillanatban nincs. Hazai és nemzetközi példák hosszú sora mutatja, hogy egy funkcióját vesztett, de értékes épület számára lehet új, a közösség hasznára vagy örömére szolgáló feladatokat találni, gondoljunk csak a nyugat-európai nagyvárosok vasúti pályaudvarainak kulturális, kereskedelmi vagy adminisztratív célú hasznosítására. Éppen ezért ebben gondolkozik is Újpest város vezetése, és ezzel a lehetőséggel élni kíván. Tudom azt, hogy ebben egyetértés van, már korábban az önkormányzatok foglalkoztak ezzel, de talán most itt az ideje, hogy a következő időszak tervezéséből ez a lehetőség ne maradjon ki. Megszületett egy tanulmány, amely felméri a hasznosítás lehetőségeit és az ezzel kapcsolatos ötleteket ennek mindenfajta új technikával való megjelenítésében. Ezért az új vezetés most már arra törekszik az önkormányzatban, hogy ennek az átvételére sor kerüljön. Remélem, az Európai Unió következő hétéves költségvetési ciklusában megvalósul az önkormányzatok fejlesztési támogatására történő közvetlen pályázati lehetőség jelentős kibővítése, amikor is a kerület és a főváros közösen pályázhat a kerület emblematikus épületének hasznosítására és az azt fedező költségekre. Köszönöm szépen, hogy meghallgattak, bízom abban, hogy ennek a víztoronynak a felújítására sor kerül. Köszönöm szépen.
Köszönöm szépen, képviselő úr. Tisztelt Országgyűlés! Szintén napirend utáni felszólalásra jelentkezett Lukács László György képviselő úr, Jobbik-képviselőcsoport: „Horror a halálúton” címmel. Öné a szó, képviselő úr.
Bizony. Köszönöm szépen. Tisztelt Elnök Úr! Tisztelt Képviselőtársaim! Horror a halálúton. A horror az a horrorkaraván, a halálút pedig az M4-es. És ez csak egy lehetőség arra a mostani felszólalással, hogy felhívjuk a figyelmet arra, amit a horrorkaravánok jelentenek, illetve amit az képvisel. Most hogy egyébként a képviselőtársaim hazamentek, már nyugodtan beszélhetünk róla, nyugodtan mondhatjuk így, a reklámból kölcsönözve. De nemcsak azért kell róla beszélni, mert ők hazamentek, hanem az értük való aggódásban is beszélni kell róla, hiszen képviselőtársaim minden bizonnyal hazafelé vannak úton. A horrorkaravánok pedig sajnos nem kímélik az országot: az M1-en keresztül, az M5-ösön át a 4-es úton, akár az M3-ason, gyakorlatilag minden irányba; jellemzően Nyugat-Európából, nyugat-európai importautókkal megrakodva, Kelet-Európába és legfőképp Romániába, illetve Bulgáriába, illetve Moldáviába visznek használt járműveket. Ugye, azokat nevezzük horrorkaravánoknak - szerintem már nagyon sokan a videó nézői közül, de a képviselők közül is láttak már ilyet -, amelyek jellemzően kisteherautók, úgy megpakolva, átlépve az össztömegre megengedett szabályokat, hogy vagy fölpakolnak több autót saját magukra, a platóra, vagy egyébként - és ezeket vegyítve - hordanak maguk után utánfutót, és mind hosszúságában, mind a megengedett súlytömegre átlépik a szabályokat. És ami a legfontosabb: úgy próbálják megkerülni a magyar szabályokat, illetve az autópályadíjakat, hogy a lehető legkisebb súlyra fizetnek autópálya-használati díjat, illetve úthasználati díjat. [[19.00]] Önmagában ez még nem elég, a probléma ennél még nagyobb, hiszen sokszor a rögzítése is olyan ezeknek a járműveknek, hogy nemegyszer balesetet okoznak. Talán mindannyian emlékszünk arra az esetre, amikor egy mentőautóba csapódott az egyik ilyen horrorkaraván egy része, sőt most a legutolsó esetben - bár abból baleset nem lett, ez a minapi eset - Kenderesen kapcsoltak le egy olyan horrorkaravánt, ahol az egyik kisteherautó vontatta nem is vontatókötéllel, hanem egy egyszerű rögzítőkábellel, egy spaniferrel a másik, egyébként szintén vontatmányt húzó karavánautót. Tehát gyakorlatilag egyszerre egy életveszélyes műveletet követtek el, ráadásul nem is 80-90-nel közlekedtek, hanem jóval a megengedett sebesség fölött. Azt látjuk, hogy a probléma nagysága meglehetősen komoly. Az ismert adatok szerint átlagosan havonta több mint száz horrorkaravánt, vagyis szabálytalan járműszerelvényt foglalnak le az utakon. Ezek jellemzően 3,5 tonna összsúlynál könnyebb járművek, így velük szemben a legnagyobb alkalmazott bírság általában 150 ezer forint helyszíni bírságként. Volt egyébként ennél talán nagyobb is, az internetet is bejárta, amikor az egyik, nyugodtan mondhatjuk, pofátlan autós azt tette közzé, és azt rosszallta, hogy a magyar hatóságok 2 millió forintra büntették meg őket. De megint, ami a mai napon már szerepelt, a kenderesi esetről is mondhatjuk, hogy a két járművezetőt mindösszesen 250 ezer forint pénzbüntetésre ítélték, illetve akkora helyszíni bírságot kaptak. Az, hogyha havi száz ilyen szerelvényt kapcsolnak le, jól mutatja azt, hogy akkor a bírságok kiszabása nemhogy megállítaná ezeket az eseteket, hanem lényegében semmibe veszik ezeket a bírságokat, és minden folytatódik a maga rendjén. Úgyhogy itt azt kell mondani, hogy ezt több módon lehet megfogni, egyrészt jogszabályi módosítással. Mindenképpen el kell gondolkodni, és a Jobbik ebben partner, hogy miként lehet szigorítani azokat a büntetési szabályokat, akár a kiszabott helyszíni bírságokkal kapcsolatosan, de akár a büntető törvénykönyv átvizsgálásával, amelyek szerint ezeket a cselekményeket nemcsak szabálysértésnek, hanem bűncselekménynek fogjuk minősíteni, és igen, bizony ki kell mondani, hogy adott esetben letöltendő szabadságvesztést is lehetne adni ezek ellen a sofőrök ellen. Engedjenek meg egy személyes történetet! Én voltam védőügyvéd olyan esetben, amikor egy teljesen szabálytalanul közlekedő, de nem horrorkaraván a halálba vitte magával három másik utasát Karcag külterületén azért, mert felelőtlen volt, azért, mert gyorsan ment, és nem tartotta be még azokat a szabályokat sem, meg azokat a kéréseket, amelyeket a többi utas kért tőle. Ezeknek az eseteknek csak úgy lehet megálljt parancsolni, ha a legszigorúbb büntetést szabjuk ki, és a legszigorúbb büntetést helyezzük kilátásba. A másik pedig a figyelem. A hatóságoknak mindenképpen már a határon, akár az M1-en vagy bármelyik határátlépőnél a forgalomfigyelő rendszeren keresztül szűrniük kellene azokat a járműveket, amelyek így közlekednek, a lehető legrövidebb időn belül velük szemben fellépni, mert kérem szépen, tisztelt képviselőtársaim, olyan nem fordulhat elő, hogy valakit több száz kilométerre a magyar-osztrák határtól kapnak csak el, például Kenderesen vagy akár már majdnem a kilépés előtt kapják el, mondjuk, akár Mátészalka környezetében vagy mondjuk, Boldog István képviselőtársunk választókörzetében. Ezeket az eseteket a gyökerüknél kell megszüntetni egyrészt szigorú büntetéssel, másrészt a határon való legszigorúbb fellépéssel és az utána való nyomon követéssel; a Jobbik ebben partner lesz. Azt kérjük, és ezt fogjuk indítványozni az Országgyűlésben is, hogy minél hamarabb lépjünk ebben, hogy minél hamarabb meg lehessen állítani a horrorkaravánokat. Köszönöm szépen. [[Taps a Jobbik soraiban.]]
Köszönöm szépen, képviselő úr. Tisztelt Országgyűlés! Szintén napirend utáni felszólalásra jelentkezett Apáti István képviselő úr, független képviselő: „Emlékezzünk Horthy Miklós kormányzóra!” címmel. Megadom a szót, képviselő úr.
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselőtársaim! Fáklyás, fehér lovas felvonulást tervez-szervez 2020. március 1-jére, Horthy Miklós kormányzóvá választásának napra pontosan 100. évfordulóján a Mi Hazánk Mozgalom. A rendezvény helyszíne a XI. kerületi Szent Gellért téren lesz, és március 1-jén 16 óra 30 perckor kezdődik a rendezvényünk, amely minden elfogultságtól, túlzástól vagy netán önelégültségtől mentesen joggal nevezhető a nemzeti összefogás seregszemléjének, hiszen ezen a jeles és méltóságteljesre tervezett rendezvényen a Mi Hazánk Mozgalmon kívül részt fog venni, meg fog jelenni, képviselteti magát, ha úgy tetszik, a Horthy Miklós Társaság, a Trianon Társaság, a MIÉP, a Független Kisgazdapárt, a Betyársereg, a Hatvannégy Vármegye Ifjúsági Mozgalom és a Nemzeti Jogvédő Szolgálat is. Azt finoman szólva is furcsálljuk, különösnek tartjuk, ugyanakkor úgy gondolom, növelni fogja a rendezvény tétjét és emeli jelentőségét, hogy a Mi Hazánk Mozgalom az egyetlen olyan párt, amely ápolja a kormányzó úr emlékét, és amely megemlékezik a kormányzó úrral kapcsolatos jeles évfordulókról. Tisztelt Képviselőtársaim! Vajon 100 évvel, 90 évvel, 80 évvel ezelőtt gondoltuk volnae, hogy amikor eljön akár a Budapestre történő bevonulás 100. évfordulója, tavaly november 16-án volt a 100. évforduló, vagy Horthy Miklós kormányzóvá választásának 100. évfordulója, amire most fog sor kerülni néhány nap múlva, akkor egyetlen olyan politikai párt lesz Magyarországon, amely erről megemlékezik, vagy emlékeztet mindenkit arra az államférfira, akinek tulajdonképpen nagyon sokat köszönhetünk? Túlzás nélkül állíthatjuk, hogy megmentette Magyarországot a magyar történelem legnehezebb időszakában, hiszen ő akkor vezette ezt az országot - pontosabban: olyan időszakban -, amikor bekövetkezett a legnagyobb sorscsapásunk, a trianoni tragédia. Aztán következett kormányzói időszakának a derekán egy gazdasági világválság, majd a második világháború. Soha ilyen nehéz körülmények között Magyarországot államférfi még nem vezette. Tisztában vagyunk azzal, hogy az ő személye heves vitákat vált ki, érzelmektől, szenvedélyektől túlfűtött vitákat. A Mi Hazánk Mozgalom ezeknek a vitáknak is áll elébe, nagyon nagy örömmel fogadnánk, ha történelmi és politikai érveket ütköztetve lefolytathatnánk ezeket a vitákat. Nagyon bízunk benne, hogy 2019. november 16-ától eltérően szélsőbaloldali, szélsőliberális tüntetők nem fogják megzavarni a rendezvényt, hiszen ezeknek az embereknek a szélsőséges mivoltától is veszélyesebb a tudatlansága, a butasága és a felkészületlensége. Azoknak a szervezeteknek pedig elévülhetetlen a felelőssége, amelyek őket feltüzelik, felbérelik, adott esetben megfizetik annak érdekében, hogy megjelenjenek és megzavarják az egyébként méltóságteljes és a törvényeket a legmesszebbmenőkig betartó rendezvényt. Engedjék meg nekem, tisztelt képviselőtársaim, hogy felhívjam a figyelmüket, illetőleg megemlítsem a felszólalók névsorát, megemlítsem azt, hogy kik fognak felszólalni ezen a rendezvényen, megint mondom: március 1-jén 16 óra 30 perctől a Szent Gellért téren. Rögtön említeném Csuka Tamás nyugalmazott református tábori püspököt és dandártábornokot, György Ferenc atyát, a felvidéki Ipolybalog plébánosát, Zetényi Csukás Ferencet, a Horthy Miklós Társaság tiszteletbeli elnökét. És megkülönböztetett tisztelettel kell megemlítenem: egy nagyon kellemes csalódás, nagyon nagy öröm számunkra, hogy a Horthy Miklós Társaság elnöke, Hegedűs Loránt is nemcsak tiszteletét teszi, hanem felszólaló lesz ezen a nagy nemzeti seregszemlén. Illetőleg jelen lesz Kereki független polgármestere. Őt azért kell kiemelni, Csicsai Lászlóról van szó, hiszen Kereki az egyetlen olyan település, ahol közterületi Horthy-szobrot állítottak. Ezen a rendezvényen a vélhetően színvonalas felszólalásokon kívül még természetesen javaslatot fogunk tenni egy budapesti közterületi Horthy lovas szobor felállítására, megtekinthető lesz egy Horthy-mellszobor gipszmintája, illetőleg a Szent Korona másolata is. Mindenkit szeretettel várunk, nagy tisztelettel hívunk erre a rendezvényre. Köszönöm szépen, hogy meghallgattak. [[Taps a Jobbik padsoraiból.]]
Köszönöm szépen, képviselő úr. Tisztelt Országgyűlés! A napirend utáni felszólalások végére értünk. Tájékoztatom önöket, hogy a tavaszi ülésszak következő ülésére várhatóan február 20-án kerül sor. Megköszönöm munkájukat, az ülést bezárom.